**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

###  Στην Αθήνα, σήμερα, 15 Νοεμβρίου 2024, ημέρα Παρασκευή και ώρα 10.40΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου αυτής, κ. Λάζαρου Τσαβδαρίδη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Ψηφιακής Διακυβέρνησης: «Ενσωμάτωση της Οδηγίας (ΕΕ) 2022/2555 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2022, σχετικά με μέτρα για υψηλό κοινό επίπεδο Κυβερνοασφάλειας σε ολόκληρη την Ένωση, την τροποποίηση του Κανονισμού (ΕΕ) 910/2014 και της Οδηγίας (ΕΕ) 2018/1972, και την κατάργηση της Οδηγίας (ΕΕ) 2016/1148 (Οδηγία NIS 2) και άλλες διατάξεις».

### Στη συνεδρίαση παρέστησαν ο Υπουργός Ψηφιακής Διακυβέρνησης, κ. Δημήτριος Παπαστεργίου, καθώς και αρμόδιοι υπηρεσιακοί παράγοντες.

 Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.Αθανασίου Χαράλαμπος, Αντωνίου Μαρία, Βεσυρόπουλος Απόστολος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Κατσαφάδος Κωνσταντίνος, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μπαρτζώκας Αναστάσιος, Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Χαρακόπουλος Μάξιμος, Γιαννακοπούλου Κωνσταντίνα (Νάντια), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Μουλκιώτης Γεώργιος, Πάνας Απόστολος, Ακρίτα Έλενα, Καραμέρος Γεώργιος, Μπάρκας Κωνσταντίνος, Νοτοπούλου Αικατερίνη (Κατερίνα), Ξανθόπουλος Θεόφιλος, Ψυχογιός Γεώργιος, Γκιόκας Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Συντυχάκης Εμμανουήλ, Γραμμένος Βασίλειος, Χήτας Κωνσταντίνος, Ηλιόπουλος Αθανάσιος (Νάσος), Τζανακόπουλος Δημήτριος, Κουρουπάκη Ασπασία, Ρούντας Γεώργιος, Καραγεωργοπούλου Ελένη, Κωνσταντοπούλου Ζωή, Δημητριάδης Πέτρος, Βαλτογιάννης Διονύσιος, Κατσιβαρδάς Χαράλαμπος και Χρηστίδου Ραλλία.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κυρίες και κύριοι, καλημέρα.

Αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Ψηφιακής Διακυβέρνησης «Ενσωμάτωση της Οδηγίας (ΕΕ) 2022/2555 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2022, σχετικά με μέτρα για υψηλό κοινό επίπεδο Κυβερνοασφάλειας σε ολόκληρη την Ένωση, την τροποποίηση του Κανονισμού (ΕΕ) 910/2014 και της Οδηγίας (ΕΕ) 2018/1972, και την κατάργηση της Οδηγίας (ΕΕ) 2016/1148 (Οδηγία NIS 2) και άλλες διατάξεις».

Στη συνεδρίαση παρέστησαν ο Υπουργός Ψηφιακής Διακυβέρνησης, κ. Δημήτριος Παπαστεργίου, καθώς και αρμόδιοι υπηρεσιακοί παράγοντες.

Ως προς τον προγραμματισμό των επόμενων συνεδριάσεων, η πρότασή μου είναι να συνεχίσουμε την επεξεργασία του σχεδίου νόμου τη Δευτέρα, 18 Νοεμβρίου 2024 και ώρα τέσσερις το απόγευμα, με την ακρόαση των εξωκοινοβουλευτικών προσώπων, την Πέμπτη 21 Νοεμβρίου 2024 στη μία το μεσημέρι, με τη συζήτηση επί των άρθρων και τη Δευτέρα, 25 Νοεμβρίου 2024 στις τρεις η ώρα το μεσημέρι, με τη δεύτερη ανάγνωση του νομοσχεδίου.

 Βλέπετε ότι θα το συζητήσουμε με μεγάλη άνεση, κυρία Καραγεωργοπούλου, αυτό το νομοσχέδιο, νομίζω ότι συμφωνείτε. Μακάρι να καταφέρουμε και στα υπόλοιπα νομοσχέδια να ακολουθήσουμε αυτή την άνεση για να μπορείτε και εσείς οι βουλευτές να κάνετε σωστά τη δουλειά σας και να έχουμε μια σωστή νομοθέτηση.

Στο σημείο αυτό θα ήθελα οι Εισηγητές και οι Ειδικοί Αγορητές να προτείνουν τους Φορείς που θα κληθούν στην επόμενη συνεδρίασή μας. Οι προτάσεις, παρακαλώ, να κατατεθούν και γραπτώς στη Γραμματεία της Επιτροπής, ώστε να καταρτιστεί ο σχετικός κατάλογος των Φορέων, σύμφωνα με τα οριζόμενα στην παράγραφο 5, του άρθρου 38, του Κανονισμού της Βουλής, τον οποίο θα σας ανακοινώσω στη συνέχεια.

Να δώσω τον λόγο στον Εισηγητή της Πλειοψηφίας, κ. Ελευθέριο Κτιστάκη.

**ΕΛΕΥΘΕΡΙΟΣ ΚΤΙΣΤΑΚΗΣ (Εισηγητής της Πλειοψηφίας):** Καλή μέρα και από εμένα.

Οι Φορείς που προτείνω, κ. Πρόεδρε, είναι ο Σύνδεσμος Επιχειρήσεων Πληροφορικής και Επικοινωνιών, η Εθνική Αρχή Κυβερνοασφάλειας, ο Οργανισμός Ευρωπαϊκής Ένωσης για την Κυβερνοασφάλεια **(**ENISA), η Αρχή Πολιτικής Αεροπορίας, η Ρυθμιστική Αρχή Αποβλήτων, Ενέργειας και Υδάτων, ο Σύνδεσμος Επιχειρήσεων Πληροφορικής Βορείου Ελλάδος, η Ελληνική Ένωση για την Προστασία της Ιδιωτικότητας και των Προσωπικών Δεδομένων και η Ομάδα Ασφάλειας Πληροφοριών και Προστασίας Κρίσιμων Υποδομών του Τμήματος Πληροφορικής του Οικονομικού Πανεπιστημίου Αθηνών.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει η Εισηγήτρια της Μειοψηφίας, κυρία Πόπη Τσαπανίδου για τις δικές της προτάσεις.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Εισηγήτρια της Μειοψηφίας):** Ίσως συμπέσουμε σε κάποιες, αλλά εμείς καλούμε την Αρχή Προστασίας Δεδομένων Προσωπικού Χαρακτήρα, τη Γενική Διεύθυνση Κυβερνοασφάλειας του Υπουργείου Ψηφιακής Διακυβέρνησης, την Εθνική Αρχή Αντιμετώπισης Ηλεκτρονικών Επιθέσεων, το Εθνικό Κέντρο Τεκμηρίωσης και Ηλεκτρονικού Περιεχομένου, την Ελληνική Ένωση Τραπεζών, τον Σύνδεσμο Επιχειρήσεων Πληροφορικής και Επικοινωνιών Ελλάδας, την Ελληνική Ένωση Επιχειρήσεων Λιανικής Πώλησης(Σύνδεσμος Επιχειρήσεων & Λιανικής Πωλήσεως Ελλάδος), κάποια Ακαδημαϊκά Ιδρύματα, ίσως το Τμήμα Πληροφορικής και Τηλεπικοινωνιών του Καποδιστριακού ή του Μετσόβιου τη σχολή Ηλεκτρονικών Μηχανικών και Μηχανικών Υπολογιστών (Ηλεκτρολόγων Μηχανικών και Μηχανικών Υπολογιστών), τη Μη Κυβερνητική «Your Data Matters»,την Πανελλήνια Ομοσπονδία Ενώσεων Μηχανικών Δημοσίων Υπαλλήλων και την Ένωση Πληροφορικών Ελλάδος.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ», κ. Απόστολος Πάνας.

**ΑΠΟΣΤΟΛΟΣ ΠΑΝΑΣ (Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):** Προτείνω την Εθνική Αρχή Κυβερνοασφάλειας, την Αρχή Προστασίας Δεδομένων (Προσωπικού Χαρακτήρα), το ΣΕΠΕ, τον Σύνδεσμο Επιχειρήσεων Πληροφορικής και Επικοινωνιών Ελλάδος, την Κεντρική Ένωση Επιμελητηρίων (Ελλάδος), τον Σύνδεσμο Επιχειρήσεων και Βιομηχανιών και τον Σύνδεσμο Ελληνικών Τουριστικών Επιχειρήσεων.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κ. Εμμανουήλ Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Δεν προτείνουμε κάτι, ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ», κ. Βασίλειος Γραμμένος.

**ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Η «Ελληνική Λύση», προτείνει την Πανελλήνια Ομοσπονδία Φοροτεχνικών Ελευθέρων Επαγγελματιών, τη Γενική Συνομοσπονδία Επαγγελματιών, Βιοτεχνών, Εμπόρων Ελλάδος, (Πανελλήνιος) Σύλλογος Εργαζομένων στο Κτηματολόγιο, την Ένωση Πληροφορικών Ελλάδος, τον Σύνδεσμο Επιχειρήσεων και Λιανικής Πώλησης Ελλάδος, την Αρχή Προστασίας Δεδομένων Προσωπικού Χαρακτήρα, το Επαγγελματικό Επιμελητήριο (Αθηνών), το Οικονομικό Επιμελητήριο (Ελλάδος), τον Δικηγορικό Σύλλογο Αθηνών, καθώς επίσης και το Δικηγορικό Σύλλογο Πειραιώς και το Συμβολαιογραφικό Σύλλογο Εφετείων Αθηνών- Πειραιώς- Αιγαίου και Δωδεκανήσου.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Από την Πλεύση Ελευθερίας η κυρία Ελένη Καραγεωργοπούλου έχει το λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»):** Προτείνουμε τον Συνήγορο του Πολίτη, το Ελληνικό Κτηματολόγιο, την Εθνική Επιτροπή Δικαιωμάτων του Ανθρώπου, τον Δικηγορικό Σύλλογο Αθηνών, τον Σύνδεσμο Επιχειρήσεων Πληροφορικής και Επικοινωνιών Ελλάδας (ΣΕΠΕ), τη Γενική Γραμματεία Πληροφοριακών Συστημάτων Δημόσιας Διοίκησης, την Αρχή Διασφάλισης Απορρήτου Επικοινωνιών, το Εθνικό Συμβούλιο Ραδιοτηλεόρασης, τη Διεύθυνση Δίωξης Ηλεκτρονικού Εγκλήματος, την Εθνική Αρχή Κυβερνοασφάλειας, το Σύλλογο Εργαζομένων Ελληνικού Κτηματολογίου (ΣΕΚΤ).

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κύριε Ρούντα, έχετε τον λόγο.

**ΓΕΩΡΓΙΟΣ ΡΟΥΝΤΑΣ** (**Ειδικός Αγορητής της Κ.Ο. «Δημοκρατικό Πατριωτικό Κίνημα «ΝΙΚΗ»»):** Καλημέρα σε όλους. Είμαι καλυμμένος.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Πριν δώσω τον λόγο στους Εισηγητές και τους Ειδικούς Αγορητές για τις τοποθετήσεις τους Επί της Αρχής του σχεδίου νόμου να ρωτήσω τον κύριο Υπουργό αν θέλει τώρα να κάνει μια εισαγωγική τοποθέτηση.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Μετά κύριε Πρόεδρε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Όποιος άλλος συνάδελφος επιθυμεί να τοποθετηθεί παρακαλώ να ενημερώσει τη Γραμματεία της Επιτροπής.

Στο σημείο αυτό και πριν δώσω το λόγο στον Εισηγητή της Πλειοψηφίας, τον κ. Ελευθέριο Κτιστάκη, θα ήθελα να ευχαριστήσω τους συναδέλφους -είχαμε χθες εκλογές για το Προεδρείο της Επιτροπής- για την εμπιστοσύνη τους και στο πρόσωπο το δικό μου και των υπολοίπων συναδέλφων που συναποτελούμε το Προεδρείο και να δώσω την υπόσχεση ότι θα κάνω τα αδύνατα δυνατά προκειμένου η Επιτροπή μας να λειτουργήσει με τον πλέον παραγωγικό τρόπο επ’ ωφελεία της Ελληνικής Πολιτείας και των Ελλήνων Πολιτών.

Κύριε Κτιστάκη, έχετε τον λόγο.

**ΕΛΕΥΘΕΡΙΟΣ ΚΤΙΣΤΑΚΗΣ (Εισηγητής της Πλειοψηφίας):** Κύριε Υπουργέ, κυρίες και κύριοι, με το προτεινόμενο σχέδιο νόμου εναρμονίζεται το εθνικό δίκαιο ενσωματώνοντας την Οδηγία 2222/2555 του Ευρωπαϊκού Κοινοβουλίου και του Συμβουλίου της 17ης Δεκεμβρίου 2022 σχετικά με μέτρα για υψηλό κοινό επίπεδο Κυβερνοασφάλειας σε ολόκληρη την Ευρωπαϊκή Ένωση, την τροποποίηση του Κανονισμού 910/2014 και της Οδηγίας 2018/1972, καθώς και την κατάργηση της Οδηγίας 2016/1148.

Η Οδηγία 2016/1148 του Ευρωπαϊκού Κοινοβουλίου και του Συμβουλίου αποσκοπούσε στην ανάπτυξη ικανοτήτων Κυβερνοασφάλειας σε ολόκληρη την Ένωση, στο μετριασμό των απειλών για τα συστήματα δικτύων και πληροφοριών που χρησιμοποιούνται για την παροχή βασικών υπηρεσιών σε σημαντικούς τομείς, καθώς και στη διασφάλιση της συνέχειας των υπηρεσιών αυτών κατά την αντιμετώπιση των περιστατικών. Με την Οδηγία αυτή διασφαλίστηκε η ολοκλήρωση των Εθνικών Πλαισίων για την ασφάλεια των συστημάτων δικτύων και πληροφοριών με τη θέσπιση εθνικών στρατηγικών για την ασφάλεια των συστημάτων, με τη θέσπιση επίσης εθνικών ικανοτήτων και την εφαρμογή ρυθμιστικών μέτρων τα οποία καλύπτουν βασικές υποδομές και οντότητες που προσδιορίζονται από κάθε κράτος μέλος.

Σήμερα, πλέον, τα συστήματα δικτύων και πληροφοριών έχουν εξελιχθεί σε κεντρικό στοιχείο της καθημερινής ζωής με τον ταχύ ψηφιακό μετασχηματισμό και τη διασύνδεση της κοινωνίας μεταξύ άλλων και στις διασυνοριακές συναλλαγές.

 Η εξέλιξη αυτή έχει οδηγήσει σε επέκταση του τοπίου των κυβερνοαπειλών γεγονός που δημιουργεί νέες προκλήσεις, οι οποίες απαιτούν προσαρμοσμένες, συντονισμένες και καινοτόμες αποκρίσεις σε όλα τα κράτη - μέλη.

Ο αριθμός, το μέγεθος, η επινοητικότητα, η συχνότητα και ο αντίκτυπος των περιστατικών αυξάνονται και συνιστούν μείζονα απειλή για τη λειτουργία των συστημάτων δικτύου και πληροφοριών.

Ως εκ τούτου, υφίστανται περιστατικά που μπορούν και παρεμποδίζουν την άσκηση οικονομικών δραστηριοτήτων στην εσωτερική αγορά, προκαλούν οικονομικές απώλειες, υπονομεύουν την εμπιστοσύνη των χρηστών και εν τέλει προκαλούν σοβαρή ζημιά στην οικονομία και την κοινωνία της Ευρωπαϊκής Ένωσης.

Το δε ενδεχόμενο ανεπαρκούς σχεδιασμού ή εφαρμογής των απαιτήσεων Κυβερνοασφάλειας σε ένα κράτος μέλος είναι πιθανό να έχει επιπτώσεις στο επίπεδο Κυβερνοασφάλειας άλλων κρατών - μελών.

Η επανεξέταση συνεπώς της Οδηγίας 2016/1148 κατέδειξε μεγάλη απόκλιση στην εφαρμογή της από τα κράτη - μέλη μεταξύ άλλων όσον αφορά το πεδίο εφαρμογής της υιοθέτηση του οποίου επαφιόταν σε μεγάλο βαθμό στη διακριτική ευχέρεια των κρατών μελών.

Η Οδηγία αυτή παρείχε επίσης ευρύτατη διακριτική ευχέρεια στα κράτη-μέλη, όσον αφορά στην εφαρμογή των υποχρεώσεων σχετικά με την ασφάλεια και την αναφορά των περιστατικών που ορίζονται στην εν λόγω Οδηγία.

Η νέα Οδηγία που ενσωματώνεται στην ελληνική έννομη τάξη με το προκείμενο σχέδιο νόμου, αποσκοπεί στην εξάλειψη αυτών των μεγάλων αποκλίσεων μεταξύ των κρατών-μελών, ιδίως με τον καθορισμό ελάχιστων κανόνων σχετικά με τη λειτουργία ενός συντονισμένου Κανονιστικού Πλαισίου.

Θεσπίζεται, δηλαδή, ένα συνεκτικό πλαίσιο για τη διακυβέρνηση Κυβερνοασφάλειας ως διακριτής οριζόντιου χαρακτήρα δημόσιας πολιτικής, καθώς και μηχανισμοί αποτελεσματικής συνεργασίας μεταξύ των αρμόδιων Αρχών και των οργανισμών που παρέχουν κρίσιμες υπηρεσίες για την οικονομική και κοινωνική ζωή, όχι μόνο ενός κράτους-μέλους, αλλά ολόκληρης της Ε.Ε..

Συνοπτικά, οι κεντρικοί πυλώνες της παρούσας νομοθετικής πρωτοβουλίας είναι οι ακόλουθοι: Διευρυμένο πεδίο εφαρμογής με βάση το κριτήριο του κανόνα μεγέθους των επιχειρήσεων οντοτήτων, καθώς και υπαγωγή νέων τομέων, ενίσχυση και λειτουργική αναβάθμιση της αρμόδιας Εθνικής Αρχής Κυβερνοασφάλειας, μέτρα διαχείρισης κινδύνων, λογοδοσία οργάνωσης διοίκησης των υπόχρεων οργανισμών και επιχειρήσεων οντοτήτων και εμπέδωση κουλτούρας συμμόρφωσης μέσω ενός αναλογικού κυρωτικού πλαισίου και μηχανισμός εφαρμογής με αυστηρότερες κυρώσεις, ώστε να διασφαλιστεί, ότι οι οργανισμοί συμμορφώνονται με τα πρότυπα ασφάλειας, μειώνοντας συνακόλουθα τον κίνδυνο κυβερνοεπιθέσεων και διαφυλάσσοντας τα δικαιώματα των πολιτών και την ασφάλεια των επιχειρήσεων.

Εντατικοποίηση των μέτρων Κυβερνοασφάλειας και περιορισμός των υποχρεώσεων αναφοράς περιστατικών από πλευράς των υπόχρεων οντοτήτων, με συγκεκριμένα χρονοδιαγράμματα, που θα επιτρέπουν τη ταχεία αντίδραση και την προστασία των δεδομένων προσωπικού χαρακτήρα. Εμβάθυνση της διευρωπαϊκής συνεργασίας και συμμετοχής σε ευρωπαϊκούς μηχανισμούς για την ανταλλαγή πληροφοριών και το συντονισμό σε περιπτώσεις κρίσεων στον κυβερνοχώρο.

Αναλυτικότερα, το προκείμενο σχέδιο νόμου διαρθρώνεται σε τρία μέρη, εκ των οποίων το πρώτο μέρος αφορά την ενσωμάτωση της Οδηγίας 2022, 2025, 2055, με τις προτεινόμενες διατάξεις να υπερβαίνουν την ελάχιστη απαιτούμενη ενσωμάτωση των διατάξεων της Οδηγίας και λειτουργούν διασφαλιστικά, όπως την επίτευξη υψηλού επιπέδου Κυβερνοασφάλειας.

Το δεύτερο μέρος, αφορά δύο συγκεκριμένες επιμέρους τροποποιήσεις του νόμου 5086 του 2024 και 4961 του 2022, καθώς και τρεις ακόμα ρυθμίσεις, ενώ το τρίτο μέρος περιλαμβάνει την ακροτελεύτια διάταξη για την έναρξη ισχύος των διατάξεων του σχεδίου νόμου.

Το πρώτο μέρος, το κύριο μέρος, αποτελείται από οκτώ κεφάλαια και περιλαμβάνει ένα συνεκτικό πλαίσιο διατάξεων για την Κυβερνοασφάλεια και τους μηχανισμούς αποτελεσματικής συνεργασίας μεταξύ των αρμόδιων Αρχών και των οργανισμών που παρέχουν κρίσιμες υπηρεσίες για την οικονομική και κοινωνική ζωή.

Το αντικείμενο του σχεδίου νόμου είναι, ρυθμίσεις για την εθνική στρατηγική Κυβερνοασφάλειας, ο ορισμός της αρμόδιας Αρχής για την Κυβερνοασφάλεια και τη διαχείριση κυβερνοκρίσεων, ο ορισμός ενιαίου σημείου επαφής για την Κυβερνοασφάλεια και ομάδων απόκρισης για συμβάντα που αφορούν στην ασφάλεια υπολογιστών, επιβολή υποχρεώσεων υποβολής αναφορών και καθορισμός μέτρων διαχείρισης κινδύνων στο τομέα της Κυβερνοασφάλειας και εποπτεία αυτών.

Για το πεδίο εφαρμογής του σχεδίου νόμου, προσδιορίζονται δύο κατηγορίες υπόχρεων οντοτήτων, βασικές και σημαντικές. Τα κριτήρια για το πεδίο εφαρμογής αυτού, είναι αφενός μεν το μέγεθος, δημόσιες και ιδιωτικές οντότητες των τομέων που αναφέρονται στα Παραρτήματα 1 και 2 του σχεδίου νόμου, οι οποίες χαρακτηρίζονται ως μεσαίες, σύμφωνα με τη σύσταση 2003/361 της Επιτροπής, ή υπερβαίνουν τα ανώτατα όρια και τις μεσαίες επιχειρήσεις και παρέχουν υπηρεσίες στην ημεδαπή. Αφετέρου, η σπουδαιότητα των οντοτήτων για τη παροχή κρίσιμων υπηρεσιών, τη λειτουργία της αγοράς και την ιδιαίτερη σημασία τους. Εφαρμόζεται, δηλαδή, σε οντότητες ανεξαρτήτως μεγέθους, που παρέχουν συγκεκριμένες υπηρεσίες στους τομείς και στους υποτομείς των Παραρτημάτων 1 και 2.

Δεν εφαρμόζεται σε οντότητες της δημόσιας διοίκησης που ασκούν δραστηριότητα στους τομείς της εθνικής άμυνας, της εθνικής ασφάλειας, της δημόσιας τάξης ή της επιβολής του νόμου.

Επιπρόσθετα, σε αυτό, υπάρχει ειδική επιφύλαξη στην εφαρμογή του νόμου αναφορικά με μέτρα που λαμβάνει η χώρα μας για τη προστασία της εθνικής ασφάλειας και κυριαρχικών δικαιωμάτων της.

Περαιτέρω, επικαιροποιείται και διευρύνεται σημαντικά ο κατάλογος των τομέων και δραστηριοτήτων που υπόκεινται στην υποχρέωση λήψης μέτρων Κυβερνοασφάλειας, ώστε να παρέχεται ολοκληρωμένη κάλυψη των τομέων και υπηρεσιών ζωτικής σημασίας, για βασικές, κοινωνικές και οικονομικές δραστηριότητες στην εσωτερική αγορά.

Για παράδειγμα, για πρώτη φορά εισάγονται στο πεδίο εφαρμογής ο δημόσιος τομέας, η αυτοδιοίκηση, διαχείριση υπηρεσιών τεχνολογίας, πληροφορικής και επικοινωνιών, η διαχείριση αποβλήτων, οι ταχυδρομικές υπηρεσίες, η έρευνα, τρόφιμα, παρασκευή, παραγωγή και διανομή χημικών προϊόντων, καθώς και κατασκευαστικός τομέας.

Με το κεφάλαιο Γ΄, θεσπίζονται συντονισμένα κανονιστικά πλαίσια Κυβερνοασφάλειας, με την εφαρμογή ενός ολοκληρωμένου πλαισίου στρατηγικής, τη διεύρυνση των αρμοδιοτήτων της Εθνικής Αρχής Κυβερνοασφάλειας, σύμφωνα με τις ευρωπαϊκές και διεθνείς καλές πρακτικές, τον ορισμό των αρμόδιων ομάδων αντιμετώπισης περιστατικών σε υπολογιστές. Τη θέσπιση εθνικού πλαισίου διαχείρισης κυβερνοκρίσεων, καθώς και τη δημιουργία πλαισίου συνεργασίας μεταξύ της Εθνικής Αρχής Κυβερνοασφάλειας και άλλων αρμόδιων αρχών.

Συγκεκριμένα, προσδιορίζονται οι στόχοι και οι ρυθμίσεις διαμόρφωσης εθνικής στρατηγικής Κυβερνοασφάλειας, δηλαδή ενός συνεκτικού πλαισίου, το οποίο θα παρέχει στρατηγικούς στόχους και προτεραιότητες στον τομέα της Κυβερνοασφάλειας, αλλά και τη διακυβέρνηση για την επίτευξή τους.

 Επίσης, ανάμεσα σε άλλα, η Εθνική Στρατηγική Κυβερνοασφάλειας θα προβλέπει προσδιορισμό των μέτρων για τη διασφάλιση της ετοιμότητας, της απόκρισης και της αποκατάστασης από περιστατικά, καθώς και της συνεργασίας μεταξύ ιδιωτικού και δημόσιου τομέα.

Η Εθνική Αρχή Κυβερνοασφάλειας, που συστάθηκε πρόσφατα με το νόμο 5086 του 2024, κατέχει πρωταγωνιστικό ρόλο στην Κυβερνοασφάλεια. Κατ’ αρχάς, διαμορφώνει την Εθνική Στρατηγική Κυβερνοασφάλειας. Επίσης, ορίζεται ως αρμόδια αρχή, υπεύθυνη για την Κυβερνοασφάλεια και αποτελεί το ενιαίο σημείο επαφής της χώρας μας. Συμμετέχει δε στην Ομάδα Συνεργασίας, για την ανταλλαγή πληροφοριών μεταξύ των κρατών - μελών και ασκεί καθήκοντα συνδέσμου, για τη διασφάλιση της διασυνοριακής συνεργασίας της Ελλάδας.

Περαιτέρω, ορίζεται ως αρμόδια αρχή για τη διαχείριση περιστατικών και κρίσεων μεγάλης κλίμακας και συμμετέχει στο ευρωπαϊκό δίκτυο οργανώσεων διασύνδεσης για κρίσεις στον κυβερνοχώρο. Ορίζεται ακόμα ως αρμόδια ομάδα απόκρισης για συμβάντα που αφορούν στην ασφάλεια των υπολογιστών.

Κατ’ εξαίρεση, για τους φορείς της κεντρικής κυβέρνησης που εμπίπτουν στο πεδίο εφαρμογής και τους ΟΤΑ, αρμόδια αρχή απόκρισης ορίζεται η σχετική ομάδα και διεύθυνση κυβερνοχώρου της Εθνικής Υπηρεσίας Πληροφοριών. Στην ίδια αυτή ομάδα απόκρισης για συμβάντα που αφορούν στην ασφάλεια υπολογιστών της Ευρωπαϊκής Αρχής Κυβερνοασφάλειας, ανατίθεται ο συντονιστικός ρόλος για τους σκοπούς της συντονισμένης γνωστοποίησης ευπαθειών, ενεργώντας ως αξιόπιστος ενδιάμεσος φορέας, που διευκολύνει την επικοινωνία μεταξύ των προσώπων που ανακαλύπτουν ένα τρωτό σημείο κατασκευαστών ή παρόχων προϊόντων και υπηρεσιών τεχνολογίας, πληροφοριών και επικοινωνιών.

Ιδιαιτέρως επισημαίνεται ότι μέσω του πλαισίου για τη συντονισμένη γνωστοποίηση ευπαθειών, ευπάθειες που εντοπίζονται κυρίως σε προϊόντα αλλά και σε υπηρεσίες, δύναται να αντιμετωπίζονται το συντομότερο δυνατόν και με συστηματικό και αποτελεσματικό τρόπο. Ένα από τα στοιχεία που ξεχωρίζουν τη νέα οδηγία από την προηγούμενη, είναι η συνεργασία μεταξύ των ομάδων απόκρισης, για συμβάντα που αφορούν στην ασφάλεια υπολογιστών, τόσο σε εθνικό επίπεδο όσο και σε επίπεδο Ευρωπαϊκής Ένωσης, με συγκεκριμένο χρονοδιάγραμμα απόκριση και ενημέρωσης.

Στο κεφάλαιο Δ΄, προβλέπονται υποχρεώσεις λήψης μέτρων διαχείρισης κινδύνων στον τομέα της Κυβερνοασφάλειας από τις βασικές και σημαντικές οντότητες, στη βάση μιας ολιστικής προσέγγισης του κινδύνου, με στόχο την προστασία των συστημάτων δικτύου και πληροφοριακών συστημάτων και του φυσικού περιβάλλοντος των εν λόγω συστημάτων, από περιστατικά, καθώς και υποχρεώσεις αναφοράς περιστατικών, με λεπτομερές και αυστηρό χρονοδιάγραμμα, αποσκοπώντας στην έγκυρη αντιμετώπιση των απειλών.

Στο ίδιο πλαίσιο της συνεργασίας και της αναφοράς περιστατικών, εντάσσονται και οι ρυθμίσεις του κεφαλαίου ΣΤ΄ περί ανταλλαγής πληροφοριών.

Στο κεφάλαιο Ζ΄, ορίζεται η Εθνική Αρχή Κυβερνοασφάλειας ως αρμόδια αρχή εποπτείας και ελέγχου. Καθορίζονται τα μέτρα εποπτείας και επιβολής για τις βασικές και σημαντικές οντότητες. Προβλέπονται οι γενικοί όροι για την επιβολή διοικητικών προστίμων και καθορίζονται τα διοικητικά πρόστιμα και οι κυρώσεις, σε περίπτωση παραβίασης.

Σημειώνω τη δυνατότητα αμοιβαίας συνδρομής στην εποπτεία και τις κυρώσεις, με άλλα μέλη της Ευρωπαϊκής Ένωσης, στην περίπτωση που μία οντότητα παρέχει υπηρεσίες σε περισσότερες από μία χώρες της Ένωσης.

Με τις διατάξεις του κεφαλαίου αυτού, επίσης, σκοπείτε η μεγιστοποίηση της αποτρεπτικότητας και της αποτελεσματικότητας των μέτρων, σε περίπτωση παράβασης των οικείων κανόνων, με σεβασμό, όμως, στις αρχές της ισότητας και της αναλογικότητας.

Επισημαίνεται η ειδική ρύθμιση του άρθρου 29, για τους παρόχους δημόσιων δικτύων ηλεκτρονικών επικοινωνιών ή διαθεσίμων στο κοινό υπηρεσίες ηλεκτρονικών επικοινωνιών, αναφορικά με τις υποχρεώσεις των δυνατοτήτων έναντι έτερων ανεξάρτητων αρχών, όπως της Αρχής Διασφάλισης Απορρήτου Επικοινωνιών, της Εθνικής Επιτροπής Τηλεπικοινωνιών και Ταχυδρομείων, της Αρχής Προστασίας Δεδομένων Προσωπικού Χαρακτήρα, καθώς επίσης και συνεργασία μεταξύ των αρχών αυτών και της Εθνικής Αρχής Κυβερνοασφάλειας.

Ρητά δε ορίζεται η Αρχή Διασφάλισης Απορρήτου Επικοινωνιών, ως τομεακό σημείο επαφής και συνεργασίας σε εθνικό επίπεδο με την Εθνική Αρχή Κυβερνοασφάλειας, αναφορικά με τους παρόχους δημόσιων δικτύων ηλεκτρονικών επικοινωνιών ή διαθεσίμων στο κοινό υπηρεσίες ηλεκτρονικών επικοινωνιών.

 Από το μέρος Β΄ του σχεδίου νόμου, σημειώνω δύο ρυθμίσεις:

Το άρθρο 35, με το οποίο διασφαλίζεται η μόνιμη και πλήρης τηλεοπτική κάλυψη για τους κατοίκους περιοχών εκτός τηλεοπτικής πρόσβασης στην Ελλάδα μέσω της εγκατάστασης σταθμών συμπληρωματικής κάλυψης. Με την προτεινόμενη ρύθμιση, δίνεται η δυνατότητα χρηματοδότησης για την προμήθεια, εγκατάσταση, λειτουργία, αναβάθμιση και συντήρηση αυτών των σταθμών από το Υπουργείο Ψηφιακής Διακυβέρνησης και την ΕΔΥΤΕ. Έτσι, εξασφαλίζεται η ισότιμη πρόσβαση όλων των πολιτών στις τηλεοπτικές υπηρεσίες με τη διασφάλιση μόνιμης και πλήρους τηλεοπτικής κάλυψης για τους μόνιμους κατοίκους περιοχών εκτός τηλεοπτικής στην Ελλάδα μέσω της εγκατάστασης σταθμών συμπληρωματικής κάλυψης.

Η δεύτερη ρύθμιση αφορά το άρθρο 36, με το οποίο προβλέπεται νέα καταληκτική προθεσμία διόρθωσης των αρχικών εγγραφών για τις περιοχές που κηρύχθηκαν υπό κτηματογράφηση πριν από την έναρξη ισχύος του ν.3481, του 2006. Ανάλογη είναι η πρόβλεψη για τη δυνατότητα αμφισβήτησης και διόρθωσης ανακριβούς εγγραφής σε ακίνητα με την ένδειξη αγνώστου ιδιοκτήτη είτε εξωδικαστικά είτε κατόπιν άσκησης αγωγής.

 Σημειώνω δε, ότι η ρύθμιση αυτή αποτελεί αίτημα της Ολομέλειας των Δικηγορικών Συλλόγων της χώρας μας.

Κυρίες και κύριοι, η βελτίωση των ικανοτήτων και η ενίσχυση της ανθεκτικότητας του ψηφιακού κράτους και της κρίσιμης ψηφιακής υποδομής που υποστηρίζει την παροχή υπηρεσιών ιδιωτικών επιχειρήσεων σε σημαντικούς τομείς για την οικονομική και κοινωνική ζωή της χώρας αποτελούν επιτακτική ανάγκη για την αδιάλειπτη παροχή των αγαθών και υπηρεσιών αυτών, την προστασία των ατομικών δικαιωμάτων στον κυβερνοχώρο και την καλλιέργεια ή και την ανάκτηση κατά περίπτωση του κλίματος εμπιστοσύνης σε ψηφιακές τεχνολογίες. Αυτό στοχεύει και νομίζω ότι αυτό επιτυγχάνει το προκείμενο νομοσχέδιο.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει η Εισηγήτρια της Μειοψηφίας, κυρία Τσαπανίδου.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Εισηγήτρια της Μειοψηφίας):** Κύριε Υπουργέ, κυρίες και κύριοι, ζούμε σε μία εποχή ραγδαίας τεχνολογικής ανάπτυξης με το διαδίκτυο, με τις ψηφιακές υπηρεσίες, την κοινωνική δικτύωση να ανοίγουν πραγματικά νέους ορίζοντες, παράλληλα όμως, να δημιουργούν και μία κοινωνική εξάρτηση αλλά και νέες προκλήσεις. Και μπορεί οι κυβερνοεπιθέσεις να θεωρούνταν μέχρι πρόσφατα σενάρια επιστημονικής φαντασίας, να τα βλέπαμε μόνο σε ταινίες, πλέον όμως, η Κυβερνοασφάλεια αποτελεί ένα από τα κρισιμότερα ζητήματα για τις κυβερνήσεις, τις δημόσιες υπηρεσίες, τις επιχειρήσεις, τον καθένα μας ξεχωριστά, το σύνολο των πολιτών. Εύκολα το αντιλαμβάνεται κανείς αν σκεφτεί την ίδια του την καθημερινότητα. Σκεφτείτε εδώ πόσο ο καθένας από εμάς είναι απόλυτα συνδεδεμένος και εξαρτάται από τα τεχνολογικά συστήματα και τις εφαρμογές, από το email μας στο Κοινοβούλιο μέχρι την κάρτα για τις ψηφοφορίες, τον οικιακό υπολογιστή, το τηλέφωνο που χρησιμοποιούμε για να πάρουμε ακόμη και ένα καφέ στο σπίτι.

Σήμερα και κάθε μέρα που περνάει ακόμα περισσότερο κάθε πτυχή της κοινωνίας μας, από την οικονομία και την υγεία, την εκπαίδευση, τις μεταφορές μέχρι και την κατανάλωση και τη διασκέδαση, βασίζεται σε δίκτυα πληροφορικής και συστήματα ψηφιακής διαχείρισης.

Έτσι όλοι, από τον απλό πολίτη έως τις δημόσιες υπηρεσίες, είμαστε στόχος. Όλα τα δεδομένα, κρίσιμες, καίριες υποδομές επίσης, αποτελούν στόχο. Μία επίθεση που δεν θα αντιμετωπιστεί μπορεί να διαταράξει σημαντικά την καθημερινή μας λειτουργία. Να θυμίσω τις πρόσφατες επιθέσεις σε Κτηματολόγιο, πέρυσι στην Τράπεζα Θεμάτων, πρόπερσι στα ΕΛΤΑ, ακόμη και σε υπηρεσίες του gov.gr, αλλά και του taxisnet, σε ιστοσελίδες πολλών υπουργείων, ακόμη και της ΕΥΠ.

Οι κυβερνοεπιθέσεις σε καίριες δομές, υποδομές -έχουμε σημειωμένα περιστατικά σε νοσοκομεία, σε συστήματα μεταφορών, σε χρηματοοικονομικά ιδρύματα- αποτελούν τον πυρήνα της ασφάλειας και της οικονομικής μας σταθερότητας και δέχονται παρόλα αυτά επιθέσεις. Ο κίνδυνος λοιπόν δεν είναι μόνο εθνικός, είναι υπερεθνικός.

Σε ευρωπαϊκό επίπεδο έχουν καταγραφεί, επίσης, σοβαρά περιστατικά κυβερνοεπιθέσεων που έχουν πλήξει χώρες με ιδιαίτερα ανεπτυγμένα συστήματα ασφάλειας.

Η συλλογική απάντηση στις απειλές αυτές μέσω της εναρμόνισης της νομοθεσίας και της προώθησης κοινών πολιτικών ασφαλείας αποτελεί σήμερα μία πραγματική αλλά και επιτακτική ανάγκη. Δικαίως, η Ευρωπαϊκή Ένωση υιοθέτησε την Οδηγία του NIS2 σε συνέχεια της πρώτης, ώστε να θέσει ένα ενιαίο συνεκτικό πλαίσιο για την Κυβερνοασφάλεια σε ολόκληρη την επικράτεια των κρατών - μελών.

 Έτσι τα κράτη - μέλη βρίσκονται σε ετοιμότητα, συνεργάζονται μέσω του μηχανισμού άμεσης ανταλλαγής πληροφοριών και ανταποκρίνονται από κοινού σε περιστατικά Κυβερνοασφάλειας με τις ομάδες απόκρισης. Οι χώρες δηλαδή της Ευρωπαϊκής Ένωσης ενισχύουν τη συνεργασία τους, αντιμετωπίζουν από κοινού τις απειλές, οι οποίες ξεπερνούν τα εθνικά σύνορα και προστατεύουν έτσι το ευρωπαϊκό δίκτυο.

 Η ενσωμάτωση τώρα της Οδηγίας αυτής στη χώρα μας φέρνει το ελληνικό θεσμικό πλαίσιο σε μία ευθυγράμμιση με τις κοινές κατευθυντήριες γραμμές που έχει θεσπίσει η Ευρωπαϊκή Ένωση και δημιουργεί έναν μηχανισμό που στοχεύει στην ενίσχυση της κυβερνοανθεκτικότητας της χώρας. Αυτό το πλαίσιο δεν αφορά μόνο επιχειρήσεις ή Οργανισμούς του Δημοσίου και Υπηρεσίες, αλλά καλύπτει ευρύτερα τη Δημόσια Διοίκηση, τις υποδομές και τις Υπηρεσίες που επηρεάζουν άμεσα τη ζωή των πολιτών.

 Πρέπει να αναγνωρίσουμε όμως ότι η πρόκληση που συνεπάγεται η υλοποίηση τέτοιων μέτρων είναι υπαρκτή. Η τεχνολογία εξελίσσεται ραγδαία. Οι απειλές δεν είναι πια στατικές, οι κυβερνοεπιθέσεις γίνονται πιο στοχευμένες και πιο περίπλοκες με επιτιθέμενους που είναι πολύ καλά οργανωμένοι και συχνά διαθέτουν τα μέσα για να πραγματοποιήσουν εκτεταμένες επιθέσεις με σοβαρότατες συνέπειες.

Οι κυβερνοαπειλές είναι πλέον σε μεγάλο βαθμό προϊόντα οργανωμένου εγκλήματος ακόμη και κρατικών δρώντων ή και ανεξάρτητων ομάδων που δρουν με διαφορετικά κίνητρα.

 Στην Ελλάδα δεν μπορούμε να υποτιμήσουμε τη σημασία της προετοιμασίας και της προστασίας μας απέναντι σε αυτές τις ψηφιακές απειλές. Η χώρα μας αντιμετωπίζει προκλήσεις στον κυβερνοχώρο, προκλήσεις σοβαρές που απαιτούν τη λήψη άμεσων και στοχευμένων μέτρων, καθώς και την εγκαθίδρυση μόνιμων μηχανισμών παρακολούθησης και ελέγχου.

 Για αυτό το λόγο, λοιπόν, ο «ΣΥΡΙΖΑ- Προοδευτική Συμμαχία» βλέπει θετικά την κατεύθυνση της Οδηγίας NIS 2, η οποία επιδιώκει να δημιουργήσει ένα ισχυρό και ολοκληρωμένο σύστημα Κυβερνοασφάλειας σε ολόκληρη την Ευρώπη.

 Αρκεί ένα νομοθέτημα, θα αναρωτηθεί κανείς, για να σταματήσει τις κυβερνοεπιθέσεις;

 Φυσικά η απάντηση είναι «όχι, δεν αρκεί», χρειάζεται συστηματική προετοιμασία, χρειάζεται εκπαίδευση, χρειάζεται υποστήριξη των φορέων που καλούνται να το εφαρμόσουν και ενδεχομένως οι Δημόσιες Υπηρεσίες και οι μεγάλοι Οργανισμοί να είναι σε θέση να προσαρμοστούν με ευκολία στα νέα δεδομένα, κάποιοι άλλοι όμως φαίνεται ότι θα μείνουν εκτός. Για παράδειγμα, οι Δήμοι ή κάποιες μικρότερες επιχειρήσεις, κομμάτια που αποτελούν ένα πολύ μεγάλο κομμάτι της κοινωνικής και οικονομικής ζωής της χώρας μας βρίσκονται συχνά σε μειονεκτικότερη θέση όσον αφορά στους διαθέσιμους πόρους και την τεχνογνωσία για την εφαρμογή τέτοιων μέτρων. Ένα πραγματικά ολοκληρωμένο πλαίσιο προστασίας οφείλει να προβλέπει υποστηρικτικά και για αυτές τις οντότητες.

Η ψηφιοποίηση των Υπηρεσιών, λοιπόν, είναι άρρηκτα συνδεδεμένη με την Κυβερνοασφάλεια. Δεν μπορούμε να μιλάμε για ανάπτυξη και καινοτομία, αν δεν προστατεύουμε τον ψηφιακό χώρο μέσα σε αυτόν στον οποίο εξελίσσονται.

Η Κυβερνοασφάλεια δεν είναι πολυτέλεια, είναι αναγκαία συνθήκη για την προστασία των πολιτών, την ασφάλεια των Υπηρεσιών και τη διατήρηση της δημόσιας τάξης και ευημερίας.

 Με αυτές τις σκέψεις θεωρούμε ότι η θωράκιση της χώρας μας απέναντι στις κυβερνοαπειλές είναι όχι μόνο αναγκαία, αλλά και επείγουσα. Και εδώ, αγαπητέ κ. Υπουργέ, που ακούτε με προσοχή και σας ευχαριστώ πολύ για αυτό, θα μπορούσαμε να έχουμε συμφωνήσει, να έχουμε ολοκληρώσει και να έχουμε δώσει και τα χέρια Κυβέρνηση και Αξιωματική Αντιπολίτευση σε κάτι που πραγματικά οδηγεί την Ευρώπη στο να νιώσει ασφαλέστερη και τον καθένα από εμάς περισσότερο.

 Υπάρχουν όμως αυτά τα ψιλά γράμματα μέσα και σε αυτό το νομοσχέδιο, υπάρχουν αυτές οι γραμμές ανάμεσα στις οποίες διαβάζει κανείς τα «μικρά διαβολάκια» που κρύβει η Κυβέρνηση, κατά την προσφιλή της τακτική, δυστυχώς, διότι έχοντας ένα βεβαρημένο παρελθόν, κύριε Υπουργέ, με το σκάνδαλο των υποκλοπών η Κυβέρνησή σας και ενώ ακόμα είστε υπό έρευνα, υπό εξέταση από την Ευρωπαϊκή Εισαγγελία για το θέμα του παράνομου λογισμικού κατασκοπείας, του Predator, εσείς περνάτε το άρθρο 32 αυτού του νομοσχέδιο που συζητάμε στο οποίο παίρνετε τις αρμοδιότητες για την ασφάλεια δικτύων και τηλεπικοινωνιών από την ΑΔΑΕ και τις δίνετε στην Εθνική Αρχή Κυβερνοασφάλειας.

Για να το πω με πολύ απλά λόγια και να ακούει και να καταλαβαίνει τι αφορά στη ζωή του αυτό ο κάθε πολίτης που μπορεί να ακούει την Επιτροπή μας, αν κάποιος θέλει να μάθει εάν παρακολουθείται το τηλέφωνό του και αν στο παρελθόν έχει συμβεί αυτό ή τι υπήρχε από πίσω και τι συνέβαινε, θα πρέπει να απευθυνθεί όχι σε μια Ανεξάρτητη και Συνταγματικά Κατοχυρωμένη Αρχή, αλλά να πάει σε μία Αρχή που φτιάχνεται τώρα και την οποία εμείς σας καλούμε να την κάνετε επίσης Ανεξάρτητη, τώρα σας καλούμε να μην της δώσετε τις αρμοδιότητες της ΑΔΑΕ, σε μία Αρχή η οποία εποπτεύεται από εσάς, θα εποπτεύεται από το Μαξίμου.

 Με ένα τέτοιο παρελθόν, με τις υποκλοπές να μας βαρύνουν, να μας κάνουν δακτυλοδεικτούμενους σε ολόκληρο τον κόσμο, σε ολόκληρη την Ευρώπη, να σας ψάχνει η Ευρώπη, η Εισαγγελία, κάνοντας αυτή την κίνηση τώρα και μάλιστα από το παράθυρο την τελευταία στιγμή περνώντας αυτές τις αρμοδιότητες και καταργώντας τις διατάξεις των προηγούμενων άρθρων, αναρωτιέμαι τι θέλετε να μας πείτε;

 Μιλάμε για μια κυνικότητα που μας φωτίζει ξανά τις μέρες που θα έρθουν στο μέλλον, δηλαδή, θα πάρουν πάλι τα τηλέφωνα φωτιά;

Κάτι τέτοιο συμβαίνει ή απλώς αποφασίσατε να απογυμνώσετε πλήρως την Ανεξάρτητη Αρχή του κ. Ράμμου;

Αναρωτιέται κανείς, γιατί αυτή η επιλογή, γιατί η πρόθεση;

Διότι, η Ευρωπαϊκή Οδηγία, η οποία έρχεται να ενσωματωθεί στην ελληνική νομοθεσία, δεν αναφέρει πουθενά τη λέξη «Εθνική Αρχή Κυβερνοασφάλειας» για τέτοιες αρμοδιότητες, λέει τη λέξη «Αρχή» ή «Φορέας», δηλαδή η αρμόδια Αρχή της χώρας ή κάποιος Φορέας. Αυτές είναι οι δύο λέξεις, τις οποίες έχω σημειώσει από το νομοσχέδιο το οποίο συζητάμε.

Γιατί, λοιπόν, ενεργείτε με στόχο τον περιορισμό των αρμοδιοτήτων της ΑΔΑΕ, ταράζετε τον εποπτικό, κανονιστικό, δικαιοδοτικό της ρόλο, που συμπεριλαμβάνει και το ζήτημα του απορρήτου, ένα λεπτό, ευαίσθητο και πολύ σοβαρό θέμα.

Πρέπει να διορθώσετε άμεσα, κύριε Υπουργέ, το σχέδιο νόμου, να αναθέσετε στην Αρχή Κυβερνοασφάλειας τον τομέα των κυβερνοεπιθέσεων και να αφήσετε την Ανεξάρτητη Αρχή, την Αρχή Διασφάλισης Απορρήτου των Επικοινωνιών, να κάνει τη δουλειά της προστατεύοντας τους πολίτες, έστω και εκ των υστέρων, δικαιώνοντάς τους δηλαδή σε περίπτωση που πέφτουν θύματα παρακολούθησης.

Επίσης, εντοπίζουμε και κάποιες ακόμη αδυναμίες στο παρόν νομοσχέδιο, τις οποίες επιθυμούμε να επισημάνουμε, έτσι ώστε να μπορέσει να επέλθει κάποια βελτίωση.

Η Εθνική Αρχή Κυβερνοασφάλειας, η οποία αναφέρεται και στο νομοσχέδιο, αποτελεί τον πυλώνα για τη διασφάλιση της Κυβερνοασφάλειας στη χώρα, την αφήνετε όμως χωρίς την απαραίτητη ισχύ που απαιτείται για την αποτελεσματική εκτέλεση της αποστολής της. Χρειάζεται να δοθεί στην Αρχή εξειδικευμένο και επαρκώς καταρτισμένο ανθρώπινο δυναμικό. Στην τελευταία επίθεση του Κτηματολογίου πριν από λίγους μήνες ο επικεφαλής της Αρχής, όταν ρωτήθηκε γιατί δεν έκανε κάτι, είπε ότι δεν ξέρω τι έπρεπε να κάνω, δεν ήξερα, δεν γνώριζα, δεν μπορούσα να κάνω και κάτι με τα μέσα που διαθέτω. Έτσι, η απουσία συγκεκριμένων διατάξεων για τη στελέχωση και την κατάρτισή της υπονομεύει την αποτελεσματικότητά της και μειώνει τη δυνατότητά της να ανταποκρίνεται στους κινδύνους και τις ανάγκες του κυβερνοχώρου.

Το νομοσχέδιο περιορίζει επίσης το πεδίο εφαρμογής της Οδηγίας, αποκλείοντας τις μικρότερες οντότητες ή ορισμένες κατηγορίες οργανισμών, αποδυναμώνει την ασφάλεια της συλλογικής προστασίας. Τι κάνει στην ουσία; Αφήνει κενά. Όταν θωρακίζεις τους μεγάλους, αλλά αφήνεις τους μικρούς ελεύθερους, δημιουργείς κενά, καθιστάς ολόκληρο το σύστημα της χώρας ευάλωτο σε επιθέσεις.

Ο ΣΥΡΙΖΑ επίσης εκφράζει την ανησυχία του για την πρόκληση που αντιμετωπίζουν οι δήμοι και οι μικρότερες επιχειρήσεις στην προσπάθειά τους να συμμορφωθούν με την Οδηγία. Δεν προβλέπεται ουσιαστική στήριξη γι’ αυτούς και συχνά το ξέρουμε δεν διαθέτουν και τους ανθρώπινους, αλλά και τους οικονομικούς πόρους, για να μπορέσουν να ανταποκριθούν. Με μια πολύ πρόχειρη μελέτη των όσων πρέπει να υιοθετήσει για να θεωρηθεί θωρακισμένος σε θέματα Κυβερνοασφάλειας ένας δήμος ή μια επιχείρηση φτάνει το ποσό σε υψηλά επίπεδα. Για μία εφάπαξ δαπάνη μπορεί να φτάσει και τις 140.000 – 150.000 και μετά έχει σε ετήσια βάση ένα αρκετά σημαντικό ποσό για να μπορέσει να διατηρήσει τη θωράκισή του.

Διαπιστώνουμε, επίσης, ότι το νομοσχέδιο αυτό παρουσιάζει ασάφειες στις διατάξεις, κάποιες προχειρότητες που αντί να δημιουργούν ένα στιβαρό πλαίσιο προστασίας αφήνουν περισσότερα κενά, δυσχεραίνει την εφαρμογή του νόμου και επιτρέπει την αμφισημία σε κρίσιμα θέματα συμμόρφωσης και ασφάλειας.

Άφησα για το τέλος την καθυστέρηση αυτή, η οποία δεν μας εξέπληξε, όχι πολύ μεγάλη, αν τη συγκρίνει κανείς με το μετρό της Θεσσαλονίκης, αλλά εν πάση περιπτώσει και σε αυτό ακόμα αφήνετε τελευταία στιγμή, δηλαδή όταν αρχίσουν να πέφτουν τα πρόστιμα από την Ευρωπαϊκή Ένωση για τη συμμόρφωση, αρχίζετε πια να το επιταχύνετε για να το υιοθετήσετε.

Τι προτείνουμε; Ο ΣΥΡΙΖΑ προτείνει συγκεκριμένες βελτιώσεις. Προτείνει τη διατήρηση των αρμοδιοτήτων της Ανεξάρτητης Αρχής Διασφάλισης του Απορρήτου των Επικοινωνιών. Πάρτε πίσω, κύριε Υπουργέ, πάρτε πίσω τώρα αυτές, θα μου επιτρέψετε, ύποπτες διατάξεις, ίσως είναι και ήπιος ο όρος που χρησιμοποιώ, οι οποίες μπήκαν από το «παράθυρο» με το άρθρο 32, αφήστε ανεξάρτητη τη συνταγματικά κατοχυρωμένη Αρχή να λειτουργεί διατηρώντας τις αρμοδιότητές της σε ελέγχους παρόχων δημοσίων δικτύων ηλεκτρονικών επικοινωνιών, όπως και στην επιβολή προστίμων, που δικαιούται να βάζει για παραβάσεις σχετικές με την ασφάλεια δικτύων υπηρεσιών.

Ενισχύστε την Εθνική Αρχή Κυβερνοασφάλειας. Προτείνουμε να ενισχυθεί ο προϋπολογισμός της. Προτείνουμε να προσληφθεί εξειδικευμένο προσωπικό και να υλοποιηθούν δράσεις ενημέρωσης και εκπαίδευσης. Είναι παράλληλα απαραίτητη και η θεσμική κατοχύρωση της ανεξαρτησίας της Αρχής, ώστε να λειτουργεί αμερόληπτα και χωρίς πολιτικές πιέσεις. Επιμένουμε πολύ καιρό τώρα, το κάνουμε και επίσημα τώρα που συζητείται το νομοσχέδιο αυτό, έτσι ώστε να μπορεί η ΕΑΚ να λαμβάνει άμεσα μέτρα και να επιβάλει αποφάσεις, ειδικά σε περιπτώσεις εκτάκτων απειλών.

Η Κυβερνοασφάλεια, το ξέρετε πολύ καλύτερα, απαιτεί ταχύτητα, απαιτεί συντονισμό, απαιτεί ανεξαρτησία και βεβαίως αποτελεσματικότητα.

Προτείνουμε, επίσης, να θεσπιστούν συγκεκριμένες διατάξεις που θα διασφαλίζουν τη στελέχωση με εξειδικευμένο προσωπικό, το οποίο θα παρακολουθεί και θα εκπαιδεύεται στις τεχνολογικές εξελίξεις, απαραίτητη για να ανταποκριθεί στις ανάγκες της εποχής.

Να ενσωματωθούν όλοι οι σημαντικοί οργανισμοί και οι μικρές επιχειρήσεις στο πεδίο εφαρμογής της Οδηγίας, έτσι ώστε η χώρα να έχει μια ολιστική προσέγγιση στην Κυβερνοασφάλεια, καλύπτοντας τα πιθανά κενά που θα μπορούσαν να αποτελέσουν αδυναμίες. Απαραίτητη και αυτή η κίνηση για την οικοδόμηση μιας συνολικής ασφάλειας, καθώς οι αδύναμοι κρίκοι, στο δίκαιο ασφαλείας της χώρας, μπορεί να είναι και αυτοί που οι επιτιθέμενοι θα επιλέξουν να εκμεταλλευτούν προκειμένου να εισβάλουν στο μεγαλύτερο δίκτυο.

Η δημιουργία χρηματοδοτικών εργαλείων, επίσης, είναι μέσα στις προτάσεις μας. Επιδοτήσεις, προγράμματα στήριξης για δήμους, μικρές επιχειρήσεις που θα χρειαστούν βοήθεια για την εφαρμογή των απαιτούμενων μέτρων ασφαλείας, εκπαιδευτικά προγράμματα που θα επιτρέψουν στους υπαλλήλους των φορέων να αποκτήσουν τις απαραίτητες δεξιότητες, για να διαχειριστούν τις προκλήσεις της Κυβερνοασφάλειας.

Κυρίες και κύριοι συνάδελφοι, ο ΣΥΡΙΖΑ-Προοδευτική Συμμαχία συμφωνεί ότι η χώρα πρέπει να ενισχύσει την ασφάλεια της στον κυβερνοχώρο και να εναρμονιστεί με τις ευρωπαϊκές απαιτήσεις.

Ωστόσο, μια φαινομενικά ήπια και λειτουργική ενσωμάτωση αυτής της κοινοτικής Οδηγίας για την Κυβερνοασφάλεια στην εσωτερική νομοθεσία καταφέρνετε να τη φέρετε και να την καταστήσετε πεδίο αντιπαράθεσης με αυτές τις εμβόλιμες και ύποπτες διατάξεις.

Η Κυβερνοασφάλεια απαιτεί σφαιρικότητα, ευθύνη, οργανωμένο σχεδιασμό. Προτείνουμε τη βελτίωση του νομοσχεδίου, για να διασφαλιστεί η αποτελεσματική εφαρμογή της Οδηγίας και η προστασία όλων μας.

Θα μπορούσα να πω, γενικότερα, ότι πρόκειται για κάτι που θα μπορούσε να έχει δουλευτεί καλύτερα. Να μην το χαρακτηρίσω, δηλαδή, πρόχειρο και επιφανειακή τη μεταφορά της Οδηγίας στην ελληνική πραγματικότητα, καθώς δεν δίνονται και λεπτομέρειες για μια σειρά από διατάξεις, όπως θα όφειλε ο νόμος αυτός να έχει κάνει. Έτσι δημιουργούνται αυτές οι ασάφειες, για τις οποίες σας είπα, αλλά όλα αυτά θα τα πούμε και στην κατ’ άρθρον συζήτηση, τις επόμενες ημέρες.

Τα ως άνω, λοιπόν, τα όσα είπαν μέχρι στιγμής, κύριε Υπουργέ, νομίζω ότι δικαιολογούν πλήρως την επιφύλαξη μας για την τοποθέτηση σε συγκεκριμένα άρθρα, στην Ολομέλεια -με ονομαστική ψηφοφορία, ενδεχομένως.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Προτού δώσω το λόγο στον επόμενο Ειδικό Αγορητή, κύριο Πάνα, κύριε Ηλιόπουλε, σχετικά με φορείς, ποιους έχετε να προτείνετε; Σάς ακούμε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** *(Ομιλεί εκτός Μικροφώνου)* Ναι, τον Σύλλογο Υπαλλήλων του Υπουργείου Ψηφιακής Διακυβέρνησης και την Ένωση Πληροφορικών Ελλάδος.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ευχαριστώ πολύ. Να μας τα δώσετε και γραμμένα, παρακαλώ, για να ολοκληρώσουμε τη λίστα των φορέων που θα καλέσουμε.

Τον λόγο έχει ο Ειδικός Αγορητής του ΠΑΣΟΚ, κ. Πάνας.

**ΑΠΟΣΤΟΛΟΣ ΠΑΝΑΣ (Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»:** Κύριε Υπουργέ, κυρίες και κύριοι συνάδελφοι, ξεκινάμε σήμερα την επεξεργασία του προτεινόμενου σχέδιο νόμου που αφορά στην ευρωπαϊκή ενσωμάτωση της Οδηγίας 2022/ 2555 του Ευρωπαϊκού Κοινοβουλίου και του Συμβουλίου, σχετικά με μέτρα για υψηλό κοινό επίπεδο Κυβερνοασφάλειας σε ολόκληρη την Ένωση.

Θα ξεκινήσω την τοποθέτησή μου, σήμερα, κάνοντας μια σύντομη αναφορά στην Κυβερνοασφάλεια και γιατί βέβαια είναι σημαντική. Η Κυβερνοασφάλεια είναι η πρακτική της προστασίας συστημάτων, υπολογιστών, δικτύων και δεδομένων από μη εξουσιοδοτημένη πρόσβαση για κακόβουλες επιθέσεις. Η πρακτική, λοιπόν, της Κυβερνοασφάλειας χρησιμοποιείται συχνά από ιδιώτες, αλλά και από πολλές επιχειρήσεις, για προστασία από κυβερνοεπιθέσεις, με τη συλλογή λογισμικού, διαδικασιών και συστημάτων για τον σκοπό αυτό.

Η Κυβερνοασφάλεια είναι ιδιαίτερα επίκαιρη, μιας και τα δεδομένα, που υπάρχουν αυτήν τη στιγμή, είναι ποικίλα και πολύπλοκα όλο και περισσότερο και για επιχειρήσεις που βρίσκονται αυτή τη στιγμή στο διαδίκτυο. Γίνεται ολοένα και πιο σημαντική στη σημερινή ψηφιακή εποχή, με τις συνέπειες των επιθέσεων στον κυβερνοχώρο να είναι ιδιαίτερα κρίσιμες.

Η λήψη των μέτρων και η δημιουργία μιας στρατηγικής ασφάλειας στον κυβερνοχώρο, έναντι κακόβουλων επιθέσεων που έχουν σχεδιαστεί για πρόσβαση, τροποποίηση ή διαγραφή συστημάτων εφαρμογών και δεδομένων, φυσικά είναι και ζωτικής σημασίας.

Πιο συγκεκριμένα, έχουμε την ασφάλεια των εφαρμογών, όπου εστιάζει στην ενίσχυση της ασφάλειας όταν οι εφαρμογές βρίσκονται σε φάση ανάπτυξης και αφότου αναπτυχθούν, χρησιμοποιώντας συγκεκριμένα προγράμματα κρυπτογράφησης και τείχη προστασίας. Επιπλέον, η συνεχιζόμενη μετάβαση σε υπολογιστικά νέφη σημαίνει ότι οι πάροχοι χρειάζεται να συνεχίζουν να δίνουν προτεραιότητα στην εφαρμογή ενημερωμένης ασφάλειας για την προστασία δεδομένων.

Γενικότερα, λοιπόν, τα μέτρα Κυβερνοασφάλειας συμβάλλουν στην προστασία αυτών των πληροφοριών από υποκλοπές, ζημιά και μη εξουσιοδοτημένη πρόσβαση μεταξύ άλλων. Σε εταιρικά τώρα, επίπεδο τα μέτρα Κυβερνοασφάλειας συμβάλλουν στη διατήρηση και στη βελτίωση της εμπιστοσύνης μιας εταιρείας. Άλλωστε γνωρίζετε καλά, ότι τα περιστατικά κυβερνοεπιθέσεων μπορούν να προκαλέσουν διακοπή στις επιχειρηματικές δραστηριότητες, με αποτέλεσμα να υπάρξουν οικονομικές απώλειες και ζημιά στη φήμη της εκάστοτε επιχείρησης.

 Πάμε όμως, λίγο τώρα, στα ευρωπαϊκά δεδομένα και στην πραγματική κατάσταση που επικρατεί στον ευρωπαϊκό χώρο. Νέα έρευνα κ. Υπουργέ, του ευρωβαρόμετρου δείχνει ότι όχι, μόνο αυξάνεται η έλλειψη δεξιοτήτων στον κυβερνοχώρο, αλλά πρέπει να υπάρχουν περισσότεροι ειδικοί στον κυβερνοχώρο, καθώς και να αυξηθεί το προσωπικό που γνωρίζει την Κυβερνοασφάλεια σε κάθε εταιρεία σε ολόκληρη την Ευρωπαϊκή Ένωση. Αυτό συμπίπτει με πρόσφατη έκθεση προβλέψεων που δημοσίευσε ο Οργανισμός της Ευρωπαϊκής Ένωσης Κυβερνοασφάλειας (ENISA) στην οποία επισημαίνεται, ότι το χάσμα δεξιοτήτων στον κυβερνοχώρο φαίνεται να συνδέεται στενά με τις κυβερνοαπειλές, δηλαδή, ότι χρειάζεται μόνιμο προσωπικό.

 Αυτό, λοιπόν, συνιστά μείζονα απειλή για τη λειτουργία των συστημάτων δικτύων και πληροφοριών και για την ενιαία αγορά στο σύνολό της. Τα αποτελέσματα μάλιστα, της έρευνας του ευρωβαρόμετρου κατέδειξαν ενδιαφέρουσες πληροφορίες σχετικά με την ευαισθητοποίηση για την Κυβερνοασφάλεια, τις δυσκολίες πρόσληψης, την απουσία προσόντων και πιστοποιήσεων και το χάσμα μεταξύ των φυλών. Έλλειψη ευαισθητοποίησης ενώ, υπάρχει γενική συναίνεση ότι η Κυβερνοασφάλεια αποτελεί υψηλή προτεραιότητα το 71% των εταιρειών και ανάληψη δράσης εξακολουθεί να αποτελεί την κύρια πρόκληση. Το 74%, λοιπόν, των κατωτέρων εταιρειών δεν έχουν παράσχει ούτε κατάρτιση, ούτε έχουν αυξήσει την ευαισθητοποίηση των εργαζομένων τους.

Επίσης, υπάρχουν δυσκολίες στις προσλήψεις. Οι εταιρείες αντιμετωπίζουν σοβαρές δυσκολίες στην εξεύρεση κατάλληλων υποψηφίων, εάν έχουν ανοικτές θέσεις. Περισσότερες από τις μισές εταιρείες που αναζήτησαν τους κατάλληλους υποψηφίους που αντιμετώπισαν δυσκολίες, όπως η εύρεση υποψηφίων με τα κατάλληλα προσόντα, δεν ήταν συνολικά αποδεκτή.

 Επίσης, υπάρχουν ζητήματα πιστοποίησης. Θέλω να σας πω ότι το 76% εργαζομένων σε ρόλους που σχετίζονται με την Κυβερνοασφάλεια, δεν διαθέτουν επίσημα προσόντα ή πιστοποιημένη κατάρτιση, ενώ υπάρχουν πολλά ζητήματα στη διαφορετικότητα και την ένταξη. Οι περισσότεροι σύμφωνα, με τη συγκεκριμένη έρευνα από τους ερωτηθέντες 70% συμφωνούν ότι η πολυμορφία και η ένταξη στην Κυβερνοασφάλεια είναι σημαντικές στις αντίστοιχες επιχειρήσεις τους. Ενώ ωστόσο, περίπου τα 2/3 συμφωνούν ότι οι γυναίκες ενθαρρύνονται να αναλάβουν ρόλους και καθήκοντα του τομέα της Κυβερνοασφάλειας, το 53% των εταιρειών, δεν έχουν γυναίκες σε ρόλους Κυβερνοασφάλειας.

 Όλη αυτή η εικόνα η οποία διαμορφώνεται, έχει πολλά κοινά και για το συγκεκριμένο νομοσχέδιο. Θα σας πω το εξής, έρευνα την οποία αυτή τη στιγμή αντλήσαμε από τον Σύνδεσμο Επιχειρήσεων Πληροφορικής και Επικοινωνιών Ελλάδας (ΣΕΠΕ) και πιο συγκεκριμένα από το Οικονομικό Πανεπιστήμιο Αθηνών (ΟΠΑ) και την ομάδα καθηγητή του κ. Κριτσάλη, καταδεικνύει ότι η συγκεκριμένη μελέτη, δηλαδή, η ζήτηση για επαγγελματίες Κυβερνοασφάλειας στην Ελλάδα δεν ήταν ποτέ μεγαλύτερη. Καθώς οι απειλές και εκεί είναι το μεγάλο θέμα το οποίο πρέπει να συζητήσουμε αυτή τη στιγμή στη χώρα μας στον κυβερνοχώρο, αυξάνονται ραγδαία και οι επιχειρήσεις και Οργανισμοί επιδιώκουν να ενισχύσουν την προστασία και την ακεραιότητα των δεδομένων τους και την απρόσκοπτη και εύρυθμη λειτουργία σας.

 Ωστόσο και εδώ, παρατηρείται σημαντική έλλειψη προσφοράς ακαδημαϊκών προγραμμάτων - να κάτι πολύ σημαντικό που πρέπει να δούμε – κυρίως, σε προπτυχιακό επίπεδο με αποτέλεσμα να καταγράφεται σημαντική αναντιστοιχία μεταξύ προσφοράς και ζήτησης σε δεξιότητες Κυβερνοασφάλειας.

Αναφορικά θα σας πω ότι με την εκπαίδευση του ανθρώπινου δυναμικού στον τομέα της Κυβερνοασφάλειας, στη χώρα μας επισημαίνουν τα εξής: Δεν υπάρχει πανεπιστήμιο στην Ελλάδα το οποίο να παρέχει βασικό τίτλο σπουδών στην Κυβερνοασφάλεια, αλλά υπάρχουν όμως τέσσερα κολέγια που παρέχουν τέτοιος τύπους σπουδών, καθώς η πλειοψηφία του 80% των εκπαιδευμένων κατά της ζώνες Κυβερνοασφάλειας προέρχεται από προγράμματα μεταπτυχιακών σπουδών. 5 πανεπιστήμια και 6 προγράμματα.

Υπάρχουν, κολλέγια στην Ελλάδα, τα οποία παρέχουν εξειδίκευση σε προπτυχιακό και μεταπτυχιακό επίπεδο στη Κυβερνοασφάλεια ή σε συναφείς γνωστικό επίπεδο.

 Υπάρχουν, μόνο εφτά ολιγάριθμα κέντρα επιμόρφωσης, που παρέχουν κατάρτιση στη Κυβερνοασφάλεια ή σε συναφή γνωστικά πεδία στην Ελλάδα, με περιορισμένο αριθμό εκπαιδευομένων. Οι απόφοιτοι των προγραμμάτων και των σεμιναρίων στην Κυβερνοασφάλεια ή συναφή γνωστικά επίπεδα, είναι στη μεγαλύτερη πλειονότητά τους άνδρες, χωρίς να υπάρχει αξιοσημείωτη τάση εξισορρόπησης. Όπως καταλαβαίνετε, δεν υπάρχει καμία συστηματική και αξιόπιστη μελέτη, που να αξιολογεί και αυτό είναι το κύριο και σημαντικό σε οποιαδήποτε Ευρωπαϊκή Ενσωμάτωση Οδηγίας κάνουμε, παρόλο, που αυτή έρχεται με μεγάλη καθυστέρηση θα έλεγα, τη ζήτηση δεξιοτήτων Κυβερνοασφάλειας στην Ελλάδα, βραχυπρόθεσμα ή μακροπρόθεσμα καθιστώντας τη συγκεκριμένη μελέτη, μοναδική στο είδος σας.

Σήμερα, λοιπόν, οι περισσότεροι επαγγελματίες Κυβερνοασφάλειας, εργάζονται σε αυτό τον ρόλο και η τάση αυτή αναμένεται να συνεχιστεί, στα επόμενα 5 χρόνια, κυρίως σε Οργανισμούς μεσαίου και μεγάλου μεγέθους. Είναι δεδομένο, ότι η μεγάλη αυτή ανάγκη στο εγγύς μέλλον στα 2 με 5 χρόνια για την ιδιωτικότητα αυτή κυρίως σε Οργανισμούς και μεσαίου μεγέθους, θα γίνει ακόμα μεγαλύτερη.

 Όλα αυτά είναι κ. Υπουργέ, είναι αρκετά σημαντικά, γιατί αφορά τον τρόπο τον οποίο προσεγγίζουμε και εσείς προσωπικά και σαν Υπουργείο, ένα πολύ σημαντικό ζήτημα που αφορά την Κυβερνοασφάλεια στη χώρα μας και τις δυνατότητες οι οποίες έχει και τα προσόντα τα οποία χρειάζονται, αλλά και την εξέλιξη όλου αυτού του μεγάλου ζητήματος, σε ό τι αφορά τη χώρα μας, την οποία την έχει ταλαιπωρήσει σε πολλά επίπεδα.

 Για να μην μακρηγορήσω, με την επεξεργασία του νομοσχεδίου και με την πρώτη ανάγνωση αξίζει να σημειωθεί, πως έπειτα από παρακολούθηση της δημόσιας διαβούλευσης, διαπιστώσαμε τα εξής: Ότι αρκετοί εξειδικευμένοι φορείς, εκφράζουν ενστάσεις και θα περιμένουμε βέβαια και την ακρόαση φορέων και προτάσεις και διαφοροποιήσεις, σε συγκεκριμένα άρθρα.

 Φυσικά, λοιπόν, το κύριο άρθρο που απασχολεί ιδιαίτερα και μας σαν παράταξη και σαν ΠΑΣΟΚ, είναι κάτι το οποίο και ο ίδιος ο Πρόεδρός μας το έζησε, ο κ. Ανδρουλάκης, αφορά το άρθρο 32 και αφορά την Αρχή Διασφάλισης του Απορρήτου Επικοινωνιών της (ΑΔΑΕ), από την οποία το Υπουργείο Ψηφιακής Διακυβέρνησης, όχι μόνο δεν ζήτησε ποτέ τις απόψεις των φορέων και των φυσικών προσώπων, αλλά βλέπουμε και μια μετακίνηση στις Εθνική Αρχή Κυβερνοασφάλειας και πραγματικά, δεν έχουμε καταλάβει τον ουσιαστικό λόγο των οποίων γίνεται αυτό.

 Ερχόμαστε, λοιπόν, για μία ίσως ουσιαστικού, αλλά και τυπικού τύπου Ευρωπαϊκή Ενσωμάτωση Οδηγίας, τις οποίες έχουμε φέρει πάρα πολλές φορές σε τέτοιες Επιτροπές και πολύ σημαντικά καθυστερημένα. Ξαφνικά, έχουμε το άρθρο 32, που αυτή τη στιγμή αντιλαμβάνεστε ότι διαμορφώνει εντελώς μία άλλη διάθεση πολιτική δική μας, στο κομμάτι της συγκεκριμένης Επιτροπής. Θα το δούμε όμως, περιμένουμε και τη δική σας τοποθέτηση πάνω επί του θέματος, αλλά να ξέρετε ότι πρόκειται για ένα σημαντικό πολιτικό ζήτημα που όπως αντιλαμβάνεστε, έχει προβληματίσει ειδικότερα τη συγκεκριμένη Ευρωπαϊκή Ενσωμάτωση Οδηγίας και τη δική μας στάση.

Εκτιμούμε λοιπόν, πως για να εκφράσουμε μια ολοκληρωμένη και τεκμηριωμένη άποψη επί του συγκεκριμένων άρθρων, θα πρέπει να ακούσουμε τις δικές σας απόψεις, αλλά και τους φορείς και τις ενστάσεις όλων των εμπλεκόμενων φορέων, ώστε παράλληλα με την ενσωμάτωση της Ευρωπαϊκής διαδικασίας, να διαφυλαχθεί και το Ελληνικό Δίκαιο και αυτό είναι το πιο σημαντικό.

Αδιαμφισβήτητα λοιπόν, το παρόν σχέδιο νόμου είναι μια Ευρωπαϊκή ενσωμάτωση, στην οποία μπορούμε να πούμε ότι βλέπουμε με μία θετική κατεύθυνση αλλά όπως καταλαβαίνετε, τα ζητήματα τα οποία έχουν προκύψει αυτή τη στιγμή με συγκεκριμένο άρθρο και σε ότι αφορά και τις προτάσεις τις οποίες έκανα στην αρχή για το θέμα της Κυβερνοασφάλειας, όπως έχει κάνει και πρότερος ο συνάδελφός μου, είναι και ζητήματα τα οποία θα μας απασχολήσουν στην πορεία της επιστροφής. Επιφυλασσόμαστε, να τοποθετηθούμε κατά τη διάρκεια για τη δική μας θέση.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Εμμανουήλ Συντυχάκης, Ειδικός Αγορητής της Κ.Ο. «Κομμουνιστικό Κόμμα Ελλάδος».

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Κυρίες και κύριοι, κύριε Υπουργέ, συζητιέται σήμερα μια αναμενόμενη Ενσωμάτωση Οδηγίας της Ευρωπαϊκής Ένωσης για την Κυβερνοασφάλεια ,της Οδηγίας «NIS 2», για τον αντιδραστικό χαρακτήρα της οποίας το Κ.Κ.Ε έχει επί της ουσίας ήδη τοποθετηθεί μέσα στη Βουλή και φυσικά επιβεβαιώνονται τα όσα έχει πει.

 Η Οδηγία «NIS 2», έρχεται να ενσωματωθεί στις νομοθεσίες των κρατών - μελών της E.E. σε αντικατάσταση της προηγούμενης Οδηγίας «NIS 1» της πρώτης Οδηγίας για την Κυβερνοασφάλεια του 2016, που ο ΣΥΡΙΖΑ ως Κυβέρνηση μαζί με τους ακροδεξιούς ΑΝΕΛ, είχε φροντίσει να φέρει προς ψήφιση στη Βουλή το 2018.

Ήδη, τότε, ως κόμμα, είχαμε επισημάνει πως οι βασικοί στόχοι που υπηρετούνταν μέσα από τη συγκεκριμένη Οδηγία κάθε άλλο παρά αφορούσαν γενικά και αόριστα όλους τους πολίτες, όλο το λαό, την προστασία των δεδομένων των δραστηριοτήτων του της ιδιωτικής αλλά και κοινωνικής και πολιτικής ζωής. Κάπως έτσι, αναλύεται η Οδηγία και ερμηνεύεται και σήμερα εδώ και από τη Νέα Δημοκρατία και από τον ΣΥΡΙΖΑ και από το ΠΑΣΟΚ, μέχρι στιγμής τουλάχιστον.

Η Κυβερνοασφάλεια, οργανώνεται με κριτήριο την αντοχή και προστασία των υποδομών, των μονοπωλιακών ομίλων και του κράτους, για την προστασία της κερδοφορίας, της καπιταλιστικής κερδοφορίας, στον σφοδρό διεθνή ανταγωνισμό. Αυτός ο ανταγωνισμός σήμερα, έχει κλιμακωθεί πολύ περισσότερο, εκφράζεται σε όλο τον πλανήτη και με δεκάδες πολεμικές εστίες και βέβαια, στη σύγκρουση Ευρωπαϊκής Ένωσης και ΝΑΤΟ από τη μία και Ρωσίας από την άλλη στην Ουκρανία, στη Μέση Ανατολή, με τη στήριξη της Ελληνικής Κυβέρνησης στο κράτος δολοφόνο του Ισραήλ, με γενικό υπόβαθρο τη βασική αναμέτρηση Ηνωμένων Πολιτειών της Αμερικής και Κίνας, για την πρωτοκαθεδρία στο παγκόσμιο ιμπεριαλιστικό σύστημα.

 Σε αυτή την ανηλεή σύγκρουση που κλιμακώνεται και στην οποία η χώρα μας συμμετέχει ολοένα και πιο ενεργά, με ευθύνη βέβαια της Κυβέρνησης και των υπόλοιπων κομμάτων που συνηγορούν στους επικίνδυνους σχεδιασμούς των ΗΠΑ, του ΝΑΤΟ και της Ευρωπαϊκής Ένωσης, αποτελούν πιο οργανικό μέρος οι κυβερνοεπιθέσεις και άλλες υβριδικές απειλές.

Ο λεγόμενος κυβερνοχώρος έχει πλέον εξελιχθεί σε πεδίο σφοδρών ενδοιμπεριαλιστικών συγκρούσεων και ενδοαστικών ανταγωνισμών. Με βάση και την εθνική στρατηγική για την Κυβερνοασφάλεια 2020 – 2025, που είχε εκπονήσει η Εθνική Αρχή Κυβερνοασφάλειας, οι στρατηγικοί στόχοι που υπηρετεί, η πολιτική για την Κυβερνοασφάλεια, μόνο ουδέτερη δεν είναι. Είναι στόχοι καθορισμένοι από το κεφάλαιο, την Ευρωπαϊκή Ένωση, τις ΗΠΑ και το ΝΑΤΟ.

Καμία θέση δεν έχουν εδώ οι λαϊκές ανάγκες και οι ελευθερίες. Αντίθετα, αυτές δέχονται επίθεση ακόμα και στο όνομα της προστασίας τους. Το νέο στρατηγικό δόγμα του ΝΑΤΟ, που ενέταξε με σαφήνεια τον κυβερνοχώρο ως πεδίο συνεχούς αντιπαράθεσης και σύγκρουσης, η συζήτηση για την ενίσχυση της κυβερνοάμυνας, αυτά, είναι το νέο φόντο μέσω του οποίου το 2022, μετά και την έναρξη του πολέμου στην Ουκρανία, η Ευρωπαϊκή Ένωση αποφάσισε την αντικατάσταση της πρώτης Οδηγίας για την Κυβερνοασφάλεια με τη νέα Οδηγία, τη «NIS 2», δηλαδή, αυτή που σήμερα φέρνετε προς ενσωμάτωση στην ελληνική νομοθεσία.

 Για να δούμε, όμως, τι φέρνει αυτή η νέα Οδηγία; Αυτή η νέα Οδηγία, φέρνει διεύρυνση σε μεγάλο βαθμό των οντοτήτων, των εταιρειών, αλλά και του δημόσιου τομέα που θα πρέπει να τηρούν σειρά υποχρεώσεις για την Κυβερνοασφάλεια. Η νέα Οδηγία, έρχεται να καλύψει πλήθος δραστηριότητες από την ενέργεια και το νερό, μέχρι την εφοδιαστική αλυσίδα, τα τρόφιμα και άλλες κρίσιμες υποδομές και δραστηριότητες που η Οδηγία τις κατατάσσει σε βασικές και σημαντικές. Ταυτόχρονα, η νέα Οδηγία θέτει πιο αυστηρό, ενιαίο σε όλη την Ευρωπαϊκή Ένωση πλαίσιο, με κοινούς κανόνες και διαδικασίες και με δομές συνεργασίας και ενιαίων απαντήσεων σε όλη την Ένωση για την προστασία από κυβερνοαπειλές.

Για ποιους σκοπούς; Πρώτον, κατ’ αρχήν γι’ αυτό που ήδη αναδείξαμε, δηλαδή, την προετοιμασία όλων των κρατών - μελών και ενιαία της Ευρωπαϊκής Ένωσης, στις εντεινόμενες ιμπεριαλιστικές συγκρούσεις, μπροστά και στο ενδεχόμενο γενίκευσης τους. Όταν μάλιστα είναι γνωστό ότι βασικοί ανταγωνιστές της Ευρωπαϊκής Ένωσης, αξιοποιούν σύγχρονα μέσα για ενορχηστρωμένες επιθέσεις σε υποδομές όπως έγινε για παράδειγμα και πρόσφατα, με επίθεση στο Ελληνικό Τραπεζικό Σύστημα.

Ακόμα περιμένουμε, φυσικά να μας πει η Κυβέρνηση, τι ακριβώς συνέβη με την επίθεση στο Κτηματολόγιο. Και όσο καθυστερείτε, τόσο βαθύτατα εκτεθειμένη βγαίνει η Κυβέρνηση.

Η ανάληψη από μέρους της χώρας μας ολοένα πιο αναβαθμισμένων ευθυνών και ρόλων, στο πλαίσιο των ιμπεριαλιστικών αποστολών και σχεδιασμών των Ηνωμένων Πολιτειών της Αμερικής, του ΝΑΤΟ και της Ευρωπαϊκής Ένωσης, είναι που εκθέτει το σύνολο των κρίσιμων ιδιωτικών και κρατικών υποδομών σε νέους κινδύνους, τους οποίους φυσικά πληρώνει ο λαός και με την έκθεση των προσωπικών δεδομένων και στοιχείων του.

Δεύτερο ζήτημα, δεύτερος σκοπός να το πω, σε αυτό το φόντο, οι υποχρεώσεις και κανόνες που θέτει η Οδηγία, καταλαμβάνουν το ίδιο το Αστικό Κράτος, την Κεντρική Κυβέρνηση, αλλά και τις Περιφέρειες και τους Δήμους που θα πρέπει να αναβαθμίσουν τα μέτρα Κυβερνοασφάλειας.

Ο στόχος που καταγράφεται και στην αιτιολογική έκθεση για ένα Ψηφιακό Κράτος που να είναι ανθεκτικό, έχει σαφή αντιδραστικό και αντιλαϊκό προσανατολισμό. Ενισχύεται το Κράτος που παράλληλα με τους έξωθεν ανταγωνιστές και εχθρούς του, βλέπει πάντοτε ως βασικό εχθρό, τον εχθρό λαό, στρέφοντας τις δυνατότητες τα μέσα και τις υποδομές του σε βάρος των εργαζομένων και της νεολαίας.

Είναι το κράτος που νόμιμα και μαζικά αναβαθμίζει το ψηφιακό φακέλωμα καταγράφει για να κυνηγά από τον φτωχό αυτοαπασχολούμενο που κάτω από ένα ψηφιακό φάκελο μπαίνει στο στόχαστρο της ΑΑΔΕ, μέχρι τον αγωνιστή συνδικαλιστή που διώκεται για τη δράση του.

Τρίτος σκοπός της Οδηγίας. Βέβαια, αντιλαϊκός είναι ο στόχος που πρώτος- πρώτος αναφέρεται στο νομοσχέδιο και αφορά την ασφαλή και απρόσκοπτη λειτουργία της εσωτερικής αγοράς, τη θωράκιση των υποδομών της ψηφιακής μετάβασης και κρίσιμων δραστηριοτήτων για την οικονομική και κοινωνική ζωή. Πρόκειται για τα μέσα και τις εγκαταστάσεις, την κερδοφόρα δραστηριότητα καταρχήν των μεγάλων μονοπωλιακών ομίλων που συγκεντρώνουν και στη χώρα μας και σε όλη την Ευρωπαϊκή Ένωση, αυτές τις βασικές και σημαντικές υποδομές.

Επομένως, μιλώντας για την Κυβερνοασφάλεια, μιλάμε για την ασφάλεια της κερδοφορίας του κεφαλαίου που εξαρτάται και από τις εγκαταστάσεις και τα δεδομένα του που είναι εκτεθειμένα σε επιθέσεις, υβριδικές, στον Κυβερνοχώρο και οπουδήποτε αλλού. Τι σημαίνει όμως για τον λαό όλη αυτή η εξέλιξη; Το έχουμε ξανά θέσει πάρα πολλές φορές σε αυτή την Αίθουσα.

Κυβερνοασφάλεια για παράδειγμα, στις υποδομές της ενέργειας, σημαίνει να μπορούν η ΔΕΗ και οι άλλοι πάροχοι, οι πράσινοι όμιλοι, αδιατάραχτα να θησαυρίζουν πάνω στις ζωτικές λαϊκές ανάγκες, βυθίζοντας το λαό μας σε ενεργειακή φτώχεια, να μην μπορεί ούτε να φωτίσει ούτε να ζεστάνει το σπίτι του.

Αντίστοιχα, η Κυβερνοασφάλεια στον χρηματοπιστωτικό τομέα είναι να μπορούν οι τράπεζες και τα κοράκια με ασφάλεια να συλλέγουν τα δεδομένα των οφειλετών και να πλειστηριάζουν, ηλεκτρονικά τα σπίτια των λαϊκών οικογενειών. Σε όλους αυτούς τους στόχους, στη στρατηγική της Ευρωπαϊκής Ένωσης και του κεφαλαίου, ομονοούν μαζί με την Κυβέρνηση με τον έναν ή με τον άλλο τρόπο και όλα τα άλλα κόμματα της Συμπολιτευόμενης Αντιπολίτευσης.

Αναφέρομαι στο ΠΑΣΟΚ, στον ΣΥΡΙΖΑ 1, στον ΣΥΡΙΖΑ 2 και πάει λέγοντας. Γι’ αυτό και στο νομοσχέδιο της Κυβέρνησης, της Νέας Δημοκρατίας που έφερνε την Εθνική Αρχή Κυβερνοασφάλειας, η κριτική των άλλων κομμάτων εξαντλούνταν στο αν τα μέτρα της Νέας Δημοκρατίας ήταν αρκετά αποτελεσματικά ή εάν η Νέα Αρχή είχε τις απαραίτητες εγγυήσεις διαφάνειας και Δημοκρατικής λογοδοσίας, όχι στο τι καλείται να κάνει η Νέα Αρχή, τι αντιδραστικές πρόκειται να εφαρμόσει;

Εμείς είχαμε ήδη τονίσει τότε και επιβεβαιωνόμαστε ότι η Νέα Εθνική Αρχή Κυβερνοασφάλειας με τη συγκεκριμένη δομή της και τις ευρείες αρμοδιότητες της στη χάραξη πολιτικών, των αυξημένων υποχρεώσεων, στην πραγματοποίηση ελέγχου και επιβολή μέτρων και κυρώσεων προστίμων αποτελεί βήμα στην ενίσχυση της επιτελικότητας του εχθρικού για το λαό επιτελικού αστικού κράτους.

 Είχαμε επισημάνει και επαναφέρουμε το βήμα που επιχειρείται στον συντονισμό και τη συνεργασία της Εθνικής αυτής Αρχής και των άλλων αντίστοιχων αρχών Κυβερνοασφάλειας, των διευθύνσεων της Εθνικής Υπηρεσίας Πληροφοριών, της Ελληνικής Αστυνομίας και του ΓΕΕΘΑ. Το παρόν νομοσχέδιο φωτίζει την εκτεταμένη συνεργασία και την ανταλλαγή πληροφοριών μεταξύ διαφόρων κρατικών αρχών, της Εθνικής Αρχής Κυβερνοασφάλειας με την Εθνική Υπηρεσία Πληροφοριών, το ΓΕΕΘΑ, τη δίωξη Ηλεκτρονικού Εγκλήματος, αλλά και τις ανεξάρτητες Αρχές Προστασίας των δεδομένων Προσωπικού Χαρακτήρα, Διασφάλισης του Απορρήτου και άλλα.

 Αναβαθμισμένη είναι η συνεργασία που καλείται να έχει η Αρχή με άλλες Αρχές και τα όργανα κρατών-μελών της Ευρωπαϊκής Ένωσης, την ίδια την Ευρωπαϊκή Επιτροπή και τον οργανισμό (ENISA). Ακόμη αναλαμβάνει ειδικό ρόλο για την αντιμετώπιση σοβαρών περιστατικών και συμβάντων ως και κρίσεων μεγάλης κλίμακας στον τομέα της Κυβερνοασφάλειας ως Εθνικής Αρχής Διαχείρισης Κυβερνοκρίσεων που καταρτίζει αντίστοιχο εθνικό σχέδιο και συμμετέχει στο Ευρωπαϊκό Δίκτυο Οργανώσεων Διασύνδεσης για κρίσεις στον Κυβερνοχώρο. Αυτά τα μέτρα όπως και μια σειρά άλλα στα οποία θα αναφερθούμε βέβαια πιο αναλυτικά σε δεύτερο χρόνο είναι τα διάφορα επιχειρησιακά μέτρα και ομάδες για την πρόληψη και αντιμετώπιση απειλών, ειδικές ομάδες απόκρισης για άμεση σύνδεση με το ΓΕΕΘΑ για την Κυβερνοάμυνα ή την ΕΥΠ που το μόνο που φωτίζουν είναι ότι αναγνωρίζεται πως εκθέτεται το λαό σε πολύ μεγάλους κινδύνους.

 Είναι η σημερινή Κυβέρνηση όπως και οι προηγούμενες με τους συμμάχους τους την Ευρωπαϊκή Ένωση, τις ΗΠΑ, το ΝΑΤΟ που καθιστούν τον λαό μας, τις υποδομές από τις οποίες εξαρτάται η ζωή, οι ανάγκες του, τα δικαιώματα, τα δεδομένα του, στόχος σύγχρονων απειλών και επιθέσεων. Στην πραγματικότητα είναι το ίδιο το Κράτος η ίδια η Κυβέρνηση με την πολιτική της που αποτελεί τον μεγαλύτερο κίνδυνο για το λαό μας. Λύση λοιπόν δεν αποτελεί η ενίσχυση αυτού του αντιδραστικού κράτους, των αρχών και των εργαλείων του, αλλά η πάλη για να μπει φρένο σε αυτή την αντιλαϊκή και επικίνδυνη πολιτική για να μην περάσουν τα επικίνδυνα σχέδια της Ευρωπαϊκής και του ΝΑΤΟ που είναι σε εξέλιξη αυτή την περίοδο μέσα στην ίδια την Ευρωπαϊκή Ένωση και τα σχέδια που ετοιμάζουν για την πολεμική οικονομία.

 Η πάλη που αναδεικνύει τη διέξοδο για την ασφάλεια του λαού μπορεί να εγγυηθεί μόνο ο ίδιος ο λαός με τη δική του εξουσία όταν όλες οι σημαντικές κρίσιμες υποδομές που δουλεύει ο ίδιος εργαζόμενος λαός της χώρας μας περάσουν στα δικά του χέρια, αντί να τις λυμαίνονται για τα κέρδη και τους πολέμους τους μια χούφτα παράσιτα και το κράτος τους. Κατά συνέπεια και κλείνοντας κ. Πρόεδρε το Κομμουνιστικό Κόμμα Ελλάδας όπως έχει καταψηφίσει και την προηγούμενη (οδηγία NIS 1), αλλά και το νομοσχέδιο για την Εθνική Αρχή Κυβερνοασφάλειας καταψηφίζει και αυτό εδώ το νομοσχέδιο.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Βασίλειος Γραμμένος, Ειδικός Αγορητής της Κ.Ο «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ».

**ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»):** Κύριε Υπουργέ, κύριε συνάδελφοι συζητάμε σήμερα το σχέδιο νόμου του Υπουργείου Ψηφιακής Διακυβέρνησης με τίτλο: «Ενσωμάτωση της οδηγίας της Ευρωπαϊκής Ένωσης 2022/2555 του Ευρωπαϊκού Κοινοβουλίου και του Συμβουλίου της 14ης Δεκεμβρίου του 2022 σχετικά με μέτρα για υψηλό κοινό επίπεδο Κυβερνοασφάλειας σε ολόκληρη την Ένωση. Την τροποποίηση του κανονισμού Ευρωπαϊκής Ένωσης 9-10/2014 και της οδηγίας της Ευρωπαϊκής Ένωσης 2018/1972 και την κατάργηση της οδηγίας της Ευρωπαϊκής Ένωσης 2016/1148 οδηγία του (NIS 2) και άλλες διατάξεις».

Σύμφωνα, λοιπόν, με την Αιτιολογική Έκθεση, με το προτεινόμενο σχέδιο νόμου εναρμονίζεται το εθνικό δίκαιο με την Οδηγία της Ευρωπαϊκής Ένωσης 2022/2555 του Ευρωπαϊκού Κοινοβουλίου και του Συμβουλίου της 14/12/2022 σχετικά με μέτρα για υψηλό κοινό επίπεδο Κυβερνοασφάλειας σε ολόκληρη την Ένωση, την τροποποίηση του κανονισμού της Ευρωπαϊκής Ένωσης 910/2014 και της Οδηγίας της Ευρωπαϊκής Ένωσης 2018/1972 και για την κατάργηση της Οδηγίας της Ευρωπαϊκής Ένωσης 2016/1148 (στο εξής οδηγία NIS 2) όπως αναφέρεται, ενσωματώνοντας την Οδηγία αυτή στην ελληνική έννομη τάξη, κ. Υπουργέ.

Δεδομένης λοιπόν της εντατικοποίησης και της αυξημένης πολυπλοκότητας των απειλών και των κυβερνοεπιθέσεων, όπως χαρακτηριστικά αναφέρουμε, ο αριθμός, το μέγεθος, η επινοητικότητα, η συχνότητα και ο αντίκτυπος των περιστατικών στον κυβερνοχώρο αυξάνονται ραγδαία και συνιστούν μείζονα απειλή για τη λειτουργία των συστημάτων δικτύου και πληροφοριών. Η εφαρμογή όμως της εν λόγω Οδηγίας έχει και σημαντικές ελλείψεις, κ. Υπουργέ και συγκεκριμένα αναφέρομαι στις εξής: Το ότι ορίζεται η Εθνική Αρχή Κυβερνοασφάλειας ως αρμόδια αρχή εποπτείας και ελέγχου για τη συμμόρφωση με τις διατάξεις του παρόντος μέρους και ασκεί εποπτεία και έλεγχο, σύμφωνα με τα άρθρα 24 και 25, δεν μας καθησυχάζει, καθώς δεν παρέχει τα εχέγγυα ότι θα υπάρχει διαφάνεια και αποτελεσματικότητα στη λειτουργία της.

Είναι σημαντικό, επίσης, να εξεταστεί αν η Εθνική Αρχή Κυβερνοασφάλειας έχει τα μέσα και τους πόρους που απαιτούνται για να ανταποκριθεί αποτελεσματικά στις σύγχρονες προκλήσεις της Κυβερνοασφάλειας. Το ζήτημα της χρηματοδότησης και της κατάλληλης στελέχωσης είναι βέβαια κρίσιμο, καθώς μια υποστελεχωμένη και υποχρηματοδοτούμενη αρχή, δεν θα είναι σε θέση να επιτελέσει τον ρόλο της με επάρκεια.

Από την άλλη πλευρά, η εφαρμογή της νέας Οδηγίας «NIS 2» επηρεάζει την εθνική κυριαρχία, καθώς προϋποθέτει την ενιαία συμμόρφωση σε επίπεδο Ευρωπαϊκής Ένωσης για όλα τα κράτη - μέλη. Ειδικά σε τομείς όπως η Κυβερνοασφάλεια που σχετίζονται άμεσα με την εθνική ασφάλεια, είναι ζωτικής σημασίας κάθε κράτος - μέλος να έχει την ευχέρεια να καθορίζει αυτόνομα τις δικές του προδιαγραφές και σίγουρα προτεραιότητες.

Επιπλέον, οι υποχρεώσεις που επιβάλλει η Οδηγία «NIS 2» μέσω των μέτρων που επιβάλλονται, συνεπάγονται σημαντικές επενδύσεις και προσαρμογές σε υλικοτεχνική και τεχνολογική υποδομή. Ιδιαίτερα, για μικρομεσαίες επιχειρήσεις, η συμμόρφωση μπορεί να αποδειχθεί δύσκολη και ανέφικτη, ειδικά χωρίς πλέον χρηματοδότηση και στήριξη. Όπως γίνεται πλέον αντιληπτό, oι απαιτήσεις της νέας Οδηγίας περιλαμβάνουν ευρείες δυνατότητες επεξεργασίας και παρακολούθησης δεδομένων για την αποτροπή κυβερνοεπιθέσεων. Αυτό, κ. Υπουργέ, ενδέχεται να επιβαρύνει την ιδιωτικότητα των πολιτών και να οδηγήσει σε παραβιάσεις της προστασίας προσωπικών δεδομένων.

Με την οδηγία λοιπόν NIS 2 προβλέπεται ότι θα ενισχυθεί ο έλεγχος και η εποπτεία από κεντρικούς ευρωπαϊκούς φορείς. Θα πρέπει όμως να ξεκαθαρίσουμε εδώ μέσα ότι θα πρέπει να διασφαλιστεί ότι οι διαδικασίες είναι αποτελεσματικές και δεν επιβαρύνουν τις επιχειρήσεις και τους εθνικούς φορείς με περιττές υποχρεώσεις και περιορισμούς.

Τέλος, θεωρούμε ότι σε μια εποχή όπου οι κυβερνοεπιθέσεις είναι σχεδόν καθημερινό φαινόμενο, η Ελλάδα χρειάζεται να χτίσει τη δική της αυτονομία στον τομέα της Κυβερνοασφάλειας, χωρίς να εξαρτάται πλήρως από την Ευρώπη. Διαθέτουμε ικανότατη εθνική ομάδα Κυβερνοασφάλειας με αξιοσημείωτες διακρίσεις σε πανευρωπαϊκό και σε διεθνές επίπεδο. Για να ανθίσει, όμως και να ξεδιπλώσει περαιτέρω τις ταλαντούχες τις δεξιότητές της, κάθε ομάδα χρειάζεται τις κατάλληλες συνθήκες, δηλαδή εξοπλισμό, υποδομές και πρωτίστως μια γενναία χρηματοδότηση. Πρέπει συνεπώς να διασφαλίσουμε ότι διαθέτουμε τα δικά μας μέσα και δυνατότητες για την προστασία των υποδομών μας και να επενδύσουμε στην εκπαίδευση και ανάπτυξη εγχώριου ανθρώπινου δυναμικού στον τομέα αυτόν.

Συμπερασματικά, αν και η οδηγία «NIS 2» μπορεί να ενισχύσει τη συνολική Κυβερνοασφάλεια στην Ευρωπαϊκή Ένωση, εντούτοις παρουσιάζει σημεία που χρειάζονται κ. Υπουργέ προσεκτική ανάλυση και ενδεχόμενη προσαρμογή στα ελληνικά μας δεδομένα. Χρειαζόμαστε τόσο νομοθετικές όσο και πρακτικές λύσεις, ικανές να διασφαλίσουν τα εθνικά μας συμφέροντα, χωρίς να υπονομεύεται η κυριαρχία και η επιχειρηματικότητα στη χώρα μας.

Σίγουρα επιφυλασσόμαστε, όπως κάνουμε σε κάθε νομοσχέδιο που φέρνετε προς ψήφιση, επί του νομοσχεδίου. Φυσικά αναμένουμε με ιδιαίτερο ενδιαφέρον την ακρόαση των φορέων, ώστε με τη σειρά μας να θέσουμε τα ερωτήματά μας και να αναδείξουμε τα ζητήματα που άπτονται του συγκεκριμένου νομοσχεδίου.

 Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές, κ.κ. Αθανασίου Χαράλαμπος, Αντωνίου Μαρία, Βεσυρόπουλος Απόστολος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Καραμανλής Αχ. Κωνσταντίνος, Κατσαφάδος Κωνσταντίνος, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Οικονόμου Ιωάννης (Γιάννης), Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Γιαννακοπούλου Κωνσταντίνα (Νάντια), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Μουλκιώτης Γεώργιος, Πάνας Απόστολος, Ακρίτα Έλενα, Καραμέρος Γεώργιος, Μπάρκας Κωνσταντίνος, Νοτοπούλου Αικατερίνη (Κατερίνα), Ξανθόπουλος Θεόφιλος, Ψυχογιός Γεώργιος, Γκιόκας Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Συντυχάκης Εμμανουήλ, Γραμμένος Βασίλειος, Χήτας Κωνσταντίνος, Ηλιόπουλος Αθανάσιος (Νάσος), Τζανακόπουλος Δημήτριος, Κουρουπάκη Ασπασία, Ρούντας Γεώργιος, Καραγεωργοπούλου Ελένη, Κωνσταντοπούλου Ζωή, Δημητριάδης Πέτρος, Βαλτογιάννης Διονύσιος, Κατσιβαρδάς Χαράλαμπος και Χρηστίδου Ραλλία.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Να περάσουμε στον Ειδικό Αγορητή από τη Νέα Αριστερά, τον κύριο Νάσο Ηλιόπουλο.

**ΝΑΣΟΣ ΗΛΙΟΠΟΥΛΟΣ (Ειδικός Αγορητής της Κ.Ο. «Νέα Αριστερά»):** Κύριε Υπουργέ, κυρίες και κύριοι συνάδελφοι, ξέρετε ότι το εύκολο είναι να ξεκινήσουμε όλοι και να συζητήσουμε για το πόσο κρίσιμη είναι η Κυβερνοασφάλεια, όταν στην πραγματικότητα συζητάμε για ασφάλεια υποδομών. Είναι περίπου όσο κρίσιμο είναι και τα αντιπλημμυρικά έργα στον σύγχρονο κόσμο. Αυτό είναι το εύκολο.

 Υπάρχει, όμως, ένα βασικό πρώτο πολιτικό ερώτημα. Αν αντιλαμβανόμαστε την ασφάλεια με όρους ατομικής ευθύνης. Αν αντιλαμβανόμαστε την ασφάλεια με όρους ότι θα λυθεί από τη δυναμική της αγοράς ή εάν η ασφάλεια και στο συγκεκριμένο ζήτημα αποτελεί ένα πεδίο το οποίο πρέπει να υπάρξει πολύ συγκεκριμένο πλαίσιο, συλλογική δημόσια ευθύνη, άρα κρατική παρέμβαση. Και θεωρώ ότι αυτό είναι το πρώτο κρίσιμο ερώτημα στο οποίο έχουμε προβλήματα.

Ένα πάρα πολύ απλό ερώτημα να σκεφτούμε όλοι μας. Μπορεί σήμερα το δημόσιο να έχει τα στελέχη τα οποία χρειάζονται για να υπηρετήσουν αυτές τις δομές τις οποίες και η συγκεκριμένη οδηγία μας αναγκάζει - με την καλή έννοια - να προχωρήσουμε σε αυτές τις δομές; Η απάντηση είναι όχι. Με τους μισθούς που υπάρχουν σήμερα στο δημόσιο, ένας απόφοιτος πληροφορικής, ένας άνθρωπος που μπορεί να έχει μεταπτυχιακό σε συστήματα ασφάλειας, ένας άνθρωπος που έχει όλο αυτό το τεχνικό πλαίσιο, δεν έχει κανένα λόγο να είναι ούτε στην τοπική αυτοδιοίκηση, ούτε σε ένα δημόσιο οργανισμό. Το Υπουργείο ή η Αρχή που έχει συγκροτηθεί έχει τους πόρους να στηρίξει όλα αυτά; Πάλι η απάντηση είναι όχι. Άρα, ένα πρώτο ζήτημα εδώ, αν θέλουμε όντως να υλοποιήσουμε μια πραγματική στρατηγική ασφάλειας και όχι με όρους δημοσίου συμφέροντος και όχι απλά να ενσωματώσουμε μια οδηγία για να βάλουμε ένα τσεκ σε ένα κουτάκι με checklist, σημαίνει και ζητήματα τα οποία ξεπερνάνε κ. Υπουργέ τις δικές σας αρμοδιότητες. Σημαίνει ζητήματα συνολικής οικονομικής πολιτικής για το ζήτημα του ανθρώπινου στελεχιακού δυναμικού που υπάρχει στο δημόσιο, τα οποία δεν μπορούν να προχωρήσουν.

Άρα, έχουμε μια πολύ μεγάλη ανησυχία για το τι μπορεί να σημαίνει το συγκεκριμένο πλαίσιο αύριο για την τοπική αυτοδιοίκηση. Είστε άνθρωπος της τοπικής αυτοδιοίκησης. Ξέρετε πολύ καλά το πώς οι Οργανισμοί Τοπικής Αυτοδιοίκησης παλεύουν με πάρα πολλά προβλήματα και πώς μπορεί μία επί της αρχής σωστή κίνηση σε ζητήματα ασφάλειας δικτύων πληροφοριών, υπηρεσιών κλπ. να κάνει πιο δύσκολη τη ζωή των υπηρεσιών και των πολιτών ειδικά σε μεγάλα αστικά κέντρα που έχουμε περισσότερη ζήτηση γι’ αυτές τις υπηρεσίες.

Και το δεύτερο σκέλος, πέρα από τους μεγάλους που δεν περίμεναν το κράτος για να τα λύσουνε, - το ξέρουμε αυτό - είναι το αν ο επιχειρηματικός κόσμος μπορεί να προχωρήσει σε αυτά τα ζητήματα.

Άρα, νομίζω, ότι ένας ουσιαστικός διάλογος με φορείς όπως η ΕΣΕΕ και ΓΣΕΒΕΕ τα Επιμελητήρια είναι πάρα πολύ κρίσιμος για το ποιες μπορούν να είναι οι δομές που θα ενδυναμώσουν τη μικρομεσαία επιχειρηματικότητα απέναντι σε αυτούς τους φορείς και δεν θα πάνε με τη λογική «Όποιος μπορεί κολυμπάει, όποιος μπορεί τα λύνει μόνος του, οποίος μπορεί να προχωράει». Γιατί, ξαναλέω, αυτό θα είναι το πρόβλημα της λογικής της ατομικής ευθύνης.

Αυτή είναι η πρώτη παρατήρηση που έχουμε να κάνουμε.

Η δεύτερη παρατήρηση σχετίζεται με κατά τη γνώμη μας πάρα πολύ κρίσιμο, το έχετε ήδη ακούσει, με την επιλογή η ασφάλεια δικτύων και τηλεπικοινωνιών να περάσουν από την ΑΔΑΕ έστειλε στην Εθνική Αρχή Κυβερνοασφάλειας.

Διαβάζω από τη διαβούλευση αυτά που έχει καταθέσει η ΑΔΑΕ, το οποίο νομίζω ότι αξίζει να ακουστεί εδώ, γιατί είναι πάρα πολύ κρίσιμο. Λέει: Η Ευρωπαϊκή Οδηγία δεν αναφέρεται σε κανένα σημείο της στην Αρχή Κυβερνοασφάλειας, αλλά μόνο σε φορέα ή αρμόδια αρχή της χώρας. Ως εκ τούτου προτείνεται ότι οι αόριστες αναφορές σε «φορέα» ή «αρμόδια αρχή» θα πρέπει να αντικατασταθούν στο σχέδιο νόμου με την «Αρχή Διασφάλισης του Απορρήτου των Επικοινωνιών (ΑΔΑΕ)» στο μέρος των αρμοδιοτήτων και του ρόλου που ασκεί και την αφορά. Η Αρχή Κυβερνοασφάλειας θα πρέπει να δύναται να λαμβάνει εντολές από την ΑΔΑΕ, η οποία θα πρέπει να συντονίζει το έργο και όχι το αντίστροφο. Δηλαδή, Νομικό Πρόσωπο Δημοσίου Δικαίου να δίνει εντολές σε Ανεξάρτητη Αρχή. Κατά συνέπεια, η ενσωμάτωση ευρωπαϊκής οδηγίας περιλαμβάνει λανθασμένες διατυπώσεις στο σχέδιο νόμου, γεγονός που καθιστά αναγκαία τη ριζική αλλαγή του και την επαναφορά του με τις σχετικές διορθώσεις.

Τρίτη παρατήρηση: Δεν είναι αποδεκτό να καταργούνται ισχύουσες διατάξεις και αρμοδιότητες που εφαρμόζονται και εκτελούνται από την ΑΔΑΕ περιορίζοντας την άσκηση αρμοδιότητας, τον εποπτικό, κανονιστικό και δικαιοδοτικό ρόλο της, καθώς αυτό οδηγεί στην κατάργηση των αρμοδιοτήτων της Αρχής, συμπεριλαμβανομένου του ζητήματος του απορρήτου, της ασφάλειας, της διαθεσιμότητας και αδιάλειπτης λειτουργίας των δικτύων και των υπηρεσιών και εκχώρηση αυτών σε ένα Νομικό Πρόσωπο Δημοσίου Δικαίου, εγείροντας σημαντικά θέματα διαφάνειας και ανεξαρτησίας, καθώς ο Διοικητής και ο Υποδιοικητής του Νομικού Προσώπου Δημοσίου Δικαίου ορίζονται από τον εκάστοτε Υπουργό και όχι από τη Διάσκεψη των Προέδρων της Βουλής και δεν είναι συνταγματικά κατοχυρωμένη η Αρχή και λέει, το οποίο δε συνηθίζεται, Ανεξάρτητη Αρχή να τοποθετείται έτσι στο δημόσιο διάλογο - δε θυμάμαι, εγώ, άλλη φορά με τόσο μεγάλη ένταση.

Κατά συνέπεια, το σχέδιο νόμου θα πρέπει να διορθωθεί εξαρχής. Οποιαδήποτε προσπάθεια περιορισμού των αρμοδιοτήτων και άσκησης καθηκόντων και ρόλου, κανονιστικού ελέγχου, εποπτικού, διοικητικού κ.λπ., Ανεξάρτητης Αρχής, ΑΔΑΕ - βλέπε σχέδιο νόμου κ.λπ., Αρχή Κυβερνοασφάλειας δε μπορεί να γίνει αποδεκτή. Αυτό καταλαβαίνετε ότι αποτελεί μια μίνι κρίση. Όταν έρχεται η ΑΔΑΕ και λέει ότι «αυτό δε μπορεί να γίνει αποδεκτό», είναι κεντρικό ζήτημα. Δεν είναι ότι «συζητάμε εν κενώ», συζητάμε σε μία χώρα που είχαμε 27 κοινούς στόχους ανάμεσα σε ΕΥΠ και Predator. Ηλεκτρολόγος Μηχανικός είστε, τα πάτε καλά με τα μαθηματικά και τις πιθανότητες, ξέρετε ότι δεν υπάρχουν πιθανότητες να υπάρχουν 27 κοινοί στόχοι ανάμεσα σε ΕΥΠ και Predator.

Συζητάμε σε μία χώρα, όπου η υπερασπιστική γραμμή της Κυβέρνησης με βάση το πόρισμα του Αρείου Πάγου είναι ότι «όλα έγιναν καλά». Άρα, οι Υπουργοί ο πρώην Γενικός Γραμματέας της Βουλής, η Ηγεσία του Στρατεύματος ήταν ύποπτοι για την Εθνική Ασφάλεια, γιατί αυτό σημαίνει ότι «έχει γίνει ορθώς, νομότυπα παρακολούθηση» πάει να πει ότι «ήσουν ύποπτος για την Εθνική Ασφάλεια». Έχετε συναδέλφους σας στα κυβερνητικά έδρανα που ήταν ύποπτοι για την Εθνική Ασφάλεια. Συζητάμε σε μια χώρα, στην οποία το Υπουργείο Δικαιοσύνης υποστηρίζει ότι «το να παρακολουθείς την Ηγεσία του Στρατού είναι πλημμέλημα» και σας παρακαλώ πολύ, αν μπορεί οποιοσδήποτε συνάδελφος από την Πλειοψηφία να μου δείξει που έχει αλλάξει στον Ποινικό Κώδικα το άρθρο περί κατασκοπείας, γιατί η παρακολούθηση της Ηγεσίας του Στρατού είναι κατασκοπεία.

Όλα αυτά έγιναν από ένα κοινό κέντρο, με την ευθύνη του κ. Μητσοτάκη. Έδιωξε τον κ. Δημητριάδη θεωρώντας ότι «τελείωσε αυτή η υπόθεση», αλλά δεν τελείωσε αυτή η υπόθεση. Όταν κεντρικοί μάρτυρες δεν κλήθηκαν καν και τώρα έρχεται αυτή η διάταξη που είναι προφανές ότι έρχεται με σχεδιασμό Μαξίμου - δε νομίζω ότι είχε κάποιο άγχος το Υπουργείο να «τσεκουρώσει ακόμα περισσότερο την ΑΔΑΕ. Συνεχίζεται ένας συνολικός σχεδιασμός απέναντι σε μια επικίνδυνη Ανεξάρτητη Αρχή, γιατί βρέθηκε ένας άνθρωπος όπως ο κ. Ράμμος κι όχι μόνος του, οι οποίοι κάναν τη δουλειά τους, προσπαθώντας να υπερασπιστούν το Κράτος Δικαίου και σήμερα, κάτω, στην Ολομέλεια συζητάμε για «τα 50 χρόνια της Ελληνικής Δημοκρατίας» και «τα 51 χρόνια μετά την εξέγερση του Πολυτεχνείου» και «πόσο αγαπάμε όλοι τη Δημοκρατία». Δεν πάει έτσι. Δεν πάει έτσι, δεν γίνεται.

Επίσης, μέσα στο νομοσχέδιο πουθενά δε γίνεται λόγος για το ΚΕΤΕΑΚ - το Κέντρο Τεχνολογικής Ανάπτυξης και Καινοτομίας που είναι μέσα στην ΕΥΠ. Το ΚΕΤΕΑΚ είναι υπεύθυνο για την Κυβερνοασφάλεια του Δημόσιου Τομέα. Μάλιστα, το 2020 βγήκε ένα έργο 40 εκατ. από το Ταμείο Ανάκαμψης για το ΚΕΤΕΑΚ. Όταν δεν είναι καθαρές οι αρμοδιότητες, το σήμα που δίνεται είναι ότι «προσπαθείτε να φτιάξετε πολλούς πόλους, για να θολώσει το “ποια είναι, ακριβώς, η αλυσίδα της ευθύνης”». Θα φτιάξουμε καινούργια νομικά τμήματα, που θα συζητάνε με κάποια τμήματα IT, αλλά «κανένας δε θα έχει ευθύνη στο τέλος» και κανένας δε θα έχει ευθύνη, όχι μόνο για να καλυφθεί το τεράστιο σκάνδαλο των υποκλοπών, «κανένας δε θα έχει ευθύνη» και για άλλα πράγματα που μπορεί να προκύψουν από εδώ και πέρα.

Και συνειδητά είπα ότι η Κυβερνοασφάλεια είναι ασφάλεια υποδομών. Συνειδητά το είπα, δεν το υποτιμώ καθόλου. Όσο κρίσιμο είναι να λειτουργούν οι υπηρεσίες, τα δίκτυα, όλες οι δομές που σχετίζονται με την πληροφόρηση, άλλο τόσο κρίσιμο είναι και τα αντιπλημμυρικά έργα σε αυτή τη χώρα πια.

 Αλλά είστε μια Κυβέρνηση που δεν τιμάτε την έννοια της Ασφάλειας, γιατί προχωράνε μια σειρά από προγράμματα για την Κυβερνοασφάλεια κ.λπ., από ότι φαίνεται διαφορετικά κέντρα χωρίς συντονισμό και δεν ξέρουμε τι θα παραλάβουμε. Έχουμε κακή εμπειρία σε αυτή τη χώρα από πληροφοριακά συστήματα που στήθηκαν χωρίς το ένα να είναι διασυνδεδεμένο με το άλλο και μετά πληρώναμε νέα πληροφοριακά συστήματα για να διασυνδεθεί το ένα με το άλλο και την ίδια στιγμή σε άλλα ζητήματα Ασφάλειας, η Κυβέρνηση, παραδείγματος χάριν, για το αν θα πνιγεί η Αττική, βγήκε ο αρμόδιος Υφυπουργός να μας πει ότι φταίει το «Αττικόψαρο» για το ότι «βγάλατε» αντιπλημμυρικά έργα και από το Ταμείο Ανάκαμψης ή για το ότι η Ευρωπαϊκή Τράπεζα Επενδύσεων έχει «μπλοκάρει» αντιπλημμυρικά έργα.

Άρα είστε μια Κυβέρνηση η οποία δεν έχετε το πλεονέκτημα να επικαλείστε την έννοια της Ασφάλειας. Είστε μια Κυβέρνηση η οποία παρακολουθούσατε το μισό Υπουργικό Συμβούλιο, πολιτικούς σας αντιπάλους, δημοσιογράφους. Στο ΚΕΤΥΑΚ που σας ανέφερα πριν, οι υπάλληλοι της **«**KRIKEL» του κυρίου Λαβράνου που εμπλέκεται στην «ιστορία» των υποκλοπών, είχαν παραδεχτεί ότι παρείχαν υπηρεσίες αμισθί σε εγκαταστάσεις στην Αγία Παρασκευή. Αυτό είναι «μπανανία», δεν είναι κράτος δικαίου, και νομίζω ότι πέρα από όλα τα άλλα, θα πρέπει να εξηγήσετε για ποιο λόγο κάνετε τη συγκεκριμένη επιλογή για την ΑΔΑΕ. Θα πρέπει να εξηγήσετε όμως, γιατί δεν υπάρχει καμία αναφορά στο συγκεκριμένο νομοσχέδιο για το ρόλο του ΚΕΤΥΑΚ, υπάρχει. Δεν συζητάμε αν θα υπάρχει ή όχι. Υπάρχει και έχει ένα κεντρικό ρόλο για τα ζητήματα Κυβερνοασφάλειας στο Δημόσιο. Με βάση το νέο πλαίσιο που είναι το ΚΕΤΥΑΚ; Με ποιον επικοινωνεί, ποιος ελέγχει, ποιος προχωράει;

 Αυτά και κλείνοντας, επιτρέψτε μου να πω ότι όσο υπάρχουν τα συγκεκριμένα ζητήματα και οι συγκεκριμένες, όχι «σκιές», δεν μιλάμε για «σκιές», όσο υπάρχουν τα συγκεκριμένα ζητήματα μέσα στο νομοσχέδιο, δεν μπορούμε σε καμία περίπτωση να το υπερψηφίσουμε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κ. Γεώργιος Ρούντας.

**ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Επιφυλασσόμαστε. Μέχρι στιγμής, δεν έχουμε να προσθέσουμε κάτι, θα τοποθετηθούμε πιο αναλυτικά στην τρίτη Επιτροπή.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει η Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ», κυρία Ελένη Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):**  Κύριε Υπουργέ, να σας συγχαρούμε. Η Κυβέρνησή σας μας έλαβε επιτέλους υπόψη, όταν καταγγείλαμε και στην Ολομέλεια και στις Επιτροπές ότι η Διοίκηση του «Ελληνικό Κτηματολόγιο» είναι παράνομη στην πραγματικότητα γιατί η θητεία τους, αν και προσωρινή, των μελών της Διοίκησης, δεν παύει να υφίσταται με την ενεργοποίηση του ΑΣΕΠ, κατά παράβαση του ν. 5062 που η δική σας Κυβέρνηση ψήφισε το 2023. Με διάταξη νόμου που, καταστρατήγηση της αρχής της καλής νομοθέτησης, φέρατε στο πλαίσιο συζήτησης στην Ολομέλεια του σχεδίου νόμου του Υπουργείου Υγείας για τον «Προσωπικό Ιατρό». Με μια τροπολογία που κατατέθηκε στις έντεκα τη νύχτα, με αριθμό «271» και ήδη αποτελεί το άρθρο 40 του νόμου που αναμένεται να δημοσιευθεί, νομίζω, σε ΦΕΚ για τον «Προσωπικό Ιατρό».

Στο άρθρο 3 της τροπολογίας και 40 άρθρου του νόμου πλέον, παρατείνεται η προθεσμία διορισμού φυσικά όχι μόνο του Φορέα του «Ελληνικό Κτηματολόγιο», αλλά και όλων των νομικών προσώπων δημοσίου δικαίου, ώστε να μην υπάρχει πλέον χρονικός περιορισμός ως προς τις προσωρινές αυτές θητείες. Αρχικά είχε ήδη υπάρξει τροποποίηση του ίδιου νόμου, με το ν. 5111/2024 και το εξάμηνο τροποποιήθηκε σε δωδεκάμηνο και τώρα πλέον, τι λέει η διάταξη: «Εφόσον η διαδικασία επιλογής δεν έχει ολοκληρωθεί κατά τη λήξη της θητείας του οργάνου διοίκησης της παρ. 1 του άρθρου 3 και μέχρι την ολοκλήρωση αυτής, με απόφαση του αρμόδιου οργάνου διορισμού, σύμφωνα με την παρ. 9 του άρθρου 4, παρατείνεται προσωρινά η θητεία του υπηρετούντος προσώπου ή η θέση πληρούται προσωρινά υπό την προϋπόθεση ότι πληρούνται οι προϋποθέσεις του άρθρου 5 », και δεν μας λέτε πλέον, μέχρι πότε θα ισχύσει αυτή η παράταση; Είναι αόριστη η παράταση.

Άρα, επισήμως, ο κ. Σακαρέτσιος, μια χαρά, είναι πρόεδρος του φορέα και δεν έχουμε πλέον να πούμε ουδέν για την εκπροσώπηση του φορέα από την προσωρινή αυτή διοίκηση.

Το δεύτερο που έχω να πω -και θα ήθελα μια απάντηση για αυτό- είναι γιατί κατά την κατάθεση του νομοσχεδίου υπήρξαν τέσσερα Άρθρα που μπήκαν εμβόλιμα, τα οποία δεν τέθηκαν ποτέ σε διαβούλευση.

Έχετε κάτι να μας πείτε γι’ αυτό;

Δεν είναι άρθρα, τα οποία δεν μπορεί κανείς να εντοπίσει ότι υπάρχουν διατάξεις μείζονος σημασίας για τους Έλληνες πολίτες. Είναι το Άρθρο 29, το Άρθρο 35, το Άρθρο 36, το Άρθρο 37.

Μπορείτε να μας πείτε γιατί δεν θέσατε σε διαβούλευση αυτά τα άρθρα;

Ειδικά για το Άρθρο 36 που είναι ένας συνδυασμός γονατογραφήματος, επιβολής κυρώσεων, κάλυψης ανικανότητας στην πραγματικότητα της Κυβέρνησης εκδηλούμενη επί θεμάτων του Κτηματολογίου μέσω αυτού του Άρθρου. Πρόσφατα, με την από 19/9/2024 επιστολή διαμαρτυρίας απευθυνόμενη στον Πρωθυπουργό και στους αρμόδιους Υπουργούς, Υπουργό και Υφυπουργό Ψηφιακής Διακυβέρνησης, 400 και πλέον εργαζόμενοι στο Νομικό Πρόσωπο Δημοσίου Δικαίου «Ελληνικό Κτηματολόγιο» εξέθεσαν τα προβλήματα που αντιμετωπίζουν κατά την άσκηση των καθηκόντων τους. Προβλήματα που έχουν να κάνουν με την υποστελέχωση, την προβληματική διασύνδεση με την κεντρική υπηρεσία που επεκτάθηκε και παρέμεινε ασταθής κατά τη γενόμενη κυβερνοεπίθεση, με το μη ορθό στήσιμο των νέων πλατφορμών και συστημάτων που έγινε απλώς προς εξυπηρέτηση της ανάγκης επίτευξης συγκεκριμένων στόχων και όχι των αναγκών της υπηρεσίας, δημιουργία εκκρεμοτήτων στην εφαρμογή βάσης τήρησης αρχείων, το Σύστημα Μεταγραφών και Υποθηκών ένα τελείως ανθρωποκεντρικό, καμία καταχώρηση δεν γίνεται αυτοτελώς, στα Πιστοποιητικά Βαρών η έρευνα δεν αναδεικνύει προγενέστερες καταχωρήσεις, την υποστήριξη των αρχειοφυλακίων την έχουν επωμιστεί οι υπάλληλοι και ούτε ούτω καθεξής.

Ποια ήταν η ανταπόκριση από το Υπουργείο;

Ο αρμόδιος Υφυπουργός αποφάσισε την κατάργηση όλων των τμημάτων στα οποία υπηρετούν όσοι συνδικαλιστές υπάλληλοι του Κτηματολογίου τόλμησαν να παραστούν στην ακρόαση φορέων στη Βουλή στο πλαίσιο της ψήφισης του νόμου 5142/2024 και να μιλήσουν για την τραγική κατάσταση, στην οποία βρίσκεται το Νομικό Πρόσωπο Δημοσίου Δικαίου «Ελληνικό Κτηματολόγιο».

Τόλμησαν να περιγράψουν τις κακές εργασιακές τους συνθήκες, να προειδοποιήσουν ότι το Κτηματολόγιο είναι μια βόμβα έτοιμη να εκραγεί σε αντίθεση με την επικοινωνιακή εικόνα που εμφανίζεται και να ζητήσουν τη μόνιμη εγκατάσταση κλιμακίου Επιθεωρητών Δημόσιας Διοίκησης στο Κτηματολόγιο. Το Κτηματολόγιο, το οποίο διαθέτει και διαχειρίζεται περισσότερα από 800.000.000 ευρώ αποθεματικό και είναι ο κατά νόμο εγγυητής του συνόλου της δημόσιας και ιδιωτικής ακίνητης περιουσίας στην Ελληνική Επικράτεια. Το Νομικό Πρόσωπο Δημοσίου Δικαίου που καλείται να διαχειριστεί την ολοκλήρωση της κτηματογράφησης όλης της χώρας, την απορρόφηση των υπό κατάργηση υποθηκοφυλακείων και παράλληλα να παράσχει αξιόπιστες υπηρεσίες προς κάθε ενδιαφερόμενο.

Παράλληλα και ταυτόχρονα έχουμε και τα νέα επεισόδια στο σίριαλ της περίφημης ψηφιοποίησης, δηλαδή το σκανάρισμα, τη φωτογράφηση του συνόλου των αρχείων των 390 υποθηκοφυλακείων. Οι εταιρείες που έχουν αναλάβει ανάδοχοι έχουν ανοίξει μια μάχη προσφυγών με το Κτηματολόγιο. Μόλις πριν από λίγο έλαβα γνώση και της δημοσίευσης στη Διαύγεια αποσπάσματος πρακτικού του Κτηματολογίου με το οποίο ελήφθη απόφαση για τη σύσταση επιτροπής εξέτασης αυτών των προσφυγών. Το έργο έχει ανατεθεί, λοιπόν, σε ορισμένες εταιρείες, μεταξύ αυτών και η Quality και Reliability, Γεωανάλυση, η οποία είναι και η ίδια εταιρεία που έχει αναλάβει τον ψηφιακό ηλεκτρονικό φάκελο μεταβίβασης ακινήτων. Οι προσφυγές ασκήθηκαν από όλες τις άλλες εταιρείες όχι όμως από αυτήν την εταιρεία και αυτό είναι αξιοπερίεργο, γιατί γι’ αυτήν την εταιρεία έχουν δημοσιευθεί στη Διαύγεια άλλου είδους αποφάσεις με τις οποίες τροποποιείται στις 21/10/2024 για πρώτη φορά η σύμβαση μεταξύ σας και στις 11/10/2024 για δεύτερη φορά πολύ πρόσφατα η σύμβαση, επίσης, για τον ηλεκτρονικό φάκελο μεταβίβασης ακινήτου. Αξιοπερίεργο είναι ότι δεν κατέθεσε προσφυγή εναντίον του Υπουργείου, αλλά είναι η μόνη εταιρεία που χειρίζεται ένα άλλο πολύ σοβαρό πακέτο χρημάτων με τον ηλεκτρονικό φάκελο και για την οποία βεβαίως έχετε συμπράξει και έχετε υπογράψει νεότερες τροπολογίες των συμβάσεων της. Ο λόγος που ασκήθηκαν αυτές οι προσφυγές -και θέλουμε να ακούσουμε τη θέση σας- είναι γιατί ορισμένοι όροι του έργου τροποποιήθηκαν αιφνίδια.

Με βάση αυτούς τους νέους όρους, οι εταιρείες αυτές δηλώνουν ότι θα πληρωθούν λιγότερο, ενώ χαρακτηρίζουν αυθαίρετη και αδικαιολόγητη τη μείωση του κόστους. Βεβαίως, σε ότι αφορά τα επιχειρηματικά συμφέροντα, δεν είναι αυτό που θέλουμε να αναδείξουμε κρίνοντας το θέμα των προσφυγών, είναι ότι τίποτα δεν πηγαίνει καλά στο Ελληνικό Κτηματολόγιο και χωρίς ψηφιοποίηση δεν θα μπορεί να γίνεται έρευνα των αρχείων. Τα Υποθηκοφυλακεία τα έχετε κλείσει, τα αρχεία των συμβολαίων είναι σε κίνδυνο, σε αναδόχους οι οποίοι με βάση το νόμο 5086 περί Κυβερνοασφάλειας τους δώσατε το δικαίωμα με διάταξη νόμου να κόβουν τις ράχες των τόμων, σε πλήρη ανασφάλεια για το τι συμβαίνει από τη χρήση αυτών των τόμων από τους υπαλλήλους των αναδόχων και πόσο καλά επιτελούν αυτό το έργο. Και τι αντιτείνετε; Ότι οι υπεργολάβοι των εταιρειών για την εργασία που πρέπει να εκτελέσουν ζητούν από μεγάλες εταιρείες επιπλέον αμοιβή.

Σε κάθε περίπτωση, λοιπόν, αναμένουμε τις δικαστικές κρίσεις, αλλά είναι προφανές, πως το έργο της ψηφιοποίησης δεν θα ολοκληρωθεί μέσα στο προβλεπόμενο χρονοδιάγραμμα, με ότι αυτό συνεπάγεται.

Έχει πέσει άραγε στην αντίληψη του Υφυπουργού το τι συζητούν μεταξύ τους μηχανικοί ανήκοντες σε ευρύ πολιτικό φάσμα, όχι μόνο της Αντιπολίτευσης, δηλαδή, ότι εκείνος ενδιαφέρεται μόνο για το χρόνο παράδοσης του έργου, όχι για τα προβλήματα που αντιμετωπίζουν οι υπεργολάβοι πολιτικοί μηχανικοί τοπογράφοι, στους οποίους έχει ανατεθεί το έργο από μεγάλες εταιρείες στις οποίες δόθηκε, για τις χιλιάδες εσφαλμένες εγγραφές ακινήτων στο Κτηματολόγιο, γεγονός που θα το βρουν μπροστά τους μελλοντικά ιδιοκτήτες; Έχετε άποψη γι’ αυτό;

Σε σχέση με το άρθρο 36, με τίτλο «Νέα προθεσμία διόρθωσης πρώτων εγγραφών, δυνατότητα διόρθωσης πρώτων εγγραφών», σε περιοχές που έχει λήξει η δυνατότητα αμφισβήτησης ανακριβούς εγγραφής με την ένδειξη αγνώστου ιδιοκτήτη, με το οποίο τροποποιείται το άρθρο 102 του νόμου 4623 του 2019. Με βάση αυτό προβλέπεται νέα καταληκτική προθεσμία διόρθωσης των αρχικών εγγραφών για τις περιοχές που κηρύχθηκαν υπό κτηματογράφηση πριν από την έναρξη ισχύος του νόμου 3181, του 2006, εφόσον η αποκλειστική προθεσμία της περίπτωσης α’, της παραγράφου 2, του άρθρου 6, του νόμου 2664 του 98’, ή οι παρατάσεις τις, δεν έχουν λήξει μέχρι την 30/11 του 2018, καθόσον στις περιοχές αυτές η υφιστάμενη καταληκτική προθεσμία της 30/11, του 2024, κρίνεται ανεπαρκής για τη διενέργεια των απαιτούμενων διορθώσεων πρώτων εγγραφών εξωδικαστικών και δικαστικών.

Περαιτέρω, στην παράγραφο 2α΄ του άρθρου 102, του νόμου 4623/2019, ως προς τη δυνατότητα αμφισβήτησης και διόρθωσης ανακριβούς εγγραφής σε ακίνητα με την ένδειξη αγνώστου ιδιοκτήτη, είτε εξωδικαστικά, εφόσον συντρέχουν διάφορες οριζόμενες προϋποθέσεις, η καταληκτική προθεσμία της 30/11 αντικαθίσταται από προθεσμία λήγουσα με την πάροδο ενός έτους από τη δημοσίευση διαπιστωτικής πράξης του Διοικητικού Συμβουλίου του Νομικού Προσώπου Δημοσίου Δικαίου «Ελληνικό Κτηματολόγιο», περί εφαρμογής του συστήματος του Κτηματολογίου, σε αντικατάσταση του συστήματος μεταγραφών υποθηκών στο σύνολο της επικράτειας.

Η ίδια προθεσμία θα ισχύει και για τις διορθώσεις ανακριβών εγγραφών με την ένδειξη «ελληνικό δημόσιο», όταν ο τίτλος του αιτούντος τη διόρθωση ή των δικαιοπαρόχων, των άμεσων ή απώτερων, είναι παραχωρητήριο του ελληνικού δημοσίου κλπ. κλπ..

Αυτές οι ρυθμίσεις περί παρατάσεων και πολλές άλλες που θα δοθούν στο μέλλον, εκτός από το ότι είναι δύσληπτες, δυσχερώς κατανοητές, ακατάληπτες, εξικνούνται από αβέβαιο μη γνωστό εκ των προτέρων χρονικό διάστημα από τη δημοσίευση διαπιστωτικής πράξης του Διοικητικού Συμβουλίου, μας λέτε, περί εφαρμογής του συστήματος του Κτηματολογίου σε αντικατάσταση του συστήματος μεταγραφών στο σύνολο της επικράτειας.

Εισάγονται για να ψηφιστούν, κατά την άποψή μας, μόνο προς κάλυψη της αποτυχίας σας, μία αποτυχία, η οποία φυσικά δεν εμφανίζεται από τα χείλη του κ. Κυρανάκη, που μόλις χθες σε συνέντευξή του μιλάει για μεταγραφές ακινήτων. Σας το έχουμε πει στις Επιτροπές, στην Ολομέλεια, αυτός ο όρος δεν υπάρχει, είναι ένα ευφυολόγημα του κ. Κυρανάκη. Μα είναι νομικός και είναι Υφυπουργός, υπάρχει μεταγραφή ακινήτου; Και τι συμπληρώνει σε αυτή τη συνέντευξη, το φοβερό που λέει, για να καταλάβει ο κάθε πολίτης τι συμβαίνει σε αυτή τη χώρα. Οι επενδυτές, μας λέει, στις ήδη κτηματογραφημένες περιοχές, μπορούν να χρησιμοποιήσουν πλέον το akinhta.gov.gr ώστε να πάρουν πιστοποιητικό μεταγραφής και να αξιοποιήσουν την επένδυσή τους σε μόλις μια εργάσιμη μέρα. Αντίστοιχες προσπάθειες αξιοποίησης της τεχνητής νοημοσύνης καταβάλλονται και σε τομείς όπως η υγεία και η δικαιοσύνη, ώστε να δείξουμε στους επενδυτές και στους κοινοτικούς εταίρους, ότι η Ελλάδα βλέπει μπροστά από το μέσο όρο της Ε.Ε., τι είναι εφικτό και ποιες είναι οι προκλήσεις, μας υπογράμμισε.

Θέλω να πιστεύω ότι είναι τελείως τυχαίο ότι έπεσαν χθες οι πλατφόρμες στα δικαστήρια και έχασαν οι πολίτες δικονομικά και ουσιαστικά δικαιώματα, γιατί τίποτα δεν λειτουργούσε. Ότι έπεσε, ταυτόχρονα, χθες η πλατφόρμα της ΑΑΔΕ, της Ανεξάρτητης Αρχής Δημοσίων Εσόδων και δεν μπορούσαν οι ελεύθεροι επαγγελματίες να ανεβάσουν τα παραστατικά τους, που απαιτεί ο νόμος μέσα στην ίδια μέρα να ανεβαίνουν. Ότι έπεσε, επίσης, χθες η πλατφόρμα της ΕΛΑΣ.

Θέλω να πιστεύω ότι είναι τελείως τυχαίο και όχι για να υπερψηφίσουμε, να δηλώσουμε σήμερα ότι υπερψηφίζουμε το νομοσχέδιο σας και πόσο καλό είναι, γιατί υπάρχει αυτή η επιτακτική ανάγκη. Γιατί καμία πλατφόρμα, τελικά, της δημόσιας διοίκησης δεν λειτουργεί, αφού λίγες μέρες πριν είχε πέσει η ίδια πλατφόρμα του Ελληνικού Ανοιχτού Πανεπιστημίου, με άγνωστο μάλιστα το θέμα διαρροής προσωπικών δεδομένων φοιτητών, αλλά και στρατιωτικών ακόμα, έχουν δηλώσει.

Θα περιμέναμε από τον κ. Υφυπουργό, που είναι ο αρμόδιος για το Κτηματολόγιο, όπως μας δηλώνεται, γιατί εσείς είμαι σίγουρη ότι όταν πάρετε το λόγο θα μας πείτε δεν είμαι ο αρμόδιος, θα απαντήσει ο κ. Κυρανάκης σε αυτά που λέτε, σε κάποια επόμενη συνεδρίαση. Το έχουμε ακούσει πολλές φορές. Είμαι εδώ για να σας πω για την Κυβερνοασφάλεια. Θα περιμέναμε να μας πει, με πολύ μεγάλη σαφήνεια, ποιες πράξεις έχουν οριστικοποιηθεί, μέχρι σήμερα, από 1.1.2024. Από ποιους υπαλλήλους, ανωνυμοποιημένα. Με ποια απόφαση διοικητικού συμβουλίου κτηματολογίου εξουσιοδοτούνται ποιοι, να οριστικοποιούν πράξεις, να ελέγχουν πράξεις.

 Αν αυτό λέγεται ασφάλεια των συναλλαγών, ότι μέσα σε μια δεξαμενή, κατά χιλιάδες, η τεχνητή νοημοσύνη επιλέγει να καταχωρεί συμβολαιογραφικές πράξεις, δικαστικά έγγραφα, δικαστικές αποφάσεις, αποφάσεις άλλου είδους, από πρακτικά διαμεσολάβησης, χωρίς στην ουσία κανέναν έλεγχο, καταλαβαίνετε ότι οδεύουμε προς την πλήρη κατάσταση αδιεξόδου και καταστροφής για την ελληνική ιδιοκτησία.

Αν ο στόχος σας είναι να προβάλλετε στους επενδυτές το πόσο καλά τα κάνετε, λυπάμαι, αλλά αυτό δεν συμβαίνει. Αυτό που στην πραγματικότητα θα δούμε, με θλίψη το λέω, να συμβεί, είναι η μεταφορά της ιδιοκτησίας σε ανώνυμες εταιρείες και τράπεζες. Εκεί οδεύει η κατάσταση και δεν θα μπορεί κανείς να νιώθει πλέον ασφάλεια στον χώρο των συναλλαγών και αυτό είναι δική σας αποτυχία.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο Εισηγητής της Πλειοψηφίας.

**ΕΛΕΥΘΕΡΙΟΣ ΚΤΙΣΤΑΚΗΣ (Εισηγητής της Πλειοψηφίας)**: Παρακαλώ, αν μου επιτρέπετε, να προσθέσω κι άλλον ένα φορέα για να καλέσετε. Τον Πανελλήνιο Σύνδεσμο Εργαζομένων του Κτηματολογίου.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κυρία Πρόεδρε, έχετε τον λόγο για 15 λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «Πλεύση Ελευθερίας – Ζωή Κωνσταντοπούλου»)**: Μιας και είμαστε ακόμη στη διαδικασία της συζήτησης και της διαμόρφωσης των φορέων που θα πρέπει να κληθούν, θα ήθελα να υπογραμμίσω ότι εμείς έχουμε ζητήσει, μετ’ επιτάσεως, την κλήση και της Αρχής Διασφάλισης του Απορρήτου των Επικοινωνιών και του Συνηγόρου του Πολίτη.

Με δεδομένα τα ζητήματα που τίθενται ως προς το Κτηματολόγιο, που είναι και το θέμα για το οποίο η Εισηγήτρια μας, η κυρία Καραγεωργοπούλου, έχει κάνει επανειλημμένες παρεμβάσεις και στην Ολομέλεια και στις Επιτροπές, έγκαιρες προειδοποιήσεις, διαρκείς υπομνήσεις, θα ήθελα παρακαλώ να κληθεί και ο Δικηγορικός Σύλλογος της Κέρκυρας. Διότι, υπάρχει το μείζον ζήτημα, όπως ξέρετε, του ότι στην Κέρκυρα σε λίγο θα κλείσει η κτηματογράφηση και το 85% των ιδιοκτησιών του νησιού θα βρεθεί εκτός.

Το έχετε υπόψη σας κύριε Υπουργέ αυτό;

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** *(ομιλεί εκτός μικροφώνου)*

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο.** **«ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Τα έχετε υπόψη σας, τα ακούσατε στο συνέδριο της ΚΕΔΕ. Ωραία.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** (ομιλεί εκτός μικροφώνου, δεν ακούγεται)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο.** **«ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Τις απαντήσεις που δόθηκαν από ποιον για το Κτηματολόγιο στην Κέρκυρα; Από ποιόν Υφυπουργό, τον κ. Κυρανάκη;

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Παρακαλώ όμως να μην κάνουμε διάλογο κυρία Πρόεδρε. Τοποθετηθείτε και θα απαντήσει ο Υπουργός στο τέλος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο.** **«ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Ο κ. Κυρανάκης, απ’ ό,τι ενημερώθηκα, σχεδόν φυγαδεύτηκε από την συνάντηση που έγινε στην Κέρκυρα με όλους τους φορείς και το δικό μας πνεύμα δεν είναι να αντιπαρατεθούμε σε βάρος ανθρώπων, πολιτών, οι οποίοι αγωνίζονται και σε βάρος των δικηγόρων, οι οποίοι έχουν θέσει τα θέματα αυτά με κόστος, διότι υπέστησαν και ποινικές προκαταρκτικές διαδικασίες οι δικηγόροι της Κέρκυρας επειδή προειδοποίησαν εγκαίρως, πριν από ένα χρόνο νομίζω σχεδόν, για το πρόβλημα το οποίο έρχεται σε λίγο. Άρα εδώ το θέμα δεν είναι να εξυπνακίζουμε και να λέμε, άκουσα και τις ερωτήσεις και τις απαντήσεις.

 **ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Δεν καταλαβαίνω, θα μου πείτε τι να λέω; Ήταν εξυπνάδα αυτό που είπα;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο.** **«ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Ναι, κατά την άποψή μου, ναι. Διότι, δεν απαντάτε αν το γνωρίζετε το θέμα αυτό που είναι πάρα πολύ σοβαρό.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κυρία Πρόεδρε, τοποθετηθείτε και θα απαντήσει ο Υπουργός. Είναι σαφές. Η διαδικασία είναι γνωστή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο.** **«ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Τοποθετούμαι.

 Ακούστε. Παρακολουθώ τον Υπουργό σε όλη αυτή διάρκεια και στη διάρκεια που τοποθετείτο η Εισηγήτριά μας να μιλάει επιδεικτικά με τους συνεργάτες του, να κοιτά επιδεικτικά το κινητό του και είμαι υποχρεωμένη να βεβαιωθώ ότι ακούει αυτό το θέμα, γιατί σας παρακολουθούν οι πολίτες και σας παρακολουθούν και οι πολίτες της Κέρκυρας.

Το θέμα δεν είναι αστείο, δεν είναι ήσσον. Είναι πάρα πολύ σοβαρό και σας ζητώ να πάρετε όχι απλώς θέση αλλά και πρωτοβουλία για να μην βρεθεί σε αδιέξοδο ένας ολόκληρος κόσμος.

Σας ξαναλέω ότι τον Υφυπουργό, τον οποίο τον υποδέχθηκαν στην Κέρκυρα σχεδόν τον φυγάδευσαν. Ήταν τόσο εμπρηστική η στάση του και τέτοια η όξυνση που προκλήθηκε ώστε έφυγε άρον άρον.

Δεν είναι το ζητούμενο άρα να πούμε ότι δόθηκαν οι απαντήσεις. Υπάρχει πολύ σοβαρή έκθεση της Κυβέρνησής σας για το γεγονός ότι εξακολουθεί επικεφαλής του Κτηματολογίου να είναι πρόσωπο, το οποίο έχει σύγκρουση συμφερόντων, είναι πολιτικά τοποθετημένο και υπήρξε διευθυντής του γραφείου του Υφυπουργού σας, ο κ. Σακαρέτσιος και ταυτόχρονα με διαρκείς προβλέψεις νομοθετικές, ακόμη και σε τροπολογία που ψηφίστηκε προχθές, φέρνετε την παράταση της θητείας και την εκτός διαδικασίας πρόσληψης μέσω ΑΣΕΠ παραμονής σε αυτή τη θέση αυτού του προσώπου.

Την ίδια ώρα, ο Πρωθυπουργός έρχεται στη Βουλή να κομπορρημονήσει για το τι φοβερή μεταρρύθμιση είναι το Κτηματολόγιο και την ίδια ώρα από αυτή σας τη μεταρρύθμιση εξωθούνται σε τρομακτική ανασφάλεια οι πολίτες ενός ολόκληρου νησιού. Δεν είναι λοιπόν τα θέματα ούτε μικρά ούτε ήσσονα ούτε κουκουλώνονται ούτε εμείς θα σιωπήσουμε όταν υπάρχει ένα τέτοιο και τόσο σοβαρό ζήτημα και είναι ανάστατη όλη η κοινωνία.

 Εγώ πήγα στην Κέρκυρα στις 21 Οκτωβρίου και το ζήτημα αυτό μού το έθεσαν οι δικηγόροι, μού το έθεσε ο Δήμαρχος Κέρκυρας, μού το έθεσαν φορείς, μού το έθεσαν συλλογικότητες, απασχολεί όλο τον κόσμο. Και οι προτάσεις που τους κάνετε, ας πούμε, να παίρνουν ένα κενό χαρτάκι και να τα διορθώσουν μετά ή να κάνουν μια ψευδοεγγραφή και να τα διορθώσουν μετά, δεν είναι προτάσεις και πλαισίωση από σοβαρό κράτος.

Επειδή στη ζωή μου έχω και κοπιάσει και διαβάσει και εξοπλιστεί με εκείνα τα εφόδια που μου επιτρέπουν να υπερασπίζομαι τον κόσμο όταν βάλλεται και στοχοποιείται και θυματοποιείται από ασύδοτες και υποκριτικές εξουσίες σας λέω, ότι δεν είναι αποδεκτό εν έτη 2024 να έχετε δημιουργήσει τέτοιο χάος σε σχέση με τις ιδιοκτησίες των πολιτών, την ίδια ώρα που εξακολουθεί η εντελώς παράνομη, αντισυνταγματική πρακτική σας της αρπαγής των περιουσιών των πολιτών μέσω των ηλεκτρονικών πλειστηριασμών.

Από τη μία τους παίρνετε τις περιουσίες και τις χαρίζετε στα funds τα οποία έχουν αποκτήσει «αντί πινακίου φακής» τα δάνεια και τις απαιτήσεις των τραπεζών και από την άλλη προχωράτε με μία υποτιθέμενη μεταρρύθμιση η οποία είναι αντίστοιχο ανέκδοτο με το Μετρό της Θεσσαλονίκης, επί δεκαετίες κυοφορείται, επί δεκαετίες «κλωσσιέται», επί δεκαετίες ανακοινώνεται και εγκαινιάζεται, για να δούμε τώρα τι θα γίνει και την ίδια ώρα από κάτω αποκαλύπτεται ένα εντελώς σαθρό και πρόχειρο οικοδόμημα, ένα παράπηγμα νομοθετικό το οποίο θα δημιουργήσει τεράστια προβλήματα και τεράστια ανασφάλεια στους πολίτες σε σχέση με τις περιουσίες και τις ιδιοκτησίες τους και την ίδια ώρα λέτε ότι είστε φιλελεύθεροι. Βγαίνει ο κ. Μητσοτάκης και μιλά περί φιλελευθερισμού.

 Σε ποια θεωρία του φιλελευθερισμού η ιδιοκτησία που απέκτησαν οι άνθρωποι με τον κόπο τους, με τον ιδρώτα τους, με την προσπάθειά τους μια ολόκληρη ζωή ή αυτοί που τους άφησαν οι γονείς και οι παππούδες τους εξανεμίζεται και πηγαίνει στο καλάθι και στον αέρα, επειδή οι εξουσίες δεν προέβλεψαν;

 Σε ποια θεωρία του φιλελευθερισμού υπάρχει τέτοια ανασφάλεια του πολίτη σε σχέση με την ιδιοκτησία του;

 Σε ποια θεωρία είναι τόσο επισφαλής ακόμη και η συνταγματικά προστατευόμενη αξία της ανθρώπινης αξιοπρέπειας και του δικαιώματος στην κατοικία;

Αυτά γίνονται επί των ημερών σας, όπως φυσικά τα ζητήματα αυτά υπήρχαν και επί των προηγούμενων κυβερνήσεων. Εγώ είμαι και θα συνεχίσω να είμαι με τους ανθρώπους που υπερασπίζονται την πρώτη κατοικία, τη μικρή ιδιοκτησία, τη μικρή περιουσία, την κοινωνική περιουσία, τη λαϊκή ιδιοκτησία.

Είμαι και θα είμαι με τα Κινήματα που επίσης υπερασπίζονται τους ανθρώπους που βάλλονται και φυσικά είμαι στο πλευρό των συναδέλφων μου στην Κέρκυρα των δικηγόρων της Κέρκυρας που δίνουν όλο αυτόν τον αγώνα όλο αυτό τον καιρό προσπαθώντας να σας αφυπνίσουν και των πολιτών της Κέρκυρας που ζητούν τη ρύθμιση αυτού του ζητήματος.

 Κατά τα άλλα συνολικά είναι - αν δεν κάνω λάθος - το τρίτο νομοσχέδιο που φέρνετε με αντικείμενο την Κυβερνοασφάλεια και πρέπει να εξηγήσετε τι δεν κάνετε καλά. Πέρυσι τέτοια εποχή ψηφίζαμε διατάξεις για το τρομοκρατικό περιεχόμενο μέσω διαδικτύου. Μετά από κάποιους μήνες έφερε άλλο νομοσχέδιο άλλο Υπουργείο. Μετά από λίγους μήνες φέρατε άλλο νομοσχέδιο για την Κυβερνοασφάλεια και τώρα άλλο νομοσχέδιο για την Κυβερνοασφάλεια την ώρα που καταρρέουν η μία μετά την άλλη οι επίσημες Ιστοσελίδες των Δημοσίων Υπηρεσιών.

Είναι μεγάλο φιάσκο να καταρρέει η Ιστοσελίδα της ΕΥΠ, η Ιστοσελίδα της Ελληνικής Αστυνομίας, η Ιστοσελίδα της ΑΑΔΕ που εγκαινιάστηκε με τόσες τυμπανοκρουσίες πριν από λίγες ημέρες από τον Πρωθυπουργό και διαφημίστηκε η πολυτέλεια των γραφείων της, όπως είναι μεγάλο φιάσκο η κατάρρευση της Τράπεζας Θεμάτων το 2023, ενώ έδιναν εξετάσεις τα παιδιά.

Δείχνει την αναξιοπιστία του κράτους, δείχνει την υποκρισία των διακηρύξεων, δείχνει την διγλωσσία των κυβερνητικών τοποθετήσεων και πρωτοβουλιών.

Από τη θέση, λοιπόν, της Επικεφαλής της Πλεύσης Ελευθερίας και Πρόεδρο της Κοινοβουλευτικής μας Ομάδας, που επιμένει να είναι η πιο ζωντανή, η πιο παρούσα και η πιο διεκδικητική, από τη θέση επίσης του ανθρώπου που υπερασπίζομαι τους άλλους ανθρώπους και τα δικαιώματά τους και στην καθημερινή μου ζωή, από τη θέση της ιδρύτριας της «Δικαιοσύνης για Όλους», με την οποία πήραμε πρωτοβουλίες και νομικές πρωτοβουλίες κατά των ηλεκτρονικών πλειστηριασμών και κάναμε δίκη στο Συμβούλιο της Επικρατείας για το θέμα αυτό, από τη θέση του ανθρώπου και βουλευτή που ανησυχώ πάρα πολύ, διότι τις τεχνολογίες η Κυβέρνησή σας δεν τις έχει χρησιμοποιήσει για την προστασία των ανθρωπίνων δικαιωμάτων, είναι τραγική η κατάσταση της έλλειψης προστασίας των γυναικών, παρά τις διακηρύξεις και τις διαφημίσεις περί panic button, οι γυναικοκτονίες διαπράττονται η μία μετά την άλλη και απροστάτευτα τα θύματα χάνουν τη ζωή τους ή κακοποιούνται βαρύτατα, αλλά και την ίδια ώρα η Κυβέρνηση αντί να προστατεύσει τα ανθρώπινα δικαιώματα είναι μια κυβέρνηση, η οποία έχει ταυτιστεί με την ηλεκτρονική και τεχνολογική παραβίαση του πιο ιερού δικαιώματος, που είναι το δικαίωμα στην ιδιωτική ζωή και το απόρρητο των επικοινωνιών.

Μία Κυβέρνηση, η οποία και σήμερα βασίζεται στις τεχνικές της συγκάλυψης, μία Κυβέρνηση η οποία φέρνει για να συζητήσουμε τεχνολογικές υποτίθεται μεταρρυθμίσεις και δεν έχει μία εξήγηση, πώς αλλοιώθηκε το περιεχόμενο των συνομιλιών στο έγκλημα των Τεμπών, πώς αγνοούνται έντεκα λεπτά συνομιλιών των μοιραίων αμαξοστοιχιών, πώς δεν κατασχέθηκαν τα υλικά από τις κάμερες αμέσως και τι είδους ενεργοποίηση ήταν αυτή του ίδιου του Πρωθυπουργού από την πρώτη στιγμή και από την πρώτη μέρα, που απέφερε μόνο σκοτάδι και συγκάλυψη.

Με αυτές τις παρατηρήσεις θα ήθελα να σας διαβεβαιώσω ότι εμείς θα είμαστε οι ισχυρότεροι κριτές σας σε κάθε τι που προορίζεται να καλύψει τις κυβερνητικές ανεπάρκειες, τις κρατικές ελλείψεις, αλλά και την ασύδοτη κυβερνητική δράση απέναντι σε μία κοινωνία που διεκδικεί δημοκρατία. Και είναι αυτές τις μέρες πολύ επίκαιρη η διεκδίκηση της δημοκρατίας, καθώς η συνεδρίαση αυτή γίνεται τις ημέρες της επετείου της εξέγερσης του Πολυτεχνείου, μιας επετείου που ακόμη αρνείστε να την αναγνωρίσετε ως εθνική μας επέτειο, παρά το γεγονός ότι σας το έχουμε προτείνει επισήμως η Πλεύση Ελευθερίας και έχουμε καταθέσει ψήφισμα, προκειμένου να υιοθετηθεί από την Βουλή και από την Κυβέρνηση, μιας επετείου που σίγουρα μας διδάσκει ότι η ασφάλεια του ανθρώπου δεν βρίσκεται στα μέσα καταστολής, ούτε στις διατάξεις περιστολής, η ασφάλεια βρίσκεται στην ελευθερία και δεν υπάρχει ασφάλεια χωρίς ελευθερία. Αυτή είναι και η σίγουρη απάντηση στα διλήμματα που σας αρέσει να θέτετε, όπως αρέσει διαχρονικά στις αντιδραστικές εξουσίες να θέτουν, αντίθετα με το τι διεκδικούν οι κοινωνίες και οι άνθρωποι.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κύριε Υπουργέ, πριν σας δώσω τον λόγο, να διαβάσω τον κατάλογο των φορέων που προτείνω να καλέσουμε στη συνεδρίαση της Δευτέρας και είναι: Ο Σύνδεσμος Επιχειρήσεων Πληροφορικής και Επικοινωνιών, η Εθνική Αρχή Κυβερνοασφάλειας, ο Οργανισμός Ευρωπαϊκής Ένωσης για την Κυβερνοασφάλεια, η Αρχή Πολιτικής Αεροπορίας, η Ρυθμιστική Αρχή Αποβλήτων, Ενέργειας και Υδάτων, ο Σύνδεσμος Επιχειρήσεων Πληροφορικής Βορείου Ελλάδος, η Ελληνική Ένωση Προστασίας Δεδομένων και Ιδιωτικότητας, η Ομάδα Ασφάλειας Πληροφοριών και Προστασίας Κρίσιμων Υποδομών του Τμήματος Πληροφορικής του Οικονομικού Πανεπιστημίου Αθηνών, ο Πανελλήνιος Σύλλογος Εργαζομένων Κτηματολογίου, η Αρχή Προστασίας Δεδομένων Προσωπικού Χαρακτήρα, η Ελληνική Ένωση Τραπεζών, η Κεντρική Ένωση Επιμελητηρίων Ελλάδος, ο Σύνδεσμος Επιχειρήσεων και Βιομηχανιών, ο Σύνδεσμος Ελληνικών Τουριστικών Επιχειρήσεων, ο Δικηγορικός Σύλλογος Αθηνών, η Γενική Γραμματεία Πληροφορικών Συστημάτων Δημόσιας Διοίκησης, η Αρχή Διασφάλισης Απορρήτου των Επικοινωνιών και η Διεύθυνση Δίωξης Ηλεκτρονικού Εγκλήματος.

Να σημειώσω ότι προτάθηκαν 37 συνολικά φορείς. Όπως γνωρίζετε, με βάση το άρθρο 38 του Κανονισμού, οι φορείς που καλούνται στην Επιτροπή μας είναι μέχρι 10. Εγώ προτείνω να καλέσουμε 18.

Επίσης, σύμφωνα με την πρόβλεψη του Κανονισμού, τα 2/3 των φορέων, που καλούνται, προέρχονται από τη Συμπολίτευση και 1/3 από την Αντιπολίτευση. Εγώ προτείνω να καλέσουμε τους 9 φορείς που προτείνει η συμπολίτευση και άλλους 9 -το ίδιο, δηλαδή- από τις προτάσεις των κομμάτων της Αντιπολίτευσης. Προσπάθησα να σεβαστώ τις επιθυμίες όλων και ό,τι μπορεί ο κάθε φορέας να προσφέρει στην όσο το δυνατόν καλύτερη συζήτηση του νομοσχεδίου. Θεωρώ, λοιπόν, ότι είναι αντιπροσωπευτική η κατάσταση, σε σχέση με τους φορείς που καλούμε.

Συνεπώς, προτείνω και θέλω η πρότασή μου αυτή να γίνει αποδεκτή.

Παρακαλώ, κυρία Καραγεωργοπούλου, ζητάτε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, δεν είναι αντιπροσωπευτική η κατάσταση αυτή των φορέων. Διότι σας ζήτησα να έρθει ο Σύλλογος Εργαζομένων Ελληνικού Κτηματολογίου (ΣΕΚΤ), ο οποίος είναι υπό διωγμό από το Ελληνικό Κτηματολόγιο και από τον κ. Κυρανάκη. Έχει υπογράψει ο Υπουργός Προεδρικό Διάταγμα, το οποίο βρίσκεται στο στάδιο γνωμοδότησης του Ε’ Τμήματος του Συμβουλίου Επικρατείας για την κατάργηση Τμημάτων, στα οποία βρίσκονται οι εργαζόμενοι. Είναι υπό διωγμό οι εργαζόμενοι αυτοί, γιατί έχουν καταγγείλει τα δεινά του Κτηματολογίου. Και έρχεται ο συνάδελφός της Νέας Δημοκρατίας και προτείνει, εκ των υστέρων, το αντίπαλο Σωματείο των Εργαζομένων του Ελληνικού Κτηματολογίου και καλείτε εκείνο το Σωματείο και δεν καλείτε το Σωματείο των Εργαζομένων που είναι υπό διωγμό.

Σας παρακαλώ, δεν είναι δίκαιο.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κυρία Καραγεωργοπούλου, δεν είναι αυτός ο ρόλος της Επιτροπής.

Ωραία, ακουστήκατε. Ευχαριστώ πολύ.

Κυρία Πρόεδρε, ζητάτε το λόγο. Ορίστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ, κύριε Πρόεδρε.

Εγώ θα ήθελα να κάνω κάποιες παρατηρήσεις και φυσικά να πω ότι είναι προφανές ότι, όταν υπάρχουν δύο Σωματεία και μάλιστα υπάρχει τέτοιο ζήτημα πολιτικής υιοθεσίας του ενός και πολιτικού διωγμού του άλλου, είναι αυτονόητο και νομίζω ότι πρέπει να το διορθώσετε αμέσως. Πρέπει να κληθούν και τα δύο.

Εμείς δεν έχουμε αντίρρηση και ποτέ δεν έχουμε βάλει αντίρρηση στο να κληθεί κάποιος, διότι είμαστε εκείνο το Κίνημα, το οποίο υπηρετεί και έφερε ξανά τους φορείς μέσα στη Βουλή. Θυμάστε ότι, όταν πρωτοξεκινήσαμε τον Ιούλιο του ’23, οι φορείς καλούνταν μόνο με Webex. Πλέον οι φορείς έρχονται και πάλι μέσα στη Βουλή, διότι είναι προφανές ότι δεν παρουσιάζουν κίνδυνο μετάδοσης του κορωνοϊού, όπως τότε είχε ξεμείνει η διάταξη. Ίσως όμως δεν είναι και αρεστοί οι φορείς.

Κατά τα άλλα, θα ήθελα να επισημάνω και να επιμείνω και να τοποθετηθεί ο κ. Υπουργός. Υπάρχει μία πρακτική, η οποία είναι από πλευράς της κυβερνητικής πλειοψηφίας να καλεί και να προτείνει φορείς που μπορεί να είναι αμφιλεγόμενα κιόλας κοινωνικοί φορείς. Πολλοί μπορεί να είναι εκπρόσωποι της κρατικής εξουσίας, αλλά να τους προτείνει κατά προτίμηση.

Εμείς, δεν έχουμε αντίρρηση να ακουστεί κανείς, ξαναλέω και ποτέ δεν θα αντιλέξουμε στο να προσκληθεί οποιοσδήποτε. Η μεθόδευση, όμως, του να καλούνται κατά σύστημα και κατά πλειοψηφία αυτοί που εικάζεται ότι θα συμφωνήσουν με το νομοσχέδιο ή έχουν συμπράξει στην κατάρτιση του, δεν είναι μια δημοκρατική πρακτική. Θα πρέπει να είναι ο κ. Υπουργός και η Κυβέρνηση δεκτικός και ανοιχτός, να ακούσει την κριτική στο νομοσχέδιο όχι, τους επαίνους και τις επευφημίες.

 Εμείς θα επιμείνουμε συνεπώς και στην κλήση φυσικά του Σωματείου των Εργαζομένων του ΣΕΚΤ και στην κλήση των δικηγόρων της Κέρκυρας, του Δικηγορικού Συλλόγου Κέρκυρας που είναι για ειδικό θέμα και πρέπει να ακουστούν και θα είναι προς χάριν σας κ. Υπουργέ, εάν προλάβετε μία πολύ μεγάλη «πατάτα» η οποία ετοιμάζεται να σκάσει «καυτή». Θα είναι πολύ σημαντικό να γίνουν αυτά εγκαίρως, γιατί 30 Νοεμβρίου λήγει η προθεσμία.

 Επίσης, είναι πολύ σημαντικό και επιμένουμε επειδή τα ζητήματα που τίθενται από το νομοσχέδιο, αγγίζουν τα ζητήματα των δικαιωμάτων των πολιτών, των ανθρωπίνων δικαιωμάτων.

 Εμείς, επιμένουμε και στην Εθνική Επιτροπή Δικαιωμάτων του Ανθρώπου (ΕΕΔΑ) και στον Συνήγορο του Πολίτη και συνολικά θα σας έλεγα, έχοντας διατελέσει Πρόεδρος της Βουλής σε μία περίοδο κατά την οποία όπως ξέρετε συγκρούστηκα κιόλας, με την Κυβέρνηση και συζητούνταν στις Επιτροπές και τα μνημονιακά νομοσχέδια, εγώ ποτέ δεν περιόρισα τις αιτήσεις για Φορείς από κανέναν και ως, Πρόεδρος της Βουλής, όπως δικαιούται ο Πρόεδρος της Βουλής υπέγραφα τα πάντα και ενέκρινα, το να καλούνται όλοι οι Φορείς.

 Όπως ξέρετε, διαβάσατε τη διάταξη του άρθρου που προβλέπει μάξιμουμ 10 Φορείς, όπως ξέρετε αυτό μπορεί να υπερβληθεί με σύμφωνη γνώμη του Προέδρου της Βουλής. Εγώ ως Πρόεδρος της Βουλής, την έδινα πάντα αυτή την σύμφωνη γνώμη και προτρέπω και εσάς, να το ζητάτε από τον κ. Τασούλα, που βέβαια δεν θέλει να περιορίσει μόνο τους Φορείς, θέλει να περιορίζει και τους Βουλευτές και από την Επιτροπή να ακούει τους πάντες, δεν έχουμε κανένα λόγο πραγματικά και η Δημοκρατία είναι σύνθετη με την πολυφωνία, με τον διάλογο με το να ακούει ο ένας τον άλλον.

 Άρα, εμείς εμμένουμε και επιμένουμε, εσείς φυσικά στο τέλος και ως Πλειοψηφία αποφασίζετε, αλλά επειδή η λογική που λέει ότι αποφασίζει μόνη της η Κυβερνητική Παράταξη δεν είναι μία δημοκρατική λογική, σας καλώ. Πρώτον, οπωσδήποτε για λόγους αν θέλετε και πολιτικής αξιοπιστίας, να μην προβείτε σε μία τόσο χονδροειδή διάκριση μεταξύ των Σωματείων. Αυτό το θεωρώ επιβεβλημένο και θεωρώ δεδομένο, ότι θα το κάνετε. Εξάλλου και σε προηγούμενες ακροάσεις Φορέων έχουν κληθεί, αν δεν κάνω λάθος και τα δύο Σωματεία. Δεν νομίζω ότι συνάδει με δημοκρατική λειτουργία από το να αποκλείετε ένα Σωματείο και να προάγεται το άλλο, ίσα - ίσα επιβεβαιώνει ακριβώς και αυτά που είπε η κ. Καραγεωργόπουλου αμέσως, προηγουμένως.

 Επίσης, επιμένουμε στην κλήση εκείνων των Φορέων που αντιπροσωπεύουν την υπεράσπιση των ανθρωπίνων δικαιωμάτων, γιατί άκουσα πάρα πολλούς Φορείς οι οποίοι έχουν μία τεχνική αναφορά - και είναι καλό να ακούσουμε και την τεχνική αναφορά και την τεχνοκρατική αναφορά – εμείς δεν έχουμε αντίρρηση, αλλά τα ζητήματα αυτά που άπτονται του πυρήνα της δημοκρατίας και των ανθρωπίνων ελευθεριών δεν πρέπει να συζητιούνται, χωρίς να ακούγονται εκείνοι Φορείς που είναι ταγμένοι από την Πολιτεία.

 Θυμίζω ότι η Εθνική Επιτροπή Δικαιωμάτων του Ανθρώπου (ΕΕΔΑ) είναι το επίσημο Όργανο της Πολιτείας για την προστασία των ανθρωπίνων δικαιωμάτων και ο Συνήγορος του Πολίτη είναι η Συνταγματική Ανεξάρτητη Αρχή που είναι ταγμένη για την προστασία των δικαιωμάτων των πολιτών.

**ΛΑΖΑΡΟΣ ΤΣΑΒΔΑΡΙΔΗΣ (Προέδρος της Επιτροπής):** Τον λόγο έχει η κυρία Τσαπανίδου.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ, (Εισηγήτρια της Μειοψηφίας):** Πολύ σύντομα, κύριε Πρόεδρε. Θα ήθελα και εμείς να επιμείνουμε, να καταγραφεί ότι επιμένουμε, από τη στιγμή που έχετε αποφασίσει να καλέσετε το Σωματείο που εισηγείται η Κυβερνητική Παράταξη, να κληθούν και οι εκπρόσωποί του ΣΕΚΤ στη συνεδρίαση της Δευτέρας. Σας ευχαριστώ, πολύ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Απόστολος Πάνας, Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ».

**ΑΠΟΣΤΟΛΟΣ ΠΑΝΑΣ (Ειδικός Αγορητής της Κ.Ο. «ΠΑΣΟΚ- ΚΙΝΗΜΑ ΑΛΛΑΓΗΣ»):** Πρώτα απ’ όλα, αναγνωρίζω τη διανομή των Φορέων, έτσι όπως έγινε από την άποψη ότι έχουμε ένα 50% με 50% και σε ό,τι αφορά την συμπολίτευση και ό,τι αφορά την Αντιπολίτευση. Απλά, από τη στιγμή που κατατέθηκε άποψη από τον εκπρόσωπο και τον συνάδελφο της Νέας Δημοκρατίας για το συγκεκριμένο Σωματείο, θεωρούμε δεδομένο από την πλευρά σας, ότι θα είναι και οι εκπρόσωποι του (ΣΕΚΤ). Εν πάση περιπτώσει, συμπαρατασσόμαστε με την πρόταση που έχει κάνει η «ΠΛΕΥΣΗ ΕΛΕΥΘΕΡΙΑΣ».

 **ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Ελευθέριος Κτιστάκης, Εισηγητής της Πλειοψηφίας, για να ολοκληρώσουμε.

**ΕΛΕΥΘΕΡΙΟΣ ΚΤΙΣΤΑΚΗΣ (Εισηγητής της Πλειοψηφίας):** Για να ξεκαθαρίσουμε λίγο ένα ζήτημα. Εμείς δεν είχαμε καλέσει κανέναν όσον αναφορά την ρύθμιση του Κτηματολογίου. Επειδή, προέκυψε από τη συζήτηση και προέκυψαν διάφορα ζητήματα και μάλιστα, η Ειδική Αγορήτρια της «ΠΛΕΥΣΗ ΕΛΕΥΘΕΡΙΑΣ» επέμεινε πάρα πολύ, γι’ αυτό ζητήσαμε να κληθεί ένας μόνο Φορέας που είναι ο Πανελλήνιος Σύνδεσμος του Κτηματολογίου (ΠΑΝΣΕΚΤ), αυτόν ζητήσαμε, προκειμένου να διασαφηνιστούν κάποια πράγματα και επαναλαμβάνω, είναι ο μοναδικός που έχουμε καλέσει Φορέα, για τη ρύθμιση του κτηματολογίου.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Εμμανουήλ Συντυχάκης, Ειδικός Αγορητής της Κ.Ο. «Κομμουνιστικό Κόμμα Ελλάδος».

 **ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΟΣ»):** Ναι, πράγματι, νομίζω ότι δεν είναι φρόνιμο να γίνεται επιλεκτική πρόσκληση σε ένα Σωματείο και μάλιστα, όταν υπάρχει προηγούμενο. Θυμάμαι, στην προηγούμενη συζήτηση για το Κτηματολόγιο, ότι είχανε δεχτεί «bullying» οι εργαζόμενοι από τον ίδιο τον κ. Κυρανάκη, σε αυτή εδώ την Αίθουσα, παράνομα, με την απεργία και τα λοιπά. Κατά συνέπεια, θεωρούμε ως δημοκρατικό δικαίωμα, να έρθει το Σωματείο (ΣΕΚΤ), και να παρίσταται, δηλαδή, να πάρουν το λόγο και να τοποθετηθούν πάνω στα προβλήματα που αφορούν τους εργαζόμενους του Κτηματολογίου, δηλαδή, θα συμφωνήσουμε με την πρόταση της κυρίας Καραγεωργοπούλου, από την «ΠΛΕΥΣΗ ΕΛΕΥΘΕΡΙΑΣ».

 **ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κατανοητό, κύριε Συντυχάκη.

 Εσείς, κύριε Κτιστάκη, για να το καταλάβω, συμφωνείτε με αυτό που ζητά η Αντιπολίτευση ή όχι;

 **ΕΛΕΥΘΕΡΙΟΣ ΚΤΙΣΤΑΚΗΣ (Εισηγητής της Πλειοψηφίας):** Όχι, κύριε Πρόεδρε, είναι ο Πανελλήνιος Σύνδεσμος αυτό που προτείναμε, καλύπτει όλους τους εργαζόμενους.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Εισηγήτρια της Μειοψηφίας):** Παρακαλώ, είναι αδύναμος Σύλλογος και βρίσκεται ο άλλος Σύλλογος υπό διωγμό. Παρακαλώ, να ληφθεί υπόψιν.

**ΖΩΗ ΚΩΝΣΤΑΝΤΟΠΟΥΛΟΥ (Προέδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»:** Αςτους ακούσουμε και τους δυο. Είναι τώρα δυνατόν να λέτε…

**ΕΛΕΥΘΕΡΙΟΣ ΚΤΙΣΤΑΚΗΣ (Εισηγητής της Πλειοψηφίας):** Κύριε Πρόεδρε, έχω τον λόγο, μπορώ;

**ΑΠΟΣΤΟΛΟΣ ΠΑΝΑΣ (Ειδικός Αγορητής της Κ.Ο. «ΠΑΣΟΚ- ΚΙΝΗΜΑ ΑΛΛΑΓΗΣ»:** *(μιλάει εκτός μικροφώνου)*

 **ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κύριε Πάνα, σας παρακαλώπολύ. Κύριε Κτιστάκη, ολοκληρώστε.

**ΕΛΕΥΘΕΡΙΟΣ ΚΤΙΣΤΑΚΗΣ (Εισηγητής της Πλειοψηφίας):** Αν μου επιτρέπετε, δεν θα αργήσουμε σε αυτό το νομοσχέδιο με την προκείμενη ρύθμιση, αν και ποιος είναι υπό διωγμό.

**ΖΩΗ ΚΩΝΣΤΑΝΤΟΠΟΥΛΟΥ (Προέδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»:** Άρα, δεν θα τους φιμώσετε, λοιπόν, να τους αποκλείσατε, ενώ έχουνε λέγειν.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κύριε Κτιστάκη, είναι κατανοητό.

**ΕΛΕΥΘΕΡΙΟΣ ΚΤΙΣΤΑΚΗΣ (Εισηγητής της Πλειοψηφίας):** Επαναλαμβάνω, δεν θα λύσουμε επ’ ευκαιρία αυτού του νομοσχεδίου, αν υπάρχουν περαιτέρω ζητήματα, ξεχωριστά ζητήματα και άλλα και αν αυτό είναι το Προεδρικό Διάταγμα που είπε η κυρία Ειδική Αγορήτρια στο ΣτΕ.

 Έχουμε μια συγκεκριμένη ρύθμιση την οποία πρόκειται να συζητήσουμε και στην Ολομέλεια. Επ’ αυτής της συγκεκριμένης ρύθμισης για το Κτηματολόγιο, έχουμε καλέσει τον Πανελλήνιο Σύνδεσμο.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Εισηγήτρια της Μειοψηφίας):** Ο σκοπός αυτής της Επιτροπής δεν είναι να ακροάζεται τους Φορείς, έτσι ώστε να συμπληρώσει μια σφαιρική ενημέρωση, να έχει μια σφαιρική εικόνα;

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Για το νομοσχέδιο όμως.

 **ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Εισηγήτρια της Μειοψηφίας):** Με πρόσφατη επίθεση, κυβερνοεπίθεση για το νομοσχέδιο, λοιπόν το θέμα. Στο κτηματολόγιο σε ένα θέμα τόσο ευαίσθητο και κρίσιμο, ζητάτε να κληθεί ο ένας Σύλλογος ο οποίος απαριθμεί ελάχιστα Μέλη σε σχέση με την ΣΕΚΤ με το Σωματείο Εργαζομένων στο Κτηματολόγιο και ενώ ζητούμε να έρθει συμπληρωματικά και ο ΣΕΚΤ, εσείς το αρνείστε, με ποια λογική;

Δεν θέλετε να έχουμε σφαιρική ενημέρωση;

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Το εξήγησα. Το εξήγησα, κυρία Τσαπανίδου.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Εισηγήτρια της Μειοψηφίας):** Μια σφαιρική ενημέρωση και ο κόσμος να καταλάβει τι ακριβώς συμβαίνει εκεί.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):**  Εντάξει. Λοιπόν, για να το κλείσουμε. Κύριε Κτιστάκη, ακουστήκατε, έχουν ακουστεί όλες οι απόψεις. Να πω δύο πράγματα πριν κάνω την οριστική μου πρόταση. Κυρία Κωνσταντοπούλου, η αλήθεια είναι ότι αυτή η Επιτροπή στη διαδικασία κλήσεως των Φορέων και συζήτησης των νομοσχεδίων και ακρόασης των Φορέων αυτών, από την Επιτροπή έχει κάνει μια πολύ μεγάλη πρόοδο. Έχει κάνει πολύ μεγάλη πρόοδο και με τη δικιά σας πολύ ουσιαστική συμμετοχή, εννοώ της «ΠΛΕΥΣΗΣ ΕΛΕΥΘΕΡΙΑΣ – ΖΩΗ ΚΩΝΤΑΝΤΟΠΟΥΛΟΥ».

Γνωρίζετε πώς ξεκίνησε αυτή η Επιτροπή να ακροάζεται τους φορείς. Έχουμε μια φυσική παρουσία εδώ πολύ μεγάλη, κάτι που δεν υπήρχε όταν ξεκινήσαμε. Επίσης, το Προεδρείο έχει αποδείξει, και σε συνεννόηση με τον Πρόεδρο της Βουλής, ότι, όλες τις φορές που συνεδριάσαμε, καλέσαμε πολύ περισσότερους από τους δέκα που προβλέπει ο Κανονισμός της Βουλής και σε αυτό έχετε συμβολή και συμμετοχή.

 Εγώ, λοιπόν, επειδή δεν ήθελα να το χαλάσω και βλέπετε, ότι με πολύ μεγάλη άνεση σε αυτό το νομοσχέδιο τηρήσαμε τις προθεσμίες όσο μπορούσαμε περισσότερο, πρότεινα, αντί για δέκα να είναι δεκαοχτώ. Επίσης, πρότεινα, να γίνουν δεκτές οι προτάσεις της Συμπολίτευσης και με ένα μεγάλο μέρος των προτάσεων της Αντιπολίτευσης φτάσαμε στους 18 φορείς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»:** Νομίζω ότι την Αρχή Διασφάλισης του Απορρήτου των Επικοινωνιών την αναφέρατε δυο φορές στους 18.

 **ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Είναι μια δικιά σας πρόταση. Το άλλο ήταν το Προσωπικών Δεδομένων.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»:** Την έχετε περιλάβει την Αρχή Προστασίας Δεδομένων Προσωπικού Χαρακτήρα; Μη το χαλάσουμε, γιατί θα είναι μεγάλο πλήγμα σε σχέση με τους εργαζομένους. Θα εκτεθεί πολύ η Κυβέρνηση και νομίζω ότι, τελικά, και ο Υπουργός θέλει να κληθούν. Κύριε Υπουργέ, αυτό το νεύμα δεν κάνατε; Να κληθούν; Ο κύριος Υπουργός λέει να κληθούν.

**ΔΗΜΗΤΡΗΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Δεν μπορώ να επιμείνω μετά τη τοποθέτηση του κ. Κτιστάκη. Άρα, είναι οι 18 φορείς που καλέσαμε. Επίσης, δεν μπορώ να επιμείνω, γιατί δεν θα αποφασίσω εγώ. Είναι πρόταση. Η πλειοψηφία δεν δέχεται.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Ακούστε να σας πω. Εδώ, δεν υπάρχει ένας συνωστισμός φορέων, γενικώς. Επιπλέον, 9 και θα μπορούσαμε να προτείνουμε και έναν ακόμη. Τίθεται υπό κοινοβουλευτική δίωξη ο φορέας αυτός; Διότι, όταν τοποθετείστε από τη θέση του Προέδρου μιας Επιτροπής και αποκλείετε ένα φορέα και μάλιστα υπάρχει συγκεκριμένο ιστορικό της υπόθεσης, αντιλαμβάνεστε, ότι τίθεται υπό κοινοβουλευτική δίωξη.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κύριε Συντυχάκη, δεν αποκλείω κανένα φορέα. Δεν παίρνω την απόφαση εγώ. Αντιλαμβάνεστε, όμως, μετά τη τοποθέτηση του Εισηγητή της Πλειοψηφίας, ότι δε θέλει να κληθεί.

 **ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»:** Να ψηφίσουμε. Είμαστε 7 άτομα.

 **ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Δεν υπάρχει ψηφοφορία, είναι δια του Εισηγητή και δια της Πλειοψηφίας. Ολοκληρώσαμε και καταγράφηκαν οι απόψεις. Οι φορείς είναι οι συγκεκριμένοι που πρότεινα και έγιναν δεκτοί από τον Εισηγητή της Πλειοψηφίας.

 **ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»:** Κύριε Υπουργέ, τοποθετηθείτε για το θέμα αυτό, γιατί είναι πάρα πολύ σοβαρό και θα σας συνοδεύει.

 **ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Παπαστεργίου.

 **ΔΗΜΗΤΡΗΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Κύριε Πρόεδρε, κυρίες και κύριοι βουλευτές, συζητάμε σήμερα για ένα νομοσχέδιο το οποίο είναι λίγο τεχνικό, αλλά κατά τα άλλα, έχει πάρα πολύ ενδιαφέρον γιατί στην ουσία συνοδεύει ένα πολύ μεγάλο κομμάτι της κοινωνικής ζωής των υπηρεσιών που έχουμε, των υπηρεσιών κοινωνικής ωφέλειας, πάρα πολλά και σημαντικά κομμάτια της ζωής μας.

Η Κυβερνοασφάλεια δεν είναι κάτι καινούργιο. Προέκυψε ως αναγκαιότητα, από την εποχή που βγήκαν τα πρώτα πληροφοριακά συστήματα και η Ευρώπη προφανώς σε όλη αυτή την ανάγκη για φυσική αλλά και ηλεκτρονική ασφάλεια τη διέγνωσε αρκετά νωρίς, γι αυτό και το 2016 ξεκίνησε και εκ των υστέρων προχώρησε διάφορα νομοθετήματα, Οδηγίες και Κανονισμούς για αυτή. Είχε ξεκινήσει, για παράδειγμα, τότε το 2016, το 2018 και το 2020, με ενσωμάτωση από τη δική μας νομοθεσία της πρώτης Οδηγίας για την Κυβερνοασφάλεια που τότε είχαν κρίνει ως πολύ κρίσιμους τομείς μέσα στους οποίους ήταν και οι τηλεπικοινωνίες.

Τι άλλαξε από το 2020 και προφανώς, ακόμα περισσότερες ψηφιακές υπηρεσίες, ακόμα περισσότερα διασυνδεδεμένα συστήματα, ακόμα μεγαλύτερη ανάγκη για ασφάλεια, ακόμα περισσότερες συναλλαγές και οικονομικές αλλά και σε επίπεδο διοικητικών υπηρεσιών, οπότε, ως ώριμο φρούτο, την «NIS2», με τον ν.2555 ήρθε η ανάγκη για μια καινούργια Ευρωπαϊκή Οδηγία, την «NIS2», προκειμένου πλέον να καλύψουμε όλα αυτά τα οποία και νωρίτερα με πολύ μεγάλη ακρίβεια και επιτυχία ο κ. Κτιστάκης ανέφερε.

Αλήθεια, ποιους αφορά η «ΝIS 2»; Καλό είναι να διευκρινίζουμε ότι, αφορά μεσαίες και μεγάλες επιχειρήσεις, όπως αυτές αναφέρονται στις Ευρωπαϊκές Οδηγίες, δηλαδή επιχειρήσεις από 50-250 εργαζόμενους οι μεσαίες και πάνω από 50 εκατομμύρια.

 Ποιους αφορά αυτή η Οδηγία;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Θέλει να πει για τους εργαζόμενους μετα, οπότε κερδίζει χρόνο.

**ΔΗΜΗΤΡΙΟΣ ΠΑΠΑΣΤΕΡΓΙΟΥ ( Υπουργός Ψηφιακής Διακυβέρνησης):** Όσο χρόνο δε θέλετε να σας πω για τους εργαζόμενους και τι κερδίζουν από τη λειτουργία των υπηρεσιών τους και ευχαριστώ να μου το θυμίζετε συχνά να μιλάω αργά.

Άρα οι μεσαίες επιχειρήσεις αφορούν σε επιχειρήσεις με 50 έως 250 άτομα προσωπικό και τζίρο πάνω από 50 εκατομμύρια, μεγάλες επιχειρήσεις, είναι οι επιχειρήσεις που υπερβαίνουν αυτά τα δύο όρια.

Σε ποιους τομείς αλήθεια απευθύνεται η «ΝIS 2»; Απευθύνεται σε προφανείς, θα έλεγα τομείς, οι οποίοι αν βληθούν από ζητήματα Κυβερνοασφάλειας, αν δεχτούν επιθέσεις και πέσουν οι υπηρεσίες τους, θα έχουμε σοβαρά ζητήματα στην κοινωνική και οικονομική ζωή, στην ενέργεια, στις μεταφορές, στην υγεία, στα απόβλητα, προφανώς στις τηλεπικοινωνίες από πριν, ψηφιακές υποδομές, στο Δημόσιο, το οποίο μέχρι σήμερα δεν ήταν υποχρεωμένο να ακολουθεί τις Οδηγίες της «ΝIS 1», ταχυμεταφορές και έχουμε δει τι είχε συμβεί στο παρελθόν, χημική βιομηχανία, γενικά όλη η αλυσίδα η εφοδιαστική, κατασκευές, έρευνα.

Αν όλα αυτά ακούγονται λίγο παράξενα στα αυτιά ενός ουδέτερου ακροατή, θα μετέφερα ίσως κάποια παραδείγματα, τα οποία δείχνουν τη σημασία του να ακολουθούμε συγκεκριμένες διαδικασίες σε όλα αυτά. Για παράδειγμα, τι θα γινόταν αν το καλοκαίρι στο Λιμάνι του Πειραιά, γινόταν μία Κυβερνοεπίθεση στο σύστημα έκδοσης εισιτηρίων; Χάος, για αρκετές μέρες ή έστω και ώρες, δεν θα μπορούσαν να εκδοθούν εισιτήρια με ό,τι αυτό συνεπάγεται στην εξυπηρέτηση των πολιτών ή στον τουρισμό. Τι θα γινόταν; Που έχει γίνει, κατά κόρον, αν γινόταν μία επίθεση σε μία φαρμακοβιομηχανία, πόσο σημαντικό θα ήταν, πόσο κρίσιμο, αλλά και πόσο επώδυνο θα ήταν εάν μία φαρμακαποθήκη δεν μπορούσε να εφοδιάσει με τα απαραίτητα φάρμακα στην Αθήνα ή στην Περιφέρεια για κάποιες ημέρες ή ώρες;

Όλα αυτά, λοιπόν, έρχονται να απαντηθούν και να καλυφθούν από την «ΝIS 2» για το πώς, λοιπόν, όλοι αυτοί οι φορείς, όλοι αυτοί οι κλάδοι, όλες αυτές οι επιχειρήσεις, θα μπορέσουν να κάνουν κάτι πάρα πολύ απλό, να ακολουθούν συγκεκριμένους όρους, διαδικασίες, προϋποθέσεις, συστήματα, προκειμένου να βρίσκονται καθημερινά σε ένα επίπεδο ασφάλειας τέτοιο που θα μπορεί να εγγυηθεί τουλάχιστον ένα μίνιμουμ - κρατήστε το αυτό - χαρακτηριστικών και προϋποθέσεων προκειμένου να λειτουργούν με ασφάλεια.

Πώς μπορεί, λοιπόν, αυτό το μίνιμουμ των προϋποθέσεων να ισχύει; Πρέπει κάποιος να είναι πάντα δίπλα τους, να θυμίζει ποια είναι τα ζητήματα που έχουν να αντιμετωπίσουν, να τους ενημερώνει για πρακτικές και λύσεις που υπάρχουν και βέβαια, να ελέγχει αν τελικά, αφού περάσει ένα στάδιο προσαρμογής, όλα αυτά, τηρούνται.

Μπορούν να είναι πολλοί αυτοί οι φορείς; Αυτές οι αρχές που θα κάνουν αυτή τη δουλειά; Η Ευρωπαϊκή πρακτική και γι’ αυτό έγινε η «ΝIS 2», δείχνει πως όταν μια πληροφορία είναι ευθύνη, είναι αρμοδιότητα, ανήκει σε πολλούς, τότε πολλές φορές κατακερματίζεται και χάνεται η ολότητα της πληροφορίας ή η ευθύνη, όπως θα πρέπει να υπάρχει και να αποδοθεί όταν κάτι δεν λειτουργήσει με τον τρόπο που θα πρέπει.

Γι’ αυτό και γενικά στην Ευρωπαϊκή Οδηγία 2022/2555, γίνεται αναφορά σε καταρχήν μία Αρχή, ή Φορέα, ο οποίος θα είναι αρμόδιος αυτός και αυτός ο Φορέας είναι η Εθνική Αρχή Κυβερνοασφάλειας, την οποία εγκαίρως είχαμε φροντίσει να δημιουργήσουμε τον Μάρτη που μας πέρασε.

Είναι αυτή, η οποία ακριβώς θα κάνει όλα όσα προανέφερα, θα καθίσει να αναλύσει τους κινδύνους που υπάρχουν σε όλους αυτούς τους τομείς. Είναι αυτή, η οποία θα ενημερώσει τις επιχειρήσεις, οι οποίες πλέον, υπόκεινται στον έλεγχο της «ΝIS 2», ότι θα πρέπει να λάβουν τα μέτρα, να βάλει τα χρονικά περιθώρια, να πιστοποιήσει τις εταιρείες, οι οποίες θα πάνε πλέον δίπλα στις επιχειρήσεις και τους φορείς να κάνουν όλη αυτή την τεχνική δουλειά και φυσικά θα κάνει τους σχετικούς ελέγχους.

Παράλληλα, θα κάνει κάτι πάρα πολύ σημαντικό. Πολλές φορές όταν γίνονται επιθέσεις, χάνεται αυτή η αρχική πληροφορία ότι δηλαδή μία τράπεζα, ένας φορέας ενέργειας, βλήθηκε από μία κυβερνοεπίθεση και θα μπορούσε αν αυτή η πληροφορία κυκλοφορούσε πολύ γρήγορα και ο τρόπος, με τον οποίο έγινε, να λάβουν τα μέτρα τους να κάνουν αναβαθμίσεις λογισμικού, πιθανώς και κάποιες άλλες αντίστοιχες εταιρείες. Άρα είναι πάρα πολύ σημαντικό, πάρα πολύ κρίσιμο, αυτή η πληροφορία να υπάρχει σε ένα σημείο και αυτή η πληροφορία, να μεταδίδεται πάρα πολύ γρήγορα στους υπόλοιπους αντίστοιχους φορείς.

Εξίσου σημαντικό είναι το να μπορούμε να ανακάμψουμε από τέτοιες επιθέσεις και αλίμονο σε όποιον πιστέψει ότι μπορούμε να είμαστε 100% ασφαλείς και ότι δεν χρειάζεται σε κανένα σημείο και σε καμία περίπτωση να έχουμε έτοιμες δεύτερες υποδομές εφεδρικές υποδομές, αλλά και ανθρώπους που θα έρθουν να μας βοηθήσουν να κάνουμε αυτή την επαναφορά σε λειτουργία. Αυτή λοιπόν η κοινή Ομάδα Άμεσης Απόκρισης είναι και ορίζετε η Εθνική Αρχή Κυβερνοασφάλειας όταν με το καλό βρει το προσωπικό και τη στήσει, όμως μέχρι τότε συνεχίζουμε και στηριζόμαστε στην εξαιρετικά καλή ομάδα που υπάρχει στις Ένοπλες Δυνάμεις.

 Παράλληλα κάνουμε πιστοποιήσεις, κάνουμε ελέγχους και βέβαια θα πρέπει η Εθνική Αρχή Κυβερνοασφάλειας να βάλει και τα απαραίτητα πρόστιμα, όταν επανειλημμένα κάποιες επιχειρήσεις αρνούνται να κάνουν αυτά τα οποία η λογική αλλά και η τεχνολογία επιβάλλει για την Κυβερνοασφάλεια και φυσικά συνεργάζεται με όλους τους απαραίτητους φορείς. Πάμε λίγο τώρα να δούμε μερικά ειδικά θέματα τα οποία ακούστηκαν και ευχαριστώ πάρα πολύ για την πολύ σημαντική συζήτηση που μέχρι σήμερα έγινε.

 Νομίζω, πως το μείζον θέμα και αυτό το οποίο κυρίως οφείλουμε να απαντήσουμε είναι τι γίνεται από την Αρχή Διασφάλισης του Απορρήτου των Επικοινωνιών. Κατ’ αρχάς είναι άλλο πράγμα το απόρρητο. Το απόρρητο είναι το να μην μπαίνει κάποιος μέσα σε μια επικοινωνία που έχω μαζί σας, στα μηνύματα που στέλνω, στα e-mail που στέλνω και τα υποκλέπτουν για αλλότριους σκοπούς.

Η Κυβερνοασφάλεια το να κτίσει ένα τεχνικό τείχος γύρω από τις επικοινωνίες είναι ένα άλλο κομμάτι, τα όρια του οποίου μπορεί όντως για κάποιους ανθρώπους οι οποίοι δεν ασχολούνται με την τεχνολογία να μην είναι τόσο ευδιάκριτα. Τι κάνουμε λοιπόν και τι λέμε με τον νόμο μας. Να ξεκαθαρίσουμε ότι δεν υπάρχει κανένα θέμα σε σχέση με την ύπαρξη λειτουργίας και αυτονομίας της Αρχής Διασφάλισης του απορρήτου των επικοινωνιών.

 Στο άρθρο 29, και ξεκινάω από αυτό πριν πάμε στο 32. Σημειώνουμε ότι η Αρχή Διασφάλισης του Απορρήτου των Επικοινωνιών δίνεται στο πλαίσιο των αρμοδιοτήτων της να υποχρεώνει τους παρόχους δημοσίων δικτύων ηλεκτρονικών επικοινωνιών ή διαθέσιμων στο κοινό υπηρεσιών ηλεκτρονικών επικοινωνιών, να λαμβάνουν ενισχυμένα μέτρα Κυβερνοασφάλειας. Δεν μιλάμε πουθενά για το απόρρητο, γιατί το νομοσχέδιο δεν αφορά το απόρρητο, το ξεκαθαρίζουμε, πέρα των προβλεπόμενων στις λοιπές διατάξεις του παρόντος μέρους και στην δεύτερη παράγραφο ότι η πάροχοι δημόσιων δικτύων οφείλουνε στην ουσία να κοινοποιούν αμελλητί κάθε περιστατικό που έχει σημαντικό αντίκτυπο και λοιπά κλπ.

 Στην ουσία, στο άρθρο 29, ξεκαθαρίζουμε τι κάνει η ΑΔΑΕ παράλληλα με την Εθνική Αρχή Κυβερνοασφάλειας. Στην ουσία αυτό το οποίο λέμε είναι ότι η Εθνική Αρχή Κυβερνοασφάλειας κάνει οριζόντια σε όλους αυτούς τους φορείς που περιγράφονται στην «NIS 2», αυτά τα οποία πρέπει. Οι τηλεπικοινωνίες ανήκαν ούτως η άλλως ήδη σε όλο αυτό το πεδίο από την «ΝΙS 1». Δεν ερχόμαστε να καταργήσουμε οτιδήποτε έκανε η ΑΔΑΕ μέχρι σήμερα, τουναντίον ερχόμαστε να κάνουμε ακόμα πιο ασφαλείς τις τηλεπικοινωνίες, γιατί η Εθνική Αρχή Κυβερνοασφάλειας κάνει αυτό το οποίο οφείλει βάσει της «NIS 2» και η ΑΔΑΕ συνεχίζει να κάνει αυτά τα οποία έκανε και νωρίτερα.

 Τι καταργούμε στο περιβόητο άρθρο 32, το οποίο στην ουσία δεν αναφέρει τίποτα το ουσιαστικό. Να το διαβάσω για να μην δημιουργούνται παρερμηνείες. Καταργούμε τις διατάξεις στο άρθρο 32. Με την έναρξη ισχύος του παρόντος μέρους καταργούνται τα άρθρα 148 περί Ασφάλειας Δικτύων και Υπηρεσιών και 149 περί εφαρμογής και επιβολής του νόμου 47/27 του 2020. Τι λένε τα άρθρα αυτά; Να τα δούμε λιγάκι για να μας φύγει από το μυαλό ότι πάμε να πειράξουμε οτιδήποτε έχει να κάνει με την ανεξαρτησία και το απόρρητο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ»):** Δεν μας περνάει καθόλου αυτό από το μυαλό. Καθόλου.

 **ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Εισηγήτρια της Μειοψηφίας):** (*Μιλάει εκτός μικροφώνου)*

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Θα χαιρόμουν πάρα πολύ αν δεν με διακόπτετε, όπως εσείς δεν θα θέλατε να σας διακόπτουν, διότι εξυπνάδες ξέρουμε να λέμε και εμείς, όπως και εσείς δεν πάτε πίσω. Δεν πειράζει, ακούτε μόνο αυτό που θέλετε και αυτή, είναι η αλήθεια, είναι καλή η τακτική. Λοιπόν, τους φορείς θα τους ακούσουμε τη Δευτέρα ούτως ή άλλως, οπότε μη βιάζεστε να προδικάσετε εκτός αν έχετε φροντίσει να το έχετε κάνει νωρίτερα αυτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ»):** Έχει κάνει κριτική η ΑΔΑΕ σε αυτές τις διατάξεις.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Σας παρακαλώ, κυρία Πρόεδρε, μην διακόπτετε. Ο Υπουργός σας άκουσε με πολύ μεγάλη προσοχή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ»):** Ναι, τον ακούμε και εμείς και δεν μας περνάει καθόλου από το μυαλό, αλλά θέλουμε να παρέμβει στο έργο της ΑΔΑΕ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κυρία Πρόεδρε, θα σας δώσω τον λόγοκαι θα σχολιάσετε μετά.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Εάν έχω την άδεια της κυρίας Κωνσταντοπούλου, να συνεχίσω. Σας ευχαριστώ πολύ. Πόση ώρα θα μου δώσετε για να μιλήσω;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ»):** Όση εσείς θέλετε, διότι εμείς δεν κλείνουμε τα μικρόφωνα.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Σας ευχαριστώ, είσαστεπολύ καλή.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Παρακαλώ, παρακαλώ.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):**  Δεν αφήνετε τον κόσμο να μιλήσει. Λοιπόν, στο άρθρο 148 και στο άρθρο 149, δεν υπάρχει καμία μα καμία αναφορά σε οτιδήποτε έχει να κάνει με το απόρρητο. Το άρθρο 148, φέρει και τον τίτλο Ασφάλεια Δικτύων και Υπηρεσιών και μιλάμε καθαρά για Ψηφιακές Υπηρεσίες Κυβερνοασφάλειας τα οποία μέχρι τότε το έκανε μόνο η ΑΔΑΕ, γιατί δεν υπήρχε η Εθνική Αρχή Κυβερνοασφάλειας. Στο άρθρο 149, γίνεται αναφορά για την υποβολή των προστίμων όπως και στο άρθρο 30 του παρόντος νομοσχεδίου και ερχόμαστε με τις εξουσιοδοτικές ώστε να συνεχίσουμε να δίνουμε τη δυνατότητα στην ΑΔΑΕ να το κάνει.

Άρα, να ξεκαθαρίσουμε ότι σε κανένα σημείο του νομοσχεδίου δεν υπάρχει οποιαδήποτε υπόνοια ότι πάμε να αφαιρέσουμε αρμοδιότητες σίγουρα για το απόρρητο -δεν αφορά το απόρρητο των επικοινωνιών, το νομοσχέδιο- αλλά ούτε και για τις τεχνικές ευθύνες ή αρμοδιότητες που η ΑΔΑΕ έχει σε σχέση με την Κυβερνοασφάλεια. Αυτό νομίζω πως πρέπει να γίνει ξεκάθαρο, για να μην επανερχόμαστε συνεχώς στις ίδιες συζητήσεις.

Πάμε να δούμε μερικά από τα υπόλοιπα ζητήματα, τα οποία έχουν τεθεί. Πρώτον, αν καθυστερήσαμε να φέρουμε το νομοσχέδιο. Το νομοσχέδιο, όντως η «NIS 2» θα πρέπει να ενσωματωθεί στις 17 Οκτωβρίου στις εθνικές νομοθεσίες. Μόνο 6 κράτη σε όλη την Ευρώπη μέχρι σήμερα το έχουν πράξει και για αυτό όχι απλά η Ευρωπαϊκή Ένωση δεν έχει καλέσει τα κράτη είτε δεν τα έχει εγκαλέσει και δεν έχει βάλει πρόστιμα, αλλά τουναντίον ξέρει πάρα πολύ καλά ότι είναι μια διαδικασία και μια νομοθεσία, η οποία δεν είναι εύκολη, για αυτό και δίνει το χρόνο που απαιτείται στα κράτη να κάνουν αυτή την ενσωμάτωση. Συνεπώς, δεν υπάρχει καμία καθυστέρηση και σε καμία περίπτωση φυσικά δεν υπάρχει οποιοδήποτε ζήτημα για πρόστιμα.

Τι κάνουμε με τις μικρές επιχειρήσεις, ειπώθηκε επίσης και γιατί βάζουμε μόνο αυτές που είναι πάνω από 50 εργαζομένους; Κατ’ αρχάς, θα πρέπει να έχουμε κατά νου ότι είτε εμπίπτουμε είτε όχι στη «NIS 2», η Κυβερνοασφάλεια είναι κάτι το οποίο θα πρέπει να το έχουμε στο μυαλό μας όταν τα συστήματά μας διαλειτουργούν και είναι συνδεδεμένα στο δίκτυο.

Συνεπώς, δεν απαγορεύει από καμία μικρή επιχείρηση να κάνει όλα όσα είναι αυτονόητα προφανή και τεχνικά επαρκή για να είναι ασφαλή. Οι δήμοι είναι μέσα στην «NIS 2», όπως εμείς επιλέξαμε να κάνουμε και χωρίς αυτό να είναι προαπαιτούμενο από την ευρωπαϊκή οδηγία, ακριβώς επειδή γνωρίζοντας πολύ καλά τον χώρο της αυτοδιοίκησης έχουμε δει ότι υπήρχαν πολύ σοβαρά ζητήματα στο παρελθόν με κυβερνοεπιθέσεις, με ransomware, με κλειδώματα στην ουσία των δεδομένων των δήμων και των εφαρμογών, με την αναζήτηση λύτρων, προκειμένου αυτά να απελευθερωθούν.

Τι θέλουμε λοιπόν να κάνουμε με τη «NIS 2;» Να βάλουμε τους δήμους σιγά σιγά σε μια πρώτη νέα διαδικασία διασφάλισης των λειτουργιών, προφανώς και των δεδομένων των πολιτών και δεν ερχόμαστε το κάνουμε μόνο έχοντας μια οδηγία, αλλά την ίδια ώρα έχουμε ήδη βγάλει στον αέρα μία πρόσκληση με 8,5 εκατομμύρια για κάποιες πρώτες δράσεις Κυβερνοασφάλειας και δεν είναι οι μόνες, γιατί να θυμίσω ότι στα έργα των Smart Cities, όπως αυτά τρέχουν μέσω του ΕΣΠΑ του Ταμείου Ανάκαμψης και του «Αντώνης Τρίτσης» πάνω από μισό δισεκατομμύριο πηγαίνουν σε έργα πληροφορικής. Πάρα πολύ δήμοι εξ αυτών, έχουν ήδη επιλέξει ζητήματα, θέματα αλλά και πλατφόρμες και εξοπλισμό Κυβερνοασφάλειας ακριβώς για τον ίδιο λόγο.

Για τις δεξιότητες που ανέφερε ο κ. Πάνας, έχει απόλυτο δίκιο. Το τεράστιο ζήτημα το οποίο υπάρχει και ειπώθηκε και τον κύριο Ηλιόπουλο νωρίτερα, είναι το αν υπάρχουν αυτές οι δεξιότητες και αν υπάρχει ατομική ευθύνη σε όλο αυτό. Προφανώς κανένα σύστημα, όσο ασφαλές κι αν είναι, όσο αναβαθμισμένο και αν είναι, δεν θα σε γλιτώσει αν εσύ θέλεις, σώνει και καλά, να ανοίξεις κάποια αρχεία, να μπεις σελίδες, οι οποίες πιθανώς να μην φαίνονται ασφαλείς, πάντως σου δίνει τη δυνατότητα να το κάνεις, γι' αυτό και στο πρόγραμμα της απόκτησης ψηφιακών δεξιοτήτων, το οποίο πέρσι το καλοκαίρι είχε βγει στον αέρα και αφορούσε στους κοινωνικούς εταίρους, κατεβάσαμε την πρόσκληση, προκειμένου να κάνουμε αυτό ακριβώς, να μην ζητήσουμε και πάλι μόνο γνώσεις σε σουίτες γραφείου. -αρκετά νομίζω, έχουμε μάθει όλοι να δουλεύουμε τα βασικά σε όλα αυτά- αλλά ζητήσαμε και πιο προηγμένες γνώσεις, δηλαδή γνώσεις σε βασικά ζητήματα τεχνητής νοημοσύνης και Κυβερνοασφάλειας. 62 εκατομμύρια ευρώ για τους κοινωνικούς εταίρους, κατατέθηκαν 17 αιτήσεις, είμαστε ακριβώς τώρα στη φάση της αξιολόγησης και έρχεται δεύτερο πρόγραμμα, πιθανώς να βγήκε σήμερα στον αέρα, που αφορά σε ίδιες εξειδικευμένες γνώσεις για τον δημόσιο τομέα.

Οι απειλές προφανώς και αυξάνονται. Έχει δίκιο ο κύριος Γκρίτζαλης στην έκθεσή του γι’ αυτό και την ίδια ώρα είναι στον αέρα ο διαγωνισμός με 82 εκατομμύρια για τις πολύ βασικές υποδομές του Ελληνικού Δημοσίου -ελπίζουμε και αυτός να τελεσφορήσει- για τον οποίον υπήρξε τεράστιο ενδιαφέρον πάρα πολλών επιχειρήσεων.

 Ο κ. Ηλιόπουλος, ανέφερε για τα θέματα των όρων που θα πρέπει να μπουν. Αυτό ακριβώς κάνει το νομοσχέδιο. Όρους και διαδικασίες βάζει. Και με τα λίγα στελέχη που έχουμε στο δημόσιο, προσπαθούμε πραγματικά και θέλω να ευχαριστήσω και όλη την ομάδα που ασχολήθηκε με το νομοσχέδιο, να κάνουμε όλα όσα προβλέπονται από την «NIS2». Για το δε ΚΕΤΕΑΚ δεν έχει δίκαιο, διότι αναφέρεται σε αρκετά σημεία. Το ΚΕΤΕΑΚ είναι το search της ΕΥΠ που αναφέρεται πολύ σαφώς και πολύ ευκρινώς για το τι πρόκειται να κάνει.

Για το θέμα του Κτηματολογίου και κλείνω με αυτό, το οποίο προέκυψε σήμερα. Να θυμίσω, ότι είναι 1 από τα 38 άρθρα. Δεν μιλάμε για τη κτηματογράφηση, μιλάμε για το λειτουργούν κτηματολόγιο. Άρα είναι κάτι το οποίο είναι μάλλον προφανές ότι μεταφέρουμε την καταληκτική ημερομηνία.

Για τα δε άρθρα που είναι εκτός «NIS 2» και έχουν ένα ενδιαφέρον, δύο κουβέντες. Πρώτον. Ερχόμαστε και κάνουμε κάτι πάρα πολύ σημαντικό για περιοχές οι δεν έχουνε τηλεοπτική κάλυψη των ελεύθερων καναλιών και υπάρχουν πολλές τέτοιες κυρίως στα σύνορα. Μαζί με την ΕΔΙΠΕ, έναν τεχνολογικό φορέα τον οποίο διαθέτουμε, ξεκινάμε μια προσπάθεια και μια διαδικασία να βάλουμε συστήματα για να μπορούν οι άνθρωποι να έχουν δωρεάν τα ελεύθερα ελληνικά τηλεοπτικά κανάλια. Κάτι το οποίο θα ξεκινήσει και πάρα πολύ σύντομα ο διαγωνισμός για τις διαδικασίες αυτές.

Και τέλος, μια τελευταία παράγραφος στο τελευταίο άρθρο, κάτι μάλλον αυτονόητο, ότι στα νοσοκομεία μας συνεχίζουμε και παρατείνουμε για έξι μήνες τη σύμβαση συντήρησης προκειμένου να υπάρχει ο εύλογος χρόνος για να τρέξουν εκ των υστέρων - την ίδια ώρα εννοώ - και οι σχετικοί διαγωνισμοί.

Ευχαριστώ πάρα πολύ για την πρώτη αυτή ανάγνωση και τις πρώτες παρατηρήσεις. Ούτως η άλλως, από τη φάση της διαβούλευσης στην οποία ορθά ειπώθηκαν και γράφτηκαν διάφορα, μέχρι το σχέδιο το οποίο ήρθε στα χέρια σας, υπήρξαν αυτές οι βελτιώσεις που νομίζω πως δίνουν το δικαίωμα σε όλους όσοι καλοπροαίρετα θέλουν να δουν τα νέα δεδομένα αλλά και τις νέες απαιτήσεις της Κυβερνοασφάλειας να ψηφίσουνε το νομοσχέδιο. Ευχαριστώ πάρα πολύ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Με την τοποθέτηση του κ. Υπουργού, ολοκληρώθηκε η συνεδρίαση. Ευχαριστώ πολύ όλους τους συναδέλφους για τη συμμετοχή τους στην Επιτροπή. Ανανεώνουμε τη συνάντησή μας για την ακρόαση των φορέων, τη Δευτέρα, 18 Νοεμβρίου 2024 στις 16.00΄.

 Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αθανασίου Χαράλαμπος, Αντωνίου Μαρία, Βεσυρόπουλος Απόστολος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Καραμανλής Αχ. Κωνσταντίνος, Κατσαφάδος Κωνσταντίνος, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Οικονόμου Ιωάννης (Γιάννης), Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Γιαννακοπούλου Κωνσταντίνα (Νάντια), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Μουλκιώτης Γεώργιος, Πάνας Απόστολος, Ακρίτα Έλενα, Καραμέρος Γεώργιος, Μπάρκας Κωνσταντίνος, Νοτοπούλου Αικατερίνη (Κατερίνα), Ξανθόπουλος Θεόφιλος, Ψυχογιός Γεώργιος, Γκιόκας Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Συντυχάκης Εμμανουήλ, Γραμμένος Βασίλειος, Χήτας Κωνσταντίνος, Ηλιόπουλος Αθανάσιος (Νάσος), Τζανακόπουλος Δημήτριος, Κουρουπάκη Ασπασία, Ρούντας Γεώργιος, Καραγεωργοπούλου Ελένη, Κωνσταντοπούλου Ζωή, Δημητριάδης Πέτρος, Βαλτογιάννης Διονύσιος, Κατσιβαρδάς Χαράλαμπος και Χρηστίδου Ραλλία.

Τέλος και περί ώρα 13.10’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΛΑΖΑΡΟΣ ΤΣΑΒΔΑΡΙΔΗΣ ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ**